
Uvod in predgovor. 




ričujoča razprava ima namen, seznaniti . prijatelje 
Savinjskili ali Kamniških Alp z njih notranjo 
zgradbo in obenem razložiti njih vnanje lice; potem bo 
turistu možno, umevati oblike in izmere gorskih vrhov, 
obronkov in dolin ter v njih spoznati delovanje prirodnih 
zakonov in si odgovarjati na vprašanja: katere sile so do- 
ločile smer dolinam, strmec njih pobočjem, obliko in visokost 
in razvrstitev veličastnim vrhovom in rogljatim grebenom 
vse obsežne alpske skupine? 

Ne da bi hotel odvrniti obiskovalca planin od običaj- 
nega užitka na solnčnih, svobodnih višavah — ne, povekšati 
in uglobiti mu hočem užitek s tem, da se ne bo naslajal 
samo na obsežnem razgledu, na mnogoterosti, veličastnosti 
in smelosti v oblikah in merah vrhov in dolin, na ogromnosti 
gorskih mas, na raznoličnosti v rastlinski odeji, na razdelitvi 
vodotokov ter na človeških naselbinah, prijazno ga pozdrav- 
Ijajočih — nego da bo znal vso krasno in mnogoliko po- 
dobo, ki se mu prostira pred očmi, uspešno motriti tudi z 
umom. Ako zreta lajik in veščak na isti umetniški izdelek, 
tedaj ima veščak večji užitek nego lajik. Prav tako se raz- 
odeva tudi lepota prirode globlje in veljavnejše onemu, ki 
jo motri z umevanjem. Oni, ki zna vsako črto v gorskem 
reljefu skrbno zasledovati s čustvom in hkratu z umom, 

1 

« 

združuje v sebi veselje nad lepim in veličastnim prizorom 
z zadovoljivo zavestjo, da razume občudovani predmet, vedoč, 
kako so prirodne sile vzgradile gorsko gmoto (maso) ter 
iz nje izklesale sedanjo ubrano sliko vrhov in dolin. 

Smisel za lepoto in veličastvo prirode se je probudil 
še le v najnovejši dobi. Staroklasiški pisatelji niso znali 
opisovati prirode z onim navdušenjem, ki znači njene novo- 
dobne občudovatelje. Velikanski razvoj prirodoznanstva zlasti 
v prejšnjem stoletju pa je približal človeka prirodi in mu 
razkril njeno prej neznano lepoto in veličastvo. 

Orjaško napredovanje geologije in geografije v zadnjih 
desetletjih je omogočilo še en korak dalje. Od površnega 
gledanja sili človeški duh do umevanja. Ne le z očesom 
hočemo motriti neskončno mnogovrstne oblike zemeljskega 
površja, nego tudi z umom. 

Dandanes je to — seveda le do neke meje — možno, 
ko je v prirodopisju prodrl nazor, da so neminljivi prirodni 
zakoni od nekdaj delovali na zemlji, kakor delujejo in jo 
preobrazujejo še dandanes, in da je možno spoznati zgo- 
dovino izprememb od davne preteklosti vzdržema do da- 
našnjih dnij. 

Sledovi teh izprememb so namreč ohranjeni. Sleherni 
kamen, vsaka gora in dolina pripoveduje del svoje zgodo- 
vine, in ako se naučimo to zgodovino citati v prirodi sami, 
odpremo si nov, trajen vir užitka in veselja. 

S temi uvodnimi besedami je označen smoter naše 
razprave, pa tudi pot, ki vodi do njega. Pridobiti si hočemo : 

I. Zemljepisni pregled opisanega ozemlja s pripom- 
njami o njegovih mejah in o njegovem sorodstvu z osrednjo 
skupino Julijskih Alp; potem nam bo naloga^ odgovarjati 
na ta-!e vprašanja: 

II. Kakšno je gradivo Kamniških (Savinjskih) Alp? 
m. Kako je nastalo to gradivo? 

IV. Ali se nahaja gradivo Kamniških Alp v prvotnem 
položaju, ali je premeščeno? Kako se je dvignilo gorovje? 

V. Iz katerih dob zemeljske zgodovine je gradivo Kam- 
niških (Savinjskih) Alp? V katerih dobah so se pojavile 

gorotvorne sile? Katere sile so konečno izobrazile gore in 
doline ter jim dale današnje lice?*) 

Poglavitna znanost, ki nam pomore do rešitve teh 
velezanimivih vprašanj, je geologija. Njen namen- je, spoznati 
prvi postanek naše zemeljske oble in zasledovati njen razvoj 
do današnjih dnij. 

V smelem poletu ženijalne misli sta nam pokazala 
Kant (I. 1755.) in Laplace (1. 1796.), kako si moremo 
predočevati rojstvo naše zemeljske oble, Ly el 1 pa je (1. 1830.) 
v svoji epohalni knjigi: »Principles of Geologjrc zasnoval 
nauk, da so ves nadaljnji razvoj zemlje izvedle iste neminljive 
prirodne sile, ki še sedaj delujejo na njej in jo preobra- 
zujejo. Ta preprosta misel tvori temelj moderni geologiji. 
Na njej sloni ves napredek te znanosti. Edvard Suess 
je (I. 1875.) spoznal prirodno silo, ki je od nekdaj gradila 
slemenska gorovja in ustvarjala globine morij. Našel je vo- 
dilno misel, ki je na mah razkrila neizmerno vrsto davnih 
dogodkov iz zemeljske zgodovine. Sedaj nam je že možno, 
da v duhu zremo v lice dogodkom, ki so polagoma ustvarili 
Evropo, in njeno središče okrasili z veličastnimi Alpami. Po 
znanstvenih središčih hodijo strokovni geologi pot, ki jo 
je bil nakrčil njih voditelj, vse kulturne države pa ,so si 
zasnovale posebne znanstvene zavode, da proučujejo geo- 
loško zgradbo in geološko zgodovino domovinskih tal, ker 
ima tako znanje teorijsko in praktiško važnost. 

Državni geološki zavod na Dunaju se je odločil, da 
prouči na podlagi novih znanstvenih spoznanj geološko 
zgodovino in zgradbo vseh avstrijskih dežel. Tako težavno, 
orjaško delo je možno zvršiti le iz enega središča, in 
sicer takega, ki razpolaga ne le s potrebnimi, sporazumno 
delujočimi strokovnimi močmi, nego tudi z obilnimi znan- 
stvenimi sredstvi in se obenem more opirati na sodelovanje 
velikega državnega geografskega zavoda. 



*) v razgovor torej pridejo nastopna poglavja geografije in pa 
geologije ter njenih pomožnih znanstev : 1. fiziška geografija, 2. petrografija, 
3. petrogenija, 4. tektonika in orogenija, 5. stratigrafija, nadaljevanje 
orogenije in morfogenija. 

1* 



— 4 — 

Eden prvih strokovnjakov našega državnega geološkega 
zavoda na Dunaju, Fr. Teller, je sprejel nalogo, da je 
proučil geološko zgradbo naših Savinjskih Alp, opiraje se 
na svoje globoko strokovno znanje, na sredstva geološkega 
zavoda in na preiskave geologov, ki so pred njim že ob- 
iskali to ozemlje. Po večletnem proučavanju je Fr. Teller 
izdal med objavami imenovanega zavoda geološki zemljevid 
Savinjskih Alp in njih bližnje soseščine in pa v mali knjižici 
potrebna pojasnila, namenjena strokovnjakom.*) 

Pred Tellerjem so proučevali naše ozemlje in priredili 
geološki zemljevid v merilu 1 : 144.000 na inicijativo drž. 
geološkega zavoda Lipold in Peters v letih 1854-— 56 
in pa Rollc v letih 1855—56 na inicijativo geognostno- 
montanistovskega društva za Štajersko. To društvo je kasneje 
dalo prirediti geološki zemljevid vse štajerske dežele. Sestavil 
ga je Stur 1. 1865. ter mu dodal pojasnila v posebni 
knjigi. **) Tellerjevi predniki so vršili težavno delo, ker so 
orali ledino. Izmed njih omenimo pred vsemi Marka 
Vincencija Lipolda, ker je bil iz Mozirja doma, in je 
menda doslej edini geolog slovenskega pokolenja, ki si je 
bil pridobil med strokovnjaki visoko spoštovano ime. 

Tellerjevo delo — geološki zemljevid in pa pojasnila 
k zemljevidu — je izborno strokovnjaško delo, je in ostane 



*) Popolni naslov Tellerjevemn delu se glasi : A) Geologische Karte 
der ostlichen Anslanfer der Kamischen nnd Jnlischen Alpen (Ostkara- 
wanken nnd Steiner Alpen). Anfgenommen im Anftrage der k. k. Geolo- 
gischen Reichsanstalt in den Jahren 1885—91 von Friedrich Te*ller. 
Topographische Grnndlage : Spezialkarte der osterr.-ungar. Monarchie 
1 : 75000, Blatt Eisenkappel-Kanker, (Zone 20, Col. XI), Blatt Prassberg 
a. d. Sann, (20, Xn), Blatt Volkermarkt (19, XI) (le južni oddelek) in pa 
Blatt Unter-Drauburg (19, XU) (enako le južni oddelek) Wien 1895. 
Verlag der k. k. Geologischen Reichsanstalt. In Kommission bei R. Lechner, 
Wien I. Graben 31 . — B) Erlauterungen zur Geologischen Karte der ostlichen 
Anslanfer der Kamischen nnd Jnlischen Alpen (Ostkarawanken nnd Steiner 
Alpen) Von Fr. Teller. Wien 1896. Verlag d. Geol. Reichsanstalt. In 
Komm. bei R. Lechner. Mala 8°, 262 strani j. 

**) Stnr Geologische Ubersichtskarte des Herzogtnms Steiermark, 
Graz, 1865. — (Geolog Stur je bil brat znanega slovaškega pisatelja). 

Stnr Geologie der Steiermark, Graz, 1871. 

tudi v bodočnosti poglavitni vir za spoznavanje geološke 
zgradbe Kamniških Alp. Vsaka študija o geološki minolosti 
teh Alp se mora v prvi vrsti ozirati in naslanjati na podlago, 
ki jo je z enolikim trudom kakor znanjem zgradil Teller. 
Tako je njegovo delo tudi pričujoči razpravi poglavitni vir. 

Jedino le pojavi ledniške dobe na ozemlju Savinjskih 
Alp so ostali Tellerju neznani. V zadnjih desetih letih šele 
je spoznavanje te zagonetne dobe izvenredno napredovalo. 
Dela so se bili lotili geografi Penck, Richter in Briickner. 
Proučevali so sledove te dobe v vseh poglavitnih oddelkih 
Alp in pridobili čudovita, obilna in dalekosežna nova spo- 
znanja. Penck o v učenec R. Lacerna je potem na poziv 
svojega mojstra obiskal Savinjske Alpe in je tu spoznal 
mnogovrstne sledove, ki jih je ondi zapustila ledniška doba. 
Iznenadne uspehe svojega preiskovanja je prijavil pred kratkim 
časom (I. 1906).*) 

Pričujoča razprava se ne more in ne sme izključno 
opirati na Teller-jevo in Lacernovo znanstveno delo. Omo- 
gočiti hočemo užitka polno geološko motrenje prirode širšim 
krogom. Zatorej moramo kolikor moč ugoditi dvema zahte- 
vama. Na jedni strani nam je izbrati le važnejša, zanimivejša 
geološka dejstva, ki jih nudi naša alpska skupina; zato pa 
dodati drugih, ki jih je znanstvo pridobilo drugod, da si raz- 
širimo obzorje. Tako najbolje ugodimo širokim smotrom 
pričujoče razprave. Na drugi strani pa naj ubere naše pri- 
povedovanje ono poljudno-znanstveno obliko, ki ne zahteva, 
da bi čitatelj že imel kaj strokovnega znanja. Razviti hočemo 
zatorej vse nove pojme »ab o v o« tako, da se v čitatelju 
ob enem zbudi veselje in zadovoljstvo nad novim spozna- 
njem. Ta naloga ni lahka. Med vsemi vejami zmagoslavnega 
modernega prirodopisja je menda najtežavnejše, prikrojiti 
geologijo zahtevam poljudne oblike. Ali dandanes veda sploh 
ni več predpravica učenjakov; svetišče znanstva bodi vsa- 
komur odprto. Saj znanstvo samo le pridobi, ako stopi izven 



*) R. Lacerna, Gletscherspuren in den Steiner Alpen. Razprava 
v knjigi: Geographischer Jahresbericht aus Osterreich, Wien, Deuticke, 
1906, na straneh 9 — 74, deset slik in en zemljevid. 

tesnega obzidja in postaja splošna last razumnikov vsega 
naroda. Zatorej tudi že ne manjka poskusov angleških, 
francoskih, slovanskih in nemških strokovnjakov, ki tolmačijo 
nauke geologije širšim krogom. Zanimivo je, zasledovati, 
kakšna pota si pisatelji utirajo, da bi pojasnili neveščaku 
geološke pojme in mu utemeljili geološke nazore, ki so 
tako posebni, da jih vsakdanje življenje kar nič ne pozna. 

Umljivo je, da se je pisatelj te razprave kolikor moč 
seznanil s poljudno geološko literaturo, da bi tem uspešneje 
stremil za svojim namenom. Kjer snov to resno zahteva, je 
tikoma sledil mojstre poljudnega tolmačenja geoloških po- 
javov. Vpošteval je, da je lahko umljivo, nazorno pripove- 
dovanje poleg istinitosti najpoglavitnejša zahteva, ki jo 
stavi pouka željen čitatelj do pisatelja. 

Kdor se želi o stvari globlje poučiti, najde seznam uva- 
ževane strokovne in poljudne literature na koncu tega uvoda. 

Menda ni treba posebej omeniti, da je pisatelj sam 
prehodil opisano ozemlje. Z radostjo sem se udajal čustvom, 
ki jih je vzbujal v meni krasni gorski svet z vsemi svojimi 
svojstvi. Trajne oblike gora in dolin in njih menjajoče se 
barve; nebotične višine in dežele presegajoče daljave, tu ostro 
zarisani grebeni in vrhovi, tam mračno, nedoločno obzorje; 
tu idilske in romantiške krajine z mnogoliko rastlinsko odejo, 
tam realistne in fantastne ali celo divje razorane skalnate 
goljave; šumenje potokov ter bobnenje slapov, ki prekinja 
svečano tihoto in leto za letom pomlajeni pojavi rastlinskega 
življenja; tu skromni, tam širni človeški domovi in kulturno 
delo okoli njih — in nad vso to pestro mnogoličnostjo 
visoki nebesni svod, raznoliko prosvitljen : sedaj v čisti 
modrini, sedaj prošinjen z drugobarvenimi prameni, sedaj 
zopet zastrt s premenljivimi oblikami in barvami oblakov 
— vse to je v tisočerih menjavah in sestavah zarilo v moje 
čustvovanje, kakor žari v dušo vsakega čutečega obiskovalca 
tako bogato od prirode opremljene krajine, kakršna je ozemlje 
prekrasnih Savinjskih Alp. Obenem pa sem v duhu zrl, kako 
je vsemožna priroda gradila vso to veličastno, ogromno 
stavbo, kakšne velikanske izpremembe so se vršile na tem 
prostoru v prošlih, dolgih vekih zemeljske zgodovine, in kako 

SO konečno neminljive prirodne sile izklesale vrhove, gre- 
bene in doline, ki jih sedaj vidimo pred seboj, ter jim dale 
slednjič za vnanji nakit zeleno odejo življenja veselega 
rastlinstva. 

Želja, da bi deležni bili tega uglobljenega užitka tudi 
moji rojaki in slovanski bratje, ki leto za letom pogostejše 
prihajajo divit se krasoti Savinjskih Alp — ta želja je bila po- 
vod, da je nastala pričujoča knjiga. Edino oni, ki jim je na- 
menjena, bodo mogli presoditi, v koliki meri se mi je po- 
srečilo, doseči težavno namero. 

Hvaležno se spominjam vseh, ki so podpirali drage 
volje moj smoter. Rudarski nadsvetnik, dr. Fr. Teller, 
šefgeolog državnega geološkega zavoda na Dunaju, pravi 
član ces. akademije znanostij, je dovolil, da tvori njegovo 
delo podlago moji razpravi, ravnateljstvo drž. geolo- 
škega zavoda je s svoje strani temu pritrdilo. Istotako je 
pritrdilo društvo geografov na dunajskem vseučilišču uporabi 
R. Lacernovega dela v sporazumu z avtorjem. Izborni 
poznavatelj geološke zgradbe južne in zapadne soseščine 
Kamniških Alp, dr. F r. K o s s m a t, docent dunajskega 
vseučilišča, geolog drž. geološkega zavoda, je pisatelja pod- 
piral z nekaterimi dragocenimi nasveti. 

Odkod je pisatelj pridobil priobčene slike, to je pove- 
dano v »seznamu podob«. Geološke slike, ki so označene 
za originalne, se naslanjajo, to se ume samo po sebi, na 
Tellerjev geološki zemljevid. 

Pridejani geološki zemljevid ima za podlago Tellerjev 
zemljevid, ki ga je izdal državni geološki zavod, a je pre- 
prostejše urejen. Kdor se hoče natančneje poučiti, poseže 
seveda po originalu. Stvarno se razločuje naš zemljevid od 
izvirnika zlasti v trojem. Tellerjevi arhajski skladi v okolici 
Črne doline so tu smatrani za silurske. Laporaste plasti 
Šenturske gore in njim sorodne usedline pa so tu sprejete 
med vvengenske sklade. Ona labora, ki spremlja stopnjevano 
(terasovano) diluvijalno laboro, a je starejša od nje, je v 
Tellerjevem zemljevidu smatrana za miocensko in pliocensko. 
Na podlagi novejših nazorov o ledniški dobi smo jo pa 
prišteli starejšim diluvijalnim usedlinam. V naš zemljevid so 

nadalje sprejeti (kolikor dopušča merilo) poglavitni sledovi 
ledniške dobe, ki jih je proučil Lacerna. 

Teller-jev original ne upodablja vsega ozemlja Sa- 
vinjskih Alp, nego le one oddelke, ki so nameščeni na že 
imenovanih listih specijalnega zemljevida (20, XI in 20, XII). 
To je seveda ogromna večina vsega ozemlja, ki ga pokriva 
naša alpska skupina. Na jugu in zapadu pa sega ta skupina 
še na tri sosedne liste specijalnega zemljevida, namreč na 
list Ljubljana (21, XI), na list Celje-Radeče (21, XII) 
in na list Radovljica (20, X). Na teh listih je začrtana 
južna stran širokega pogorja gozdovite Menine (1508 m) med 
Kamnikom in Vranskim, torej na južnem robu Savinjskih 
Alp, na njih zapadu pa Dobrča (1636 m) ter Križka gora 
pri Tržiču in Rodinske Peči tja do Žerovnice in Most. 
Geološko zgradbo tega ozemlja in njegove bližnje soseščine 
je proučil pisatelj sam ter jo upodobil na pridejanem zem- 
ljevidu. S tem dopolnilom šele podaje naš zemljevid to, kar 
naznanja njegov napis. 

PRVO POGLAVJE 



Zemljepisni oris Kamniških 



ali Savinjskih Alp, 




orskim skupinam preprosti narod navadno ne 
daje priimkov. Vzvišeno stališče znanstva pa 
potrebuje pojmov širšega in ožjega obsega. Ljudstvo nazivlje 
večinoma le pašnike in gozde, potoke in doline, kolikor slu- 
žijo potrebam poljedelstva, živinoreje in omejenega prometa. 
Naobražen geograf še le zna združiti pojedine vtise in str- 
meč vidi veličastno, edinstveno gorovje, ki se zdržema 
prostira med Ligurskim morjem in Ogrsko nižavo ter nazivlje 
vso orjaško jednoto »Srednjeevropske Alpe«. Ta ogromna 
mnogolika celota je liki umetna mozaika zložena iz večjih 
in manjših gorskih skupin. Naloga zemljepisja je, da spozna 
in razloči te prirodne skupine ter jih nazove s primernimi 
priimki. 

V novejšem času (1. 1887.) je A. pl. Boh m temeljito 
obrazložil načela, ki jim mora slediti prirodna razdelitev Alp. 
Vodilne misli so mu nastopne: Goro loči od gore dolina 
ali vsaj vmes zarezano sedlo. Gorske skupke enako ločijo 
zareze: doline, globine. Kjer priroda ne nudi značilnih glo- 
bokih zarez, tam tvorijo mejo manj značilne. V takih slu- 
čajih pogostoma odločuje kompromisno stališče. Gorsko 
skupino samo znači v prvi vrsti nje gradivo in njena geo- 
loška zgradba. Oboje ji namreč določuje lice (fizijognomijo), 
in jo loči od sosedne skupine, ki ima drugo gradivo in 
vsled tega drugače oblikovano vnanjost. 

V strokovnih krogih so ta izvajanja splošno priznali 
in dosledno v obče sprejeli razdelitev, tako kakor jo je pred- 
lagal Bohm. Ta odločitev velja tudi za nas — to se ume 
samo ob sebi. 

Načela prirodne razdelitve nam kažejo, da tvorijo jugo- 
vzhodni in obenem obkrajni oddelek Južnih Apnenskih 
A I p veličastne Julijske (Julske) Alpe. Označajo se krepko 
v vsem svojem bistvu in se prostirajo od Taljamenta na 
zapadni meji proti vzhodu do Savinje v daljavi 130 km, dočim 
znaša širjava v sredi kvečjemu 45 km, (med Kranjskogoro 
in Trebušo ob Idrijci), to je tretjina dolgosti. Na njih severni 
strani se vzporedno vlečejo Karnijske Alpe (z vštetimi 
Karavankami), ob južnih mejah pa pričenjajo med gričevjem 
in srednjimi višavami panoge Kraškega gorovja, po- 
tegnjene proti jugovzhodu, vzporedno z Adrijo in Apeninami. 

V Julijskih Alpah se dajo spoznati trije oddelki: za- 
padni, osrednji in vzhodni. Zapadni oddelek vrhuje v J a- 
lovcu (Jalovec, Monte Maggiore 1615 m) in je domovina 
gorenjcev izmed Beneških Slovencev. Najoblastnejši je 
osrednji oddelek. Bohm ga zove: Rabeljske Alpe. 
V njih gospodujejo najvišji vrhovi : Triglav (2864 m), Su- 
hiplaz (Škrlatica) (2738 m), Mangart (2678 m) i. dr. 

Vzhodni oddelek Julskih Alp so Kamniške ali 
Savinjske Alpe. Globoka Savska dolina jih loči od 
oblastnega osrednjega oddelka. Na severni strani pa so 
Savinjske Alpe ostale v bolje ali manje tesni dotiki s so- 
sednimi Karavankami. Napačno bi bilo prištevati jih zaradi 
tega Karavankam. Kajti po vsem svojem bistvu, to je po 
notranji giadbi in vsied te tudi po vnanjem licu (fizijognomiji, 
oroplastiki) se Savinjske Alpe pridružujejo Julskim, in se v 
bistvenih znakih ločijo od Karavank. Primeroma neznatne 
globinske črte med Kamniškimi Alpami in Karavankami 
torej tvorijo važnejšo mejo, nego globoka in zelo očitna 
zareza Savske doline. Tu imamo zgled, ki nam prav izrazito 
kaže razliko med novodobno razdelitvijo gorovja v prirodne 
skupine in nekdanjim umetnim razkosavanjem, ki je vpo- 
števalo najraje le zareze in globine, pri tem pa preziralo 
bistvo gorovja samega. 

Priimek » Kamniške Alpe« sta uvedla v znanstveno 
slovstvo Hacquet*) in Wulfen**) leta 1778. Služi torej 
že skoro 130 let in je eden najstarejših skupinskih nazivov 
v Alpah sploh. Leta 1875. je za turistiko v Kamniških Alpah 
veJezaslužni vseučiiiški profesor J. Frischauf uvedel za 
to visokogorsko skupino priimek »Sanntaler Alpen«, to je 
»Savinjske Alpe«. To nazivanje je sicer zadelo na odpor, 
vendar se je precej razširilo v nemški turistovski literaturi ; 
še bolj pa menda v slovenski in je od tod prišlo v češko. 
Tudi med narodom, zlasti na Spodnjem Štajerskem se je 
priljubilo to ime. Morda celo kedaj izpodrine zgodovinsko 
upravičeni priimek znanstvenega slovstva. Pričujoča študija 
je namenjena širšim slojem razumnikov. Zatorej je primerno, 
da ji služita oboja priimka v enaki veljavi.***) 



*) Hacquet piše v svoji znameniti knjigi Oryctographia Carniolica, 
1778. na strani 33. prvega dela: „Sobald man den kleinen Kankerfluss 
ilbersetzt hat, so fangen die hohen Alpen wieder an, welclie mehr als 
tlber die Halfte kahl sind ; man heisst sie Grintanzi, Kozhna, Brana nnd 
auch Ojstrica, oder am gemeinsten : Ta Kamelshka Planina, auf Deutsch 
die Steiner Alpen, weil nicht weit davon eine Stadt liegt, welche Stein, 
oder in unserer Sprache Kamnjek oder Kamelk heisst." Nadalje poroča: 
Valvasor sagt. er habe die Steiner Alpen gemessen nnd sie 10274 Schnh 
hoch gefunden." 

**) Wnlfen rabi v svoji knjigi : Plantae rariores Oarinthiae 1. 1778. 
ponovno izraze: „prope Lithopolin alpibus (Steineralpen)", „in alpibus 
Lithopolitanis Carnioliae", „sammis in alpibns Lithopolitanis" itd. 

***) Ob tej priliki bodi dovoljeno, da opravičimo tuji izraz „Alpe" ; 
ki ga rabimo v tej razpravi namestn obiCajnega slovenskega „ Planine". 
Ni nam povolji, ako ista beseda znaCi dva različna pojma. Dejanski rabijo 
nagi razumniki v pismn in govoru naziv ^planina", ko govorijo o našem 
visokem gorovjn, pa tndi ko govorijo o gorskem pašnikn. Zdi se nam 
primemo, da se oba pojma ločita. Mednarodni izraz „Alpe" naj bi se 
sprejel, da nazivljemo ž njim naše visoko gorovje; naziv .planina" pa 
naj služi le v smislu, v katerem ga pozna preprosti narod, namreč v 
gospodarskem, n. pr. Jenkova planina, Murijeva planina, to je : Jenkov 
oziroma Mnrijev gorski pašnik. Tako pišejo tudi Cehi. SliCno so Nemci 
po dogovoru ustanovili za slovstveno rabo razliko med Alpe = Hoch- 
gebirge in AJme = Bergweide, dasi je drugi izraz sam na sebi le dia- 
lektovska varijanta prvega. Napredek v naziranju, umovanju in čustvo- 
vanju ustanavlja v vseh narodih in jezikih podrobnejše pojme, in treba 
jim je poiskati primernih besed. 

Bdhm smatra za mejo Kamniškim Alpam tole črto: 
Begunje v Savski dolini, potok Praprotnik, Beli potok, Za- 
vršnik, gorenja Tržiška Bistrica, sedlo Fevča, gorenji tok 
Kokre, Spodnje in Gornje Jezersko, Jezerski vrh (1216 m), 
preko Bele na Pavličevo sedlo (1339 m), Solčava, sedlo 
Bistra, gorenji tok potoka Bistra, Črni potok ob vzhodnem 
vznožju Raduhe, Luče, nadalje Savinja do Braslovč, Vransko, 
Motnik, Nevljica, Kamnik, Predvor, Duplje, Begunje. 

Na zapadu, jugu in v večjem delu tudi na vzhodu 
omejujejo Kamniško visokogorsko skupino očitne globinske 
črte, ondi imamo povoljno »prirodno mejo«. Na severu pa 
priroda ni ločila z enotno zarezo naših Alp od sosednih 
Karavank. Zatorej tu ne more ne geograf, ne geolog, ne 
turist iztakniti zadovoljive prirodne meje. Treba se je zado- 
voljiti s kolikor toliko umetno mejno črto. Določi jo ali 
dogovor krogov, ki se zato zanimajo, ali pa veljavni izrek 
uglednega strokovnjaka, ki ume zadeti kolikor moč pravično 
srednjo pot med orografskimi in geološkimi zahtevami. 
Bdhm n. pr. sam prizna, da spada Stegovnik prav za prav 
že h Karavankam, a na ljubo enakomernosti mejne črte pri- 
ga je klopil Kamniški skupini. — Dočim se je Bohm od- 
ločil tako, da mu je globinska zareza potoka, ki teče skozi 
Begunje nad Radovljico, na skrajnem zapadnem koncu meja 
Savinjskih Alp, dovoljamo si na tem mestu opozoriti, da bi 
se smela meja preložiti še bolj proti zapadu. Oroplastika in 
geološko stališče namreč zahtevata soglasno, da naj se pri- 
števa k tej skupini še rogljati gorski greben Rodinskih in 
Brezniških Pečfj tja do Žirovnice in Most. (Najvišjo točko 
ima v Plečah 1133 m). Ta greben je premočrtni podaljšek 
Križke gore in Dobrče, in ž njim še le stopi Kamniški ali 
Savinjski oddelek Julijskih Alp v kolikor moč dejansko do- 
tiko s svojim deblom, z osrednjo Triglavsko (Rabeljsko) 
skupino. Toda imenovani gorski greben je na vzhodni 
strani povsem zrasel s široko gorsko gmoto (maso) ob- 
lastne Begunjšice (2063 m). Geograf, ki ne more pogrešati 
globinskih črt, ko omejuje gorovja, sme zatorej ta greben 
prepustiti Karavankam. 

Taki in enaki oziri ne bodo utesnjevali pričujoče študije. 
V njen okvir sprejmemo ne le ozemlje, ki ga objemi jejo od 
zemljepisja določene meje, nego pritegnemo še od okolice 
toliko, kolikor treba, da se krajinska slika zaokroži in 
popolni, in da se pravi visokogorski svet Savinjskih Alp s 
svojimi posebnostimi nasproti okolici tem izrazitejše označi. 
Tako obenem ustrežemo onim, ki določajo meje Savinjskim 
Alpam po drugih, svojih nazorih. 

Gorski oddelki Savinjskih Alp.*) Od prirode 
bogato opremljene Savinjske Alpe tvorijo ne le jeden gorski 
sklop, nego dajo se ločiti v njih nastopni skupki : 

1. Kranjski Storžič (2132 m) z Dobrčo (1636 m) in s 
Pleči (1133 m) nad Begunjami, 

2. osrednji skupek z Orintavcem (2558 m) in Ojstrico 
(2349 m), 

3. Raduha (2062 m), 

4. Rogatec (1557 m) s Kranjskim Rebrom (1435 m), 

5. Menina (1508 m) z Dobrovljem. 

Poglavitni greben celokupne gorske skupine sega 
od Most pri Žirovnici preko Kranjskega Storžiča, Grintavca 
in Ojstrice do Velikega Vrha (2111 m) ob vzhodni strani 
Ojstričini. Pri tem se dvigne od višine Pleč (1133 m) nad 
Begunjami do najvišjega vrha Grintavca (2558 m) in zadnji- 
krat preseže visočino 2000 m v imenovanem Velikem Vrhu. 
Le štiri kilometre proti vzhodu od Velikega Vrha teče skoro 
prema črta od Podvolovljeka mimo Logarja nad Lučami do 
Črnega jarka ob vzhodnem vznožju Raduhe. Ob tej črti 
neha oblastni visokogorski svet Savinjskih Alp, kakor da 
je odrezan, in vzhodno od nje se prostira srednje gorovje, 
ki ima povsem drug krajinski značaj. 

Iz njega moli v višavo osamljeni Veliki Rogatec, s 
svojim skalnatim vrhom izpričujoč alpsko narav ; nazvati ga 
moramo privesek Savinjskih Alp. 



") Glej zemljevid in krajinske slike ! 

Njemu na jugovzhodu se prostira široka planota Me- 
nine, ki je po svoji zgradbi tudi le odkrhnjen. kos Kam- 
niških Alp. 

Na zapadu je globoka zareza šumnega gorskega potoka 
Kokre odločila Kranjski Storžič in osamosvojila ta gorski 
skupek. 

Enako je na severovzhodu živahna Savinja odcepila 
Raduho od OjstriCine gorske gmote. 

Navedeni obkrajni priklopki; Storžič, Menina, Rogatec 
in Raduha mejijo na treh straneh ob poglavitni osrednji 
skupek Orintavca in Ojstrice, ki se najvišje dviguje proti 
nebu, in združuje v sebi na primeroma malem prostoru vso 
krasoto velelepega visokogorskega sveta. 

Na četrti, severni strani mejijo večjidel tikoma Kara- 
vanke, ki so nižje ter povsem druge notranje zgradbe in 
temu primerno drugih vnanjih oblik. Ta kontrast v obližju 
tembolj povzdiguje od vseh stranij strmo navzgor kipečo 
osrednjo skupino skalnatih velikanov Savinjskih Alp. 

Glavni greben osrednje skupine se razteza v rogljati 
črti od zapada proti vzhodu. Pristopen je z južne strani 
sicer s trudom, pa brez posebnih težav. Na severni pa se 
spuščajo od rogljatega roba orjaškega zidu strme vrtoglave 
stene doli do globokega dna dolin. 

Široko in globoko zarezano Kamniško sedlo (1884 m) 
deli oblastno glavno sleme v zapadni Orintavčev sklop in 
in v vzhodni Ojstričin visokogorski sklop. 

Vladar vsemu osrednjemu skupku je ponosni Grin- 
tavec (2558 m). Njemu se pridružujejo strma Kokrska Kočna 
ali Kolčina*) (2539 m), smelo vzgrajeni Dolgi Hrbet (2454 m), 
široko obokano teme Štruce (2464 m), lepo oblikovani vrh 
Skute (2532 m) in trovršata družba Štajerska Rinke (2256 m) 
Kranjske Rinke (2460 m) in Križa (2429 m), ki je mejnik 



*) Dozdeva se mi, da je naziv KoCna skrajšana oblika prvotne 
oblike KolCina. Ta beseda pa je menda Kolk — priljubljeno gorsko ime — 
s pristavljenim vekšalnim obrazilom „ina". — Pleteršnikov slovar tolmaCi 
besedo Kolk takole : 1 die Htifte, das Htiftbein, 2. der Felsenvorsprung, 
die Klippe, die Koppe eines Berges, 4. der Kegel itd. — Pis. 

treh kronovin. V vrsti je nadalje še širokopleča Turška 
gora in obsežna skalnata stavba proti jugu pomaknjene 
Brane (225^m). 

Ojstričin skupek otvarja na vzhodni strani rahlo ušlo- 
čenega Kamniškega sedla (1884 m) raztegnjeni greben košate 
Planjave (2399 m), ki se niža do zareze, imenovane Škarje 
(2135 m). Iznad te pa se ponosno dvigne velelično oblikovana 
ostrorobata piramida Ojstrice (2349 m), ki je najlepši vrh 
vzhodnega oddelka osrednje skupine. Sosedni Veliki vrh (2111 
m) je zadnji člen v znameniti vrsti visokogorskih višin, ki tu 
na skrajnem voglu Južnih Alp daleč zro okoli sebe na vse 
strani v bližnje in daljnje dežele samostojni, brez tekmeca. 
Podoba je, kakor da so se v srednji skupini Kamniških Alp 
gorotvorne sile še enkrat združile, da na skrajnem koncu 
svojega torišča zadnjikrat pokažejo svojo polno moč. Prav 
položaj na izpostavljenem voglu alpskega sveta je uže zgodaj 
obrnil zanimanje prijateljev prirode na ponosni osrednji 
skupek Savinjskih Alp. 

Stranski grebeni. Od glavnega slemena tega skupka 
odhaja na severno stran sedem stranskih slemen ali grebe- 
nov, na južno pa dvoje. Severni grebeni so ozki. Med njimi 
je izdolbenih šest koritastih dolin. Razvrstitev obojih (ne 
glede na število) si na preprost način postavimo pred oči, 
ako položimo pred se na mizo roko s stegnjenimi, neko- 
liko razmaknjenimi prsti. Meja med dlanjo in prsti nam 
predstavlja glavno sleme, prsti predočujejo severne stranske 
grebene, vrzeli med njimi pa doline. Le-te so: doline Spodnje 
in Gorenje Jezerske Kočne (Kotine) ter Belske Kočne (Ko- 
tine), dolina Jezera (Matkov Kot), Logarska dolina (ali Lo- 
garski Kot) in Robanov Kot. Dolgost stranskih grebenov 
raste v smeri od zapada proti vzhodu. Najkrajši je ob levi 
strani Spodnje Jezerske Kočne, najdaljši ob desni strani 
Robanovega Kota. Ta sega pri Igli preko Savinje in tvori on- 
kraj še visokogorski vrh Raduhe (2062 m), ki slovi radi 
bogate planinske flore. Značilni vrhovi v severnih stranskih 
slemenih so Baba (2123 m) v tretjem, Mrzlagora (2202 m) 
v četrtem, Krofička (2086 m) v šestem in Veža (1910 m) v 
sedmem izmed njih. 

2 

Na južni strani glavnega slemena sta le dva stranska 
grebena. Med obema teče v globoko zarezani strugi Kam- 
niška Bistrica skoro naravnost proti jugu in razpolavlja njej 
pripadajočo južno stran gorovja. Iz visokogorskega sveta 
dobiva Bistrica pet pritokov (Orohatov potok, Korošica, 
pritok iz jarka Proseka z začasnim prispevkom iz Črnjevke, 
Bela in Konjski potok); ob njegovi južni meji pa se stekata 
vanjo Bistričica in Črni potok, prišedši z desne in z leve 
strani. Nad sedanjim izvirkom Bistrice je še navadno suha 
Sedelska dolina z Repovim Kotom (pod Planjavo). 

Sleme ob zapadnem pobočju Bistrice je visoko Ko- 
krško sedlo (1799 m) oddelilo od glavnega grebena. Iznad 
sedla se dvigajo krasne, blede strmine raztegnjenega Kal- 
škega Grebena (2223 m), nadalje se proti jugu vrstijo: 
oblastna Dolga njiva (1999 m), Košutina (1990 m), ki slovi 
zaradi krasnega razgleda, nadalje Veliki Zvoh (1973 m) in 
Krvavec (1853 m). 

Povsem drug krajinski značaj ima gorski svet na na- 
sprotni, vzhodni strani Bistrice. Ob jugovzhodu Ojstrice se 
prostira obsežna gorska planota v visočini 1800—2000 m. 
Na njenem valovitem površju nas iznenadjajo obilni znaki 
pravega Krasa. Gorenja dolina Lučenske Bele jo deli v dve 
polovici, severno in južno. Severni del planote vrhuje v 
Velikem vrhu (2111 m). Dedcu (2023 m) in Dleskovcu 
(1972 m). Ob zarezi, ki jo zovejo Presedljaj ali Sedlica 
(1610 m), se začenja južni oddelek planote. Severni vogel 
tvori tu drzno vzgrajeni, vitki vrh Konja (1803 m), ki nudi 
na vse strani krasen razgled, zlasti pa na glavno sleme. Na 
južno planoto so še naloženi vrhovi : Križ (1648 m), Njivica 
(1666 m) in Poljanski Rob (1569 m). Priporoča se, imeno- 
vati severno planoto: Dleskovčeva ali Dleskovska planota, 
južno pa: Poljanska planota. 

Savinjske Alpe, ki so le vzhodni člen Julijskih Alp, se 
ne vzpenjajo v tolike višine, kakor veličastna osrednja sku- 
pina dalekozročega Triglava. Zatorej se z njo tudi ne morejo 
kosati ne v merilu oblik sploh, niti ne v osorni divjosti 
zgradbe. Sicer pa jih je — izvzemši jezera — obdarovala 
ustvarjajoča priroda z vsemi krasotami in mnogovrstnostimi. 



--lo- 
ki odlikujejo osrednjo skupino Julijskih Al|5, in tesna so- 
rodnost obeh skupin se kaže jasno ne le v enakem kame- 
nenem gradivu nego tudi v enakem temeljnem načrtu gorske 
zgradbe in v soglasju poglavitnih potez krajinskega (fizijog- 
nomskega) značaja. 

Kakor v vzhodnem, Savinjskem oddelku tako je tudi 
v osrednjem izobraženo glavno sleme z najvišjimi vrhovi 
(Triglav, Mangart itd.) v rogljati črti, ki se prostira v obče 
od zapada proti vzhodu. Od te orjaško zvršene osnovne 
črte se loči proti severu osem ostrih stranskih grebenov 
— v Savinjski skupini sedem — , med njimi pa so izdolbene 
globoke, značilne doline. Med tem ko je večji del visokega 
gorovja v osrednjem oddelku mnogotero razčlenjen in raz- 
deljen v klečevite grebene in smele skalnate, vitko obliko- 
vane vrhove glavnega in stranskih slemen, tvori jugovzhod 
obsežno planoto, ki je prava enolična, grozovito divja, 
skalna puščava, opremljena še s svojstvi najpustejšega Krasa, 
in je zatorej celo težko pristopna. Le na nižjih jugovzhodnih 
oddelkih planote razveseli oko zelena odeja bujnih planinskih 
pašnikov. Prav tako tvori v Savinjskih Alpah večji del viso- 
kega gorovja rogljate grebene in mnogolike vitke vrhove 
glavnega in stranskih slemen; na jugovzhodu Ojstrice pa 
vlada divja kraška planota. Le na njenem južnem, nižje 
ležečem oddelku okoli Velike in .Male Planine je zelena 
trata premagala kameneno puščavo; površje pa kaže tudi 
ondi kraške oblike. 

Doline. Sorodstvo med osrednjo in vzhodno skupino 
Julijskih Alp se očitno javlja tudi v oblikah dolin. Logarska 
dolina in doline Spodnjejezerske, Oornjejezerske ter Belske 
Kočne ali Kotine*) ter njih sosede so povsem podobne 
Vratam, Krmi, Planici, Pišnici in sosednim dolinam središča 
Julijskih Alp. Razvrščene so po istem načrtu, odpirajo se 
skoro vzporedno proti severu, skoro premočrtne so in v 
orjaško visokogorsko gmoto so čudno globoko izdolbene. 
Dno jim je široko in ravno, ter se od početka doline do 



^) Glej opazko na strani 20.! 

konca le polagoma znižuje. Njegove mirne, skoro vodoravne 
črte tvorijo nasproti drzno kvišku kipečim potezam gorovja 
dobrodejno nasprotje. Ob robu dna se dvigajo razmaknjena 
pobočja neposredno, strmo in visoko na desni in na levi 
ter se sklepajo ob začetku doline v veličastnem skalnatem 
polukrogu kakor stene v staroklasiškem amfiteatru. Vse te 
nenavadne oblike, zvršene v velikem slogu se strinjajo v 
krajinsko sliko, ki motritelja očara in mu budi mogočne 
vtise. Najznamenitejši uzorec je menda velelepa Logarska 
dolina v Savinjskih Alpah. Zatorej je že zgodaj obrnila nase 
pozornost in občudovanje vseh, ki znajo ceniti prirodne 
krasote. 

V očeh preprostega ljudstva je vzbudil nenavadni sklep 
teh dolin pozornost, in sicer toliko, da jim je zato na- 
delo ime »Kot« (Robanov, F-ogarjev, Matkov Kot). Za rabo 
v znanstvenem zemljepisju je ta izraz, žal, malo prikladen. 
Upira se nam naziv »Kot« na primer za Logarsko dolino, 
ki je dolga 7 km! In vendar bi nam bil dobrodošel zna- 
čilen, jednostaven izraz za dolino, ki ima obliko prave zagate. 
Ako vzamemo ljudski izraz za podlago, a mu dodamo vek- 
šalno obrazilo — ina, (po uzorcu dol, dolina), dobimo be- 
sedo: kotina. Dokler se najde boljši naziv, naj nam izraz 
kotina pomenja dolino-zagato. *) 

Vodovje se odteka iz Kamniških Alp na tri strani: na 
severu v Celovško kotlino, na vzhodu preko Celjske kotline 
v Savo, in na jugu ter zapadu v Savsko kotlino na Go- 
renjem Kranjskem. Prezanimivo je, da na severu prodre 
potok Bela, prišedši iz Belske Kočne zapored vse panoge 
Karavank, da doseže Dravo. Enak prizor, pa v mnogo 



*) Ob severnem vznožju orjaške Kokrske Kočne (2539 m) je dolina- 
zagata, ki jo ljudstvo zove Dolenja Jezerska Kočna, in poleg nje je slična 
dolina Gorenja Jezerska KoČna. Vsakdo neprijetno Čuti protislovje, da isti 
izraz „KoCna" znači visoko skalnato goro in pa tudi globoko izdolbeno 
dolino. Protislovju se izognemo, ako dolini imenujemo : Gk)renja in Dolenja 
Jezerska Kotina. Morebiti je celo sedanja beseda: KoCna (za dolino) v 
ljudski govorici preobražena nekdanja beseda : Kotina. Ne moremo si mi- 
sliti, da bi bil narod prvotno nazval dve povsem razliCni, sosedni stvari 
z isto besedo. Enakoglasje je menda Šele kasneje nastalo. 

manjšem merilu, ponavlja Tržiška Bistrica, ki prodre sleme 
Storžičeve skupine, da si odpre pot v Gorenjsko kotlino. 
Še bolj proti zapadu sta Begunjšica in Završnica prodrli 
sleme ob Dobrči in Rodinskih Pečeh. Veleznamenit je 
tok Kokre. Njen izvir je v Karavankah, torej na severni 
strani Kamniških Alp. V jarkovitih prisolnčnih pobočjih 
Velikega Vrha (1634 m), Stegovnika (1684 m) in Virni- 
kovega Grintavca (1654 m) se prostira njeno obširno 
virje. Tudi njena glavna pritoka: Jezernica in Storžičev potok 
prihajata s severne strani Savinjskih Alp. Komaj je ž njima 
okrepljena, prodre glavno sleme med Kokrsko Kolčino (2539 
m), bližnjo sosedo poglavarja Grintavca (2558 m) in med sku- 
pino Kranjskega Storžiča (2132 m). Pri tem zareže Kokra v 
visoko gorsko gmoto (maso) ozko dolino od teh v oblake se- 
gajočih visočin doli do nadmorske višine 600 m. Niti razvodje 
nižje vrste ne razodeva prerezanega visokogorskega slemena. 
V enotnem padcu prihaja šumeče vodovje Kokre na južno 
stran alpske skupine in s krepkim ovinkom krene pri župni 
vasi Kokri proti Gorenjski kotlini. Dasi je Kokrska dolina 
večjidel zelo ozka, vendar vodi skozi njo glavna prometna 
črta iz Kranja preko gorovja na Koroško. Toda potnik, ki 
hodi to pot, niti ne opazi, da prekoračuje glavno sleme 
ponosne alpske skupine. Le iznenadni pogled na Kokrsko 
Kočno, ki mu je hkratu pred očmi v vsej njeni oblastni 
visočini od smelega skalnatega vrha do temnogozdatega 
vznožja, opozarja umnega opazovalca na nenavadni zemlje- 
pisni pojav. Še-le ko potnik nadaljuje pot, zadene ob oviro, 
ki jo je nastavil že omenjeni, neposredni stik stranskih 
slemen Savinjskih Alp s Karavankami. Prvi dve slemeni 
je sicer prerezala Jezernica, in cesta ima premagati le jedno 
sicer precejšnjo stopnjo (pri Dolenjem Jezerskem), da potnika 
dovede v prekrasno kotlino Gorenjejezersko (900 m). Od 
todi pa se cesta strmo dvigne, da prekorači Jezerski vrh v 
višini 1218 m. Jezerski vrh je jeden izmed krajev, kjer so 
Savinjske Alpe neposredno zrasle s Karavankami. V njem se 
tretje severno stransko sleme Savinjskih Alp, prišedši od 
visoke Rinke in Križa (2429 m), spaja z gorsko gmoto Pri- 
stovnikovega Storžiča (1759 m), ki je že jeden izmed pravih 

Karavanških vrhov. Od Jezerskega vrha se spušča cesta 
strmo v dolino gorskega potoka Bele, ki se, kar smo že 
omenili, tudi odlikuje po svoji zmagovitosti in je prodrla vse 
panoge Karavank. Umijivo je, da se je prometna črta po- 
prijela te ugodne dolinske zareze. 

Čudna je tudi pot, ki jo napravlja Savinja, da doseže 
Celjsko kotlino. V slavnoznani Logarski dolini, kjer ima 
svoj drugi izvirek, teče Savinja med petim in šestim izmed 
sedmerih severnih stranskih slemen Savinjskih Alp proti 
severu, zadene na Karavanke in je zatorej primorana iskati 
izhoda na iztočno stran. Tu prodere na potu proti Solčavi 
šesto izmed označenih slemen, in se obrne potem proti 
jugovzhodu, da tu enako zmagovito proreže sedmo sleme 
pod znamenito Iglo. Na svojem nadaljnjem potu ji ni treba 
premagati glavnega grebena Savinjskih Alp, ker isti neha 
zapadno od Luč, in je pri Lučah nameščeno že izvenalpsko 
srednje gorovje. 

Prehodnost Savinjskih Alp. Globoko sega v 
človeške interese vprašanje, ali je gorski nasip prehoden, 
in v koliki meri je olajšala priroda zvezo med ločenimi 
dolinami in deželami. 

Savinjske Alpe so v svoji osrednji skupini enotno in 
sceloma vzgrajena orjaška gmota, in nikakor ne nudijo šte- 
vilnih prehodov preko glavnega slemena. Na enem kraju pa 
je prehod, ki ga je priroda zvršila s tako velikanskim delom, 
da strmimo pred njim. V mislih nam je globinska črta 
skozi Kokrsko dolino preko Jezerskega vrha v Belsko dolino 
mimo Železne Kaplje. Preko te prometne črte si podajeta 
roko Kranjska in Koroška. Kako smelo jo je priroda za- 
snovala, opisali smo ravnokar v odstavku o vodovju. — 
Glavni prehod iz Štajerske na Koroško vodi skozi Savinjsko 
dolino mimo Solčave na Pavličevo sedlo (1339 m) ali pa 
na Št. Lenartsko sedlo (1330 m) v dolino Bele proti Železni 
Kaplji. 

Sicer pa niti pešcem ni lahko prekoračiti orjaško glavno 
sleme. Široko Kamniško sedlo je postalo še le v najnovejšem 
času splošneje pristopno, odkar je zasekana v strme stene na 

njegovi severni strani po izborno preudarjenem načrtu 
najboljšega turistiškega poznavatelja Savinjskih Alp, prof. 
Frischaufa, nova pot (I. 1905) in je tudi na južni strani 
bistveno zboljšana pot iz konca Bistriške doline po inicijativi 
princa Windischgraetza. S tem prehodom je »malim 
in velikim turistom« podana zložna zveza med Bistriško in 
Logarsko dolino, ki brez dvojbe zdatno pomnoži poset 
Savinjskih Alp in mnogim omogoči uživanje njih krasot. 

Požrtvovalnosti, preudarnosti in trudoljubivosti pla- 
ninskih družeb in podružnic in posameznikov se imamo za- 
hvaliti, da sedaj vodi šest drznih turistovskih stez preko višin 
glavnega slemena Savinjskih Alp, namreč čez Jezersko sedlo 
(2268 m), čez Mlinarsko sedlo, čez Turški žleb (2187 m), 
čez Kamniško sedlo (1884 m), čez Škarje (2135 m) in mimo 
Kocbekove koče (1744 m) na Molički planini. Izmed pre- 
hodov čez stranska slemena so najznamenitejši čez Kokrsko 
sedlo (1791 m), čez Sedlico ali Presedljaj (1610 m), čez 
Vodine in čez Savinjsko sedlo (2001 m). 

V skupini Kranjskega Storžiča, Dobrče in Pleč vodijo 
preko glavnega slemena tri doline, namreč dolina Tržiške 
Bistrice pri Tržiču, Begunjšice pri Begunjah in dolina Za- 
vršnice na skrajnem zapadnem koncu naglo nižajočega se 
glavnega grebena. 

Pobočja gorovja pokrivajo temni gozdi do drevesne 
meje, ki je začrtana povprečno v višini 1600 — 1700 m. Nad 
njimi se prostira pas alpskih trat. Iznad njih, ali pa na- 
ravnost iznad drevesne meje se dvigajo kakor mramor beli, 
skalnati grebeni in vrhovi pravih alpskih višin. 

Prave alpske trate so v Savinjski visokogorski skupini 
primeroma redke (n. pr. na Kamniškem, na Kokrskem sedlu). 
Gorski pašniki ali »planine« se nahajajo zatorej večinoma 
v gozdnem pasu na krajih, kjer so ljudje iztrebili prvotni 
gozd [Velika in Mala planina (1500 m), Štularjeva planina 
(1300 m), Murijeva planina (1200 m) itd.] 

Orografska izobrazba Kamniških Alp, ki smo 
jo očrtali v tem poglavju v osnovnih potezah, je v tesni 
zvezi z geološko zgradbo in geološko zgodo- 
vino te alpske skupine. Vsa mnogolika vnanjost slavljenih 
Savinjskih Alp se nam pojasni, ako upoštevamo, da jih je 
izdelovala priroda dolge dobe in veke, dokler so izšle iz 
njenih mojstrskih rok v svoji sedanji krasoti. 

Zasledovati in tolmačiti to prošlost je poglavitna na- 
loga našega proučavanja, ki je razvrščeno v naslednjih 
poglavjih. 



^ 

DRUGO POGLAVJE 



Kakšno je gradivo Kamniških 



ali Savinjskih Alp? 



A. Uvod 




ajvišji vrhovi Savinjskih Alp so goh' in so očitno 
zgrajeni večinoma iz apnenca in sorodnega mu 
grintavca (dolomita). Nižji deli gorovja in sosednje gričevje 
ter ravnine so pa odeti z gozdi in polji, s košenicami in 
tratami ter s prstjo,- ki daje rastlinstvu hrano in podlago. 
Zelenje in prst zakrivata snov, ki je pod njimi, kakor po- 
kriva preproga tla v sobi. Kjerkoli pa je rastlinska in pr- 
stena preproga odgrnjena (n. pr. v kamenolomih, v skalah, 
ki štrie v gozdih itd.), se vidi, da ji je podlaga kamenita. 

Kameniti pod obsega vso zemeljsko oblo in tvori 
površino trdnine ali kopnega ter dno morjem. Gradivo ne- 
izmernega zemeljskega poda je kaj raznovrstno: apnenec, 
grintavec, peščenjak, prod, granit, gnajs, porfir in mnoge 
druge kamenene snovi ga tvorijo. Te snovi imenujemo 
skratka kamenine: 

Krajina, ki je iz granita, ima docela drugo lice nego 
krajina iz apnenca; zopet drugače so izklesani bregovi in 
vrhovi iz grintavca (dolomita). Skrilavec gradi večinoma 
nizka, zaokrožena brda ali položne obronke; kjerkoli pa za- 
gledamo nad takimi strm nastavek, gotovo je iz druge 
kamenine. Ravna tla Ljubljanske ravnine in enako Celjske 
tvori labora, kakršne ne najdemo v gorovju. Nekatere kame- 

nine so trde, druge mehke ; nekatere prepuščajo vodo, druge 
ne; nekatere rade sprstenijo, druge ne. Ne le hribovitost 
ali ravnota kake pokrajine, nego tudi nje plodnost ali ne- 
plodnost in zatorej tudi gostost ali redkost njenega prebi- 
valstva in celo značaj in zgodovina naroda, ki biva po njej, 
ter način narodnega življenja zavisi od kamenene podlage 
tal. (Primeri Gorenjce, Dolenjce, Kraševce !) Ako torej hočemo 
spoznati Kamniške Alpe natančnejše, je treba, da si ogle- 
damo vsaj poglavitne kamenine. 

Če njih znake dobro premotrimo, ne bo težko spo- 
znati, kako so kamenine nastale. Tako pridobimo čudovit 
pogled v način, kako so razne sile polagoma zgradile ka- 
meneni svod zemeljske oble sploh, in orjaško gorsko gmoto 
naših Alp posebej. 

Kamenine odevajo notranjščino zemeljske oble tako, 
kakor lešnikova skorja pokriva mehko jedro. Kamenena skorja, 
ki odeva zemeljsko jedro, najbrž v primeri z zemeljskim 
polumerom ni posebno debela. V vulkanih prodirajo razta- 
Ijene kamenine iz zemeljske notrine skozi kameneno 
zemeljsko skorjo na površje. 



B. Razdelitev kamenin v poglavitne skupine. 

Način kako so kamenine nastale, jih loči v tri po- 
glavitne skupine. 

Prva skupina obsega kamenine, ki so po svojem 
zlogu sklad ovite, po svojem nastanku pa usedlinske 
ali sedimentne kamenine. Pozorno oko ne zapazi le na 
Vršacu, da »sklad na skladu se dviguje*, nego skoro povsodi 
v našem gorovju, kjerkoli je njega kameneno ogrodje raz- 
galjeno, n. pr. v kamenolomih, in pa zlasti v stenah, rogljih 
in vrhovih visokega gorovja Orintavčeve in sosednih sku- 
pin. Skladovi (nasadi, sloji, plasti, pole) so debele ali drobne 
kamenene ploče, ki segajo na dolgost in širokost včasih 
zelo na daleč, in ležijo drug nad drugim kakor listi velikanske 
knjige. Kamenino, ki je zložena iz prav drobnih, komaj 
milimeter debelih plastij, zovemo skrilavec. 



— 27 - 

Se dandanes nastajajo usedline, zlasti v morjih, in 
sicer prav take, kakršne nahajamo na suhi zemlji. 

V morski vodi raztopljena kamena sol n. pr. se na 
ugodnih krajih iz nje v kristalastih zrnih izloči ali obori, 
ko je izpuhtelo dovolj vode, in sede na dno. Take ke- 
mijske oborine so ležišča kamene soli, sadre in so- 
rodnih snovij. 

Na drug način se porajajo mehanske oborine 
ali mehanske usedline. Ob gorskih podankih se nabira 
grušč, v strugah rek se kopiči prod, na dnu jezer in morij 
se seseda pesek in drobno semleta g rez, ki jo prinašajo 
reke. Vse take usedline so mehansko nagromadene iz 
drobcev razpadlih skalovin. Zovemo jih zatorej mehanske 
ali drobljanske usedline. Sčasoma se strdijo in tako 
se naredi iz grušča sprimek, iz proda 1 a bora, iz peska 
peščenjak, iz grezi pa lapor, o p o k a, glina in gli- 
nasti skri lavec. 

Tretja skupina usedlin je organskega pokolenja. 
Kjer se nakopiči obilno poginollh rastlin, ki polagoma iz- 
ogljenijo, nastane šota in sčasoma rujavi in črni premog. 
Od apnenčevih lupin ali hišic polžev in školjk, od ogrodij 
koralj in drugih organskih bitij pa nastaja polagoma trden 
apnenec. 

Potemtakem imamo usedline trojega izvora : kemijske, 
mehanske ali drobljanske in pa organizemske ali izživljenske. 
Kakor dandanes tako so se sesedale od davna sklad na sklad. 
Njih poglavitno nastajališče je dno širnih morij. Neopaženo 
nabira ondi priroda zrno na zrno, polaga plast na plast. 

Usedline nekdanjih sladkih voda in morij pa sedaj 
niso v svojem prvotnem položaju. Dvignjene so, osušene, 
strjene in pogostoma vsled kemijskih vplivov bolj ali manj 
izpremenjene. 

Povsem različen je značaj druge poglavitne sku- 
pine kamenin, ki jih zovemo p rod o rine. Kakor lava še 
sedaj prodira iz vulkanov, tako je nekdaj prodirala iz ze- 
meljske notrine raztaljena žareča snov navzgor, gnana od 
orjaških vulkanskih sil, ter potem skrepenela. Taka pro- 
dorina zatorej nima meje navzdol, nego sega v neznano 

globočino proti zemeljskemu jedru, navzgor pa križem skozi 
skladove usedlin. 

Prodorine so zložene navadno iz samih golotov ali 
kristalov, bodisi popolnih ali nepopolnih. Rudnine, ki tvorijo 
te kristale, so večinoma iz skupine silikatov, to je, spojine 
so kremenčeve kisline, ki se nahaja v notrini zemlje v ne- 
izmerno obilni zalogi. 

Kdor pozna bistvo kristalov, ve, da je vsak izmed njih 
čudovit izdelek prirode. In vendar nahajamo oblastne gore 
in gorovja zgrajene zgolj iz skrepenelih prodorin, in te so 
zložene iz neštetih milijonov kristalov, ki razodevajo neiz- 
merno bogastvo ustvarjajoče prirode. 

Ko prodorina okrkne, prišedši iz zemeljske notrine 
navzgor, ni nobenega povoda, da bi se njena snov delila v 
plasti. Prodorine so torej neskladovitega zloga, in na tem 
jih lehko spoznamo. 

V Kamniških Alpah so razne vrste prodorin: porfir 
pri Poišnarju v Kokrski dolini ; andezit, ki tvori gorovje 
Velikega Travnika in Smerekovca v sosestvu Raduhe idr. 
Granit, ki je najznačilnejša vseh prodorin, pa tvori široke 
vrhove v sosednjem Pohorju. 

Ne toliko v Savinjskih Alpah, tembolj pa v njih bližnji 
soseščini se nahajajo člani tretje poglavitne sku- 
pine kamenin. To so gna j s, blestnik (sljudovec) in 
razun teh še drugi golotni ali kristalasti skrilavci. 

V njih se čudno združujejo svojstva skladovitih usedlin 
in neskladovitih prodorin. Skladoviti in skrilavi so kakor 
usedline iz vode, toda zloženi so iz kristalastih silikatnih 
rudnin kakor eruptivne kamenine. 



C. Kratek podrobni opis kamenin. 

1. Prodorine. 

Granit je zrnata zmes očitnih kristalnih zrn živca, 
kremenjaka in sljude. Živec nastopa v večjidel belkastih 
modrosivkastih ali rudečkastih kristalovih zrnih, in določa 

granitu barvo, ker ga je več kakor drugih dveh primesnin. 
Kremenjakovi zrnasti kristah' imajo školjkaste prelomine in 
se na njih tolščeno svetijo. SIjuda tvori luskaste in pločaste 
kristale kovinsko bisernega sijaja in navadno črnikaste barve. 
Vse tri rudninske poglavitne zmesnine so v granitu brez 
pravila namešane. 

Granit se nahaja v sosednem Pohorju, na ozemlju 
Savinjskih Alp ga ni. 

Tik na njih severni meji, med Bistro in Belanskim 
vrhom se pa dotika Savinjskih Alp granitu sorodni tonalit, 
zrnata zmes živca, sijude, rogovače in kremenjaka. Ko je skre- 
peneval, vsporedil je pritisk njegove zmesnine, zatorej je ta 
tonalit podoben gnajsu. 

Kremenjakov porfir je zmes vseh treh pogla- 
vitnih granitovih rudnin. Njih kristali pašo dvoje velikosti: 
predrobni, s prostim očesom nerazločljivi kristali živca in 
kremenjaka tvorijo večino snovi, v manjšini pa so dobro 
vidni, večji kristali istih treh rudnin. Zdi se nam, kakor da 
so nadrobljeni v enakolično, jedrnato osnovo. Kremenjakov 
porfir se nahaja ob Kokri pri Poišnarju v veliki množini, v 
manjši med Oorenjo in Dolenjo Jezersko Kotino (Kočno), 
dalje ob Kamniški Bistrici ter tudi med Storžičem in Ko- 
šuto. Položaj med porfirjem in usedlinami, ki se ga dotikajo 
na več krajih, očitno kaže, da jih je porfir prodrl, ko je iz 
zemeljske notrine raztaljen izbruhnil, in se potem na po- 
vršju zemlje razlil ter ondi skrepenel. 

Kokrski porfir je sivozelene barve, preperevajoč pa 
porujavi ali povijolči; belkasti živčevi kristali se potem kaj 
razločno vidijo v povsem drugobarveni osnovi. 

A n d e z i t je porfirju podoben ; ima namreč jedrnato 
osnovo, ki je večjidel zelenkasto sive barve, in hrani v njej 
nadrobljene, očitne kristale belega živca in pa avgita ali ro- 
govače, včasih tudi kremenjaka. Andezit gradi nad Ljubnim 
precej visoke gore, ki so že davno vzbudile pozornost po- 
znavalcev, namreč Veliki Travnik (1637 m) Kameneni Vrh 
(1695 m) in Smerekovec (1377 m). V Menini in Dobrovlju 
je apnenik, iz katerega je to gorovje po večini zgrajeno, na 

več krajih prodrt od vulkanskega andezita. Tudi v Celjski 
in Velenjski okolici se nahaja andezit. 

Gorovje, ki je zgrajeno od prodorinskih kamenin, kaže 
v svoji vnanjosti posebne oblike, in se uveljavlja v krajinski 
sliki z značilnimi potezami. 

Granit tvori zaokrožene vrhove, dolge hrbte, mirno 
očrtana pobočja. Resne, velike poteze dajejo granitovemu 
gorovju znak orjaštva in preprostosti. Čeprav je granit jako 
trd, vendar se ga lehko lotijo kemijske sile preperevanja in 
ga na površju razkrojijo, da nastane na njem debela plast 
rodovitne prsti. Ta redi bujne gozdove in skrbno hrani 
vodo, da le polagoma odteče v obilnih studencih in potokih. 

Granitovo skalovje ima hrapavo površje, otopele ro- 
bove in vogle. Mahovi in lišaji se prvi na njem naselijo, 
in za temi zmagovito slede cvetoče rastline, grmovje in 
drevesje. 

Porfir in druge prodorine na podoben način označujejo 
krajino. 

Tudi po svoji barvi vplivajo te kamenine na krajinsko 
sliko. Rudeča, siva, rujava in druge temne barve skalovja 
in iz njega nastale rodovitne prsti tvorijo čvrsto menjavo 
nasproti zeleni odeji rastlinstva. 

II. Usedline. 

Apnenec, apnik ali apnenik. V Kamniških Alpah je 
apnenec tako zelo razširjen, da ga smemo imenovati njih 
poglavitno gradivo. Zaradi tega jih prištevamo k Apneniškim 
Alpam. Kemijska snov apnenikova je kalcijev karbonat ali 
ogljikovokislo apno (Ca CO3). Apnenikove plasti so razne 
debelosti, ter bodi si očitno iz zrnastih kristalov zgrajene, 
ali pa so jedrnatega zloga, ako so namreč zrna tako drobna, 
da jih ne moremo razločevati z golim očesom. Čist apnenik 
je bel; primešan železni oksid ali hidroksid mu je dal 
rudečo ali rujavo barvo, organske primesi so ga pa storile 
sivega ali celo črnega, ker imajo ogljik v sebi. 

Jedrnatemu apniku je cesto primešana glina, pravimo 
mu tedaj lapor, in ako je lapor naložen v prav drobnih 

plasteh, zovemo ga o poka. Prhek, luknjičav apnenec, ki se 
seseda iz tekočih apnatih vod in se oprijemlje v vodi ra- 
stočih mahov in drugih rastUn, imenuje se lehnjak. Na- 
hajamo ga n. pr. v Gorenji Kokrski dolini pri Virniku. 

D o 1 o m i t *) ali grintavec je apnenec s primešano oglji- 
kovofcislo magnezijo (Ca CO3 -[- Mg CO3). Dolomit je 
dostikrat luknjičav ; ravnokar odkrhnjen kos se na prelomini 
v svetlobi leskeče, kakor kos sladkorja. Tako ga že na prvi 
pogled ločimo od zelo podobnega apnika. Dolomit, navr- 
hovačen v drobnih ali debelih plasteh, pa tudi neskladovit, 
gradi cela pogorja. 

Večinoma iz dolomita je Storžičevo pogorje od Kokre 
tja do Tržiča in Žirovnice na zapadno stran, na nasprotno 
pa preko Krvavca do Poljanskega Roba. V Velikem Rogatcu 
in v Mozirskem Dobrovlju tvori dolomit istotako precejšnji 
del gorske gmote. 

Poglavitno jedro Savinjskih Alp, to je skupina Grin- 
tavca in Ojstrica, in enako Raduha, je zgrajeno iz svetlega, 
skoro belega apnenika, ki je čist ali pa vsled primešane 
magnezije dolomitovan, ali pa se apnikove in dolomitove 
plasti menjavajo, tako n. pr. na Vršcu, Kopi, Konju, Ojstrici 
itd. Od tega divnega gradiva izhaja najpoglavitnejši del 
krasote Savinjskih Alp. 

Kajti med vsemi kameninami, ki jih ima priroda na 
razpolago, da iz njih gradi čuda gorskega, in zlasti visoko- 
gorskega sveta, je apnenec sam, ali pa združen z dolomitom 
najodličnejša. Njemu pristaje, kar se tiče krajinske lepote, 
brez dvojbe prvenstvo. Nudi namreč gledalcu lepoto v 
oblikah in barvah v toliki meri kakor nobeno drugo gradivo. 
Od njega izvira velik del privlačnosti, ki ž njo mamljivo 
vabijo Apnenske Alpe obiskovalce od blizu in daleč ter jih 
osrečujejo s trajnimi veličastnimi vtiski. (Podrobnejši oris 
visokogorske apneniške krajine glej v poglavju V. oddelek 6 f.) 

Kremenjak je zložen iz kristalastih zrn trde rud- 
ninske snovi, ki jo kemik imenuje kremenčevo kislino 



*) Francoski geolog Dolomieu je prvi spoznal to kamenino, po njem 
je dobila ime. 

(Si O2); ali pa je jedrnat, ali skrilav. Tak se nahaja n pn 
v Jezerskem Vrhu in v dolini Bele proti Železni Kaplji. 

Peščenjak je zložen iz kremenčevih zrn, ki so 
obrušena, in imajo zaokrožene robove in vogle. Dostikrat 
so med nje nadrobljene srebrno blesteče pločice mehke 
sij ude. Zrna so grahove debelosti, pa tudi manjša in celo 
tako drobna, da jih razločujemo samo z vekšalnim steklom. 
Med seboj jih veže lepilo, ki je kremenasto, apnenikovo, 
laporovo ali ilovno. Lepilo je sivo, rudeče, rujavo ali zeleno in 
navadno določi peščenjaku barvo. V kosu peščenjaka vidimo 
zrna pogostoma razvrščena v vzporedne ploskve. V kame- 
nolomih in drugod, kjer ga vidimo razgaljenega, je peščenjak 
v skladih ali nasadih, ki so razločno naloženi drug na 
drugega. 

Glinasti skrilavec je večinoma siva ali črna ka- 
menina, in se kroji v gladke in tenke skrili. Kjer se kolje 
v večje ploče, pokrivajo z njimi strehe in ga zovejo »strešnik«. 
Skrilavec je prav za prav utrjena glinasta brna. Manj utrjeno 
skrilasto glino imenujemo gomolo. 

Peščenjak in glinasti skrilavec se nahajata zlasti v 
gorovju, ki je nameščeno med poglavitno panogo Karavank 
(Košuta, Olševa itd.) in pa poglavitno panogo Savinjskih 
Alp (Storžič-Orintavec-Ojstrica). 

Glinasti skrilavec in peščenjak tega gorovja sta zelo 
pristopna vplivu preperevanja in se na površju izpreminjata 
v ilovnato rodovitno prst. To gorovje je zatorej pokrito z 
gozdovi, le po položnih pobočjih nahajamo raztresene kme- 
tije z obsežnimi polji. Strmejši obronki, vrhovi in hrbti pa 
gojijo zelene košenice. Spričo bujnega rastlinstva in mo- 
žnosti človeških naselbin vzbuja to gorovje prijazne vtise. 
Slikovite, smele oblike nastajajo pa ondi, kjer so plasti 
trdega apnenika vložene v mehko gradivo skrilavca in 
peščenjaka. 

Grušč (grušec, gramoz) je ono robato kamenje, ki 
se vsled razpadanja gorskih kamenin ruši s pobočij in se 
padajoč drobi v manjše kosove. Podanki in obronki vseh 

višjih gora so zasuti s takim gruščem. Zlasti v apnikovih 
in dolomitovih gorah ga je mnogo.- Če je grušč bele barve, 
je videti iz daljave kakor sneg. 

Prod tvorijo rahlo nagromadeni, obrušeni in oglajeni 
kosi raznih kamenin. Struge planinskih rek in potokov so 
polne proda. 

Pesek je podoben produ, le da sestoji iz prav drobnih 
zrn. Seseda se v tekočih vodah. 

Prst je zmes preperelih kamenin in trohnečih živalskih 
ter rastlinskih ostankov. Prst je podlaga njivam, senožetim, 
gozdom in sploh vsemu rastlinstvu. 

Sprimek nastane iz grušča, ako napolni praznine 
kaka rudninska snov, n. pr. apnenčeva, in trdno zlepi ro- 
bate gruščeve kose. Sprimek se nahaja med plastmi apnenca 
(n. pr. v Orintavčevi in Ojstričini skupini) in drugih kamenin 
(n. pr. v dolini Tržiške Bistrice pri Dolžanovi soteski), pa 
tudi na obronkih zlasti apneniških gora. 

Labora nastane iz proda, ako med obličaste kose 
proda stopi rudninsko lepilo — n. pr. ilnato ali apnikovo 
— in jih zveze. Labora se nahaja ob Savi, Savinji, Kokri 
in Kamniški Bistrici. 

Vulkanski groh. Vulkani bruhajo iz sebe navadno 
velike množine raznih kamenenih drobcev, ki jih razlikujemo 
po velikosti ter imenujemo vulkanske bombe, pesek in 
pepel. Ako ta drobir pade v vodo, nagomili se ondi v sklade 
in otrdi v čvrsto kamenino, ki jo zovemo vulkanski groh. 
Ako pa pade na pobočja vulkanova, splavijo ves drobir 
obilne plohe, ki lijejo med bruhanjem, in v doline pridero 
kakor silne blatne reke. Take blatne »reke so preplavile 
mesti Herkulan in Pompeje, ko je 1. 79. bljuval Vezuv. V 
sosestvu Kamniških Alp je obilno vulkanskega groha med 
Raduho, Boskovcem in Menino. Gričevje in gorovje pri 
Lučah, Ljubnem, Rečici in Mozirju je iz takega zelenega 
groha, ki je najvišje nagromaden v Mlačkem Vrhu (1119 m) 
Atelskem Vrhu (1406 m) in Oltarni Peči (1528 m). 

3 

. Kristalasti sKrilav/ci. 

G naj s*), ki je najznačilnejša kamenina izmed krista- 
lastih skrilavcev, je očitno kristalasta zmes živca, kremenjaka 
in sijude; torej tistih treh rudnin, ki tvorijo prodorinski 
granit. Razlika je le ta, da so pomešane vse tri sestavine 
v granitu nepravilno, v gnajsu pa so razvrščene v vzpo- 
rednih plasteh. Zato se kolje gnajs v skrii, in je vrhutega 
naložen v skladovih. Gnajs pokriva v ogromni množini 
zelo obsežne prostore po vseh delih sveta. Navadno sta 
mu pridružena blestnik in filit. 

Blestnik ali sijudovec se razlikuje od gnajsa vtem, 
da nima živca. 

Filit ali praskrilavec je povsem gnajsove snovi, toda 
vse tri zmesnine: živec, kremenjak in sijuda so izobražene 
v toli drobnih kristalnih zrncih in pločicah, da jih more 
oko razločiti samo s pomočjo drobnogleda. Kristalovanje 
se tu nahaja še le v prvih početkih. Filit se da klati v 
tanke skrii. Na njih drobno nagubanem površju se razodeva 
golemu očesu prikriti zlog le s sijajem, ki je podoben 
svili. 

Zelenkast gnajs, pester (zelen, rudečkast in vijoličast) 
praskrilavec, tudi grafitast skrilavec in sorodne kamenine 
gradijo na ozemlju Savinjskih Alp te-le gore: Plešivec 
(1325 m), Kranjski Reber (1435 m) ter Kasni Vrh (1293 m) 
in segajo od ondod proti zapadu v Črno dolino, na južno 
stran pa v Nevljiško in Tuhinjsko dolino. Samostalno na- 
stopijo še enkrat na vzhodni strani Menine, namreč na 
sedlu pri Lipi med Šmartnim in Vranskim. 

Na severni strani apniškega jedra Savinjskih Alp so 
skrilavci sicer ne izključno, pa vendar pretežno gradivo v 
dolgem gorskem pasu, ki ga sicer večinoma prištevamo že 
Karavankam. Mogočna skupina plastij vijoličastega ali temno- 



*) Beseda gnajs je istega korena kakor glagol gniti. Na površja 
je gnajs preperel in se vidi, kakor da je gnil. Odtod je dobil priimek, 
ki ga rabijo v vseh jezikih. 

sivega praskrilavca, grafitastega skrilavca in drugih sorpjdnih 
vrst skrilavcev, bodisi kristalastega, bodisi nekristalastega 
zloga gradi Jezerski Vrh in gozdovita pobočja gora, ki se 
vrste od Stegovnika proti Pristovnikovemu Storžiču in od 
tod na vzhodno stran proti Sv. Duhu nad Solčavo do 
Bistre. 

Skrilavci ob severnem in južnem robu jedra Savinjskih 
Alp so prezanimivi že zato, ker jih sploh ne pričakujemo 
v okrožju Apneniških Alp. Toda priroda v svoji delavnici 
ne pozna tistih strogih umstvenih kategorij, ki jih človek 
uporablja, da si ž njimi omogoči pregled čez neizmerno 
mnogovrstnost prirodnih proizvodov, malih in velikih. 



«1. 

TRETJE POGLAVJE 

Kako 50 nastale kamenine 

Kamniških ali Savinjskih Alp? 



vprašanje, kako je nastalo gradivo naših gora 
- in dolin, je del obsežnejš^a vprašanja: kako 
je nastalo kameneno gradivo zemeljske oble sploh. Na nje 
nam odgovarja geologija, znanost o zgodovini naše zemlje, 
pa še le odkar je slavni Anglež Charles Lyell priobčil 
I. 1830. knjigo »Principles of GeolDgy<. Z njo je postavil 
vedo o razvoju zemlje na novo podlago, ki jo veščaki brez 
ugovora splošno priznavajo. Lyell je dokazal preprosto, 
pa dalekosežno istino, da so premembe, ki se vršijo Še 
dandanes na zemlji, ključ, ki nam odpre pogled v ves 
razvoj kamenene zemeljske skorje. Sile, ki preobrazujejo 
skalnati svod zemeljske oble nam pred očmi, pretvarjale so 
ga enako od nekdaj. Njih uspeh pa je sedanja razdelitev 
ceiin in morij, gora in ravnin, jezer in vodotokov. Vse to 
je polagoma nastalo in se vedno presnavlja. Kakor se me- 
njavajo v rastlinstvu in živalstvu zapored življenje, pogin 
in preporod v mladem zarodu, tako se vrstijo tudi v ze- 
meljski skorji in na njej tvorjenje, rušenje in premlajanje 
po vedno istih velikih prirodnih zakonih. Dan za dnevom 
bljuvajo vulkani ter tu razdirajo tam gromadijo; danes se 
premakne tu, jutri drugje s potresom kos zemeljske skorje 
ob drugem kosu ; brez prestanka nosijo reke drobce raz- 
padajočih kamenin v jezera in morja ter jih spuščajo ondi 
na dno. Gore se vsied tega nižajo, morje, jezera in doline 
pa se zapolnjujejo. Vse te in druge premembe se vršijo 

večinoma tako polagoma, da ni videti hitrih očitih učinicov ; 
površnemu opazovalcu se celo zdi, da so gore in doline, 
trdnine in morja nekaj trajnega, večnega, neminljivega. Toda 
če so presnavljajoče sile na delu nešteto milijonov let ne- 
pretrgoma, tedaj narastejo njih učinki tako, da so izpre- 
membe vsled njih veleobsežne. 

So sicer tudi sile, ki se pojavljajo v orjaškem merilu 
in zvršijo v najkrajšem času velikansko delo. To so pojavi 
vulkanov. V prošlih dobah zemeljske zgodovine so bile 
vulkanske sile še dosta živahnejše nego so dandanes. Saj 
so nagromadile raznovrstnih kameriin-prodorin celo ondod, 
kjer sedaj ni več vulkanov. V Savinjskih Alpah in njih 
bližnjem sosestvu nahajamo vulkanski porfir, andezit in 
obilno vulkanskega groha, v sosednih Karavankah in drugod 
so prodorine še bolj razširjene. Kljubu temu tvorijo pro- 
dorine v obče le neznaten del gradiva v kame- 
nenem svodu zemeljske skorje. 

Ogromen delež pa imajo v njem usedline, 
ki so delo bolj polagoma in neznatno nastopajočih prirod- 
nih sil. 

Ni težko zaslediti te sile in spoznati, kako delujejo. 

Preperevanje skalovja je prva izmed njih. Perenje, zlasti 
pa zmrzovanje vode v razpokah skalovja, rahlja, ruši in 
drobi kamenine neprestano. Od sten odkrhnjeni kosi se 
drobe padajoč v manjše kosove, ki tvorijo grušč (gramoz). 
V naših gorah so z njim zasuti podanki in obronki. Tu- 
ristom je grušč neljub, ker se noga v njem udira, stop za 
stopom pa sproti zasipava. Zatorej je hoja po njem utrudljiva. 

Drug proizvod perevanja je prst, ki je podlaga njivam, 
tratam in gozdom. Prst je v bistvu zmes preperelih in v 
drobne kosce razpadlih kamenin. Voda — bodisi dežnica 
ali snežnica — ki odteka preko grušča in prsti, odplahuje 
drobnejše in debelejše drobce in jih odnaša v potoke, reke, 
jezera in v morje. Obenem zajame voda rastlinskih in ži- 
valskih ostankov (odtrganih vej in listov, poginolih živalij 
itd.), kolikor jih pride v njeno območje. Spotoma se obtarejo 
kameneni kosci med seboj in ob strugi ter še bolj razdro- 
bijo. Lahko se o tem prepričamo na svoje oči. Stopimo k 

reki po večdnevnem deževju, ko prihitevajo gorski hudo- 
urniki (bujice) in potoki od vseh stranij in vodovju never- 
jetno raste mehanska sila, čim hitrejše odteka ! Najdrobnejša 
perelina, ki jo je odplahnila dežnica od gorskih pobočij, 
stori, da je vodovje motno, že ko dojde v potoke in reke. 
Zatorej ne vidimo v narasli reki kamenenega grušča, ki so 
ga ji izročili v obilici gorski pritoki. Pač pa ga slišimo, 
ko stojimo na obali. Iz globočine kalnega vodovja nam 
udarja bučno rožljanje na ušesa. To ne izhaja toliko od 
hitrosti valov, ki se podijo drug za drugim. Pač pa od ka- 
menja, ki ga tira vodovje s seboj. Kamen udarja ob kamen, 
tisočeri in tisočeri silni udarci zazvenijo na mah in se po- 
navljajo neprenehoma po široki in dolgi strugi. To rožlja 
in buči z valovjem vred mogočno, da se sliši po vsej do- 
lini in izpričuje ogromno silo, ki tu deluje. Vsled udarcev 
in trenja se kamenju obrusijo robovi in vogli, površina se 
mu gladi, kosi se drobijo in manjšajo. Grušec se izpremeni 
v prod, prod pa v pesek in v neizmerno drobno mel, ki 
naredi vodovje bolj in bolj kalno. 

Kjer teče reka mirnejše, nadalje, ko upiahne po po- 
vodnji, in pa slednjič, ko se ustavi njeno vodovje v jezerih 
in v morju, izgubi s hitrostjo obenem mehansko silo ter 
spusti s seboj prinesene snovi na dno. Tu se gromadijo 
prod, pesek in grez (brna, ilovica, glina) leta in leta, 
tisočletja in tisočletja. 

Še na drugem kraju moremo opazovati, kako priroda 
uničuje čvrsto kamenino, jo z mehansko silo drobi in pre- 
deluje, slednjič pa drobce zopet zbere in na novo naloži, da 
služijo v premenjeni obliki zopet za gradivo v kamenenem 
svodu zemeljske oble. Pojdimo k morju, kjer se zaganjajo 
valovi ob skalnate obali ! Tu vidimo, kako perenje kruši čvrsto 
skalovje, valovi pa je izpodkopavajo. Robati kosi se odlo- 
čujejo in padajoč drobijo v manjše kosove. Ob mirnem 
morju obležijo poleg vznožja strmih obalij. Ob plimi ali ob 
vetru in viharju pa se val za valom zažene proti obrežju, 
vzdigne naloženi grušec ter ga s silo butne ob strmino. 
Koj na to se potegne odbiti val nazaj, povleče grušč s 
seboj in, kedor gleda ta prizor, sliši silovito rožljanje, ko 

se udarjajo robati kosovi in tarejo med seboj in ob morsko 
dno. Kmalu pribiti drug val, in glasno, trdo rožljanje na- 
znanja, da vrši svojo nalogo na enak način. To delo se 
ponavlja brez konca na ogromnem prostoru. Tako nastaja 
ob morskih obalah vseh celin in otokov prod, pesek in 
grez. Gibanje morske vode odnaša te snovi od obali in jih 
spušča na morsko dno primerno porazdeljene, in sicer ondod, 
kjer ponehava gibajoča sila. 

Še na drug način uporablja priroda vodo, ko izdeluje 
usedline. Doslej smo zasledovali le ono očitno delo, ki je 
opravlja vodovje s svojo mehansko silo. 

Nevidno pa potujejo z vodo raznovrstne rudnine, 
ki so se raztopile v studencih, potokih in rekah. To so 
apnik, kamena sol in druge snovi, ki jih zasledi kemijska 
preiskava celo v najbistrejši vodi. Živali, ki bivajo v rekah, 
jezerih in morjih, sprejemajo raztopljeni apnik v se in si 
stvorijo iz njega ogrodje. Ko poginejo, razpade mehka snov 
njih trupel, kamenena ogrodja pa ostanejo in na milijone 
hišic in lupin raznolikih školjk, polžev in drugih živalij po- 
krije dno jezer in morij ter se pridruži kameneni snovi, ki 
se ondi nabira. 

Tako sodelujejo voda in vreme, živalstvo 
in rastlinstvo, da se na novo kopiči snov raz- 
padlih kamenin in v večnem kroženju tvori 
zopet kamenine. To se godi dandanes, in proizvodi 
prošlih dob izpričujejo, da se je godilo že od nekdaj vedno 
enako. 

Diio jezer in morij je v obče ravno. Snov, ki se nanje 
useda, ni vedno enaka; včasih prinaša vodovje le drobno 
zmleto grez, kasneje zopet debelejšo snov. To je nekoliko 
učinek letnih dob. V deževnih mesecih ima obilica vode 
večjo brzino in utegne nositi debelejše drobce; kedar pa 
je vode pičlo, more z njo priti do morja le najdrobnejša 
mel. V toplejših mesecih se pomeša med polegajočo se 
usedlino več rastlinskih in živalskih ostankov, nego v mr- 
zlejših. Včasih prihajanje gradiva prestane povsem. Ti in 
drugi vplivi storijo, da se razlikuje v usedlini to, kar je 
kasneje poleglo od onega, kar je že bilo razprostrto poprej. 

Vsled tega se dado razločevati v usedlini vodoravni od- 
delki, naloženi drug nad drugim. To so s ki a d o v i, plasti 
ali sloji. Skladov i tost (uslojenost, slojnost) je potem- 
takem značilno svojstvo kamenin, ki so nastale 
v vodi. 

V plasteh rahlega proda, peska in grezi ter vmes za- 
grebenih organskih ostankov se kmalu pojavi novo, tajno 
pa živahno gibanje. Voda, ki prepaja nagromadeno tvarino, 
raztaplja apnenec in kar je drugega raztopljivega. Ob drugih 
prilikah isto zopet izloči v drobnih golotih (kristalih). Ti 
zapolnijo vrzeli med peščenimi drobci ter organskimi ostanki 
in jih zvežejo liki malta. Sedaj drobcev ni več lahko ločiti. 
Moč, ki veže molekule v kristalu, pritegne tudi nje. Enakega 
učinka je pritisk mlajših, gorenjih skladov na starejše, spod- 
nje. Kakor se učvrsti seno v stiskalnici, da je trdno liki 
les; kakor se da zopet stisniti premogov prah v trdo pre- 
mogovo tvarino — tako se zgostijo in učvrstijo nakopičene 
rahle usedline vsled svoje teže. Neprestano stiskanje, lepljenje 
in kristalovanje naredi slednjič čvrsto kamenje. 

Iz proda nastane labora, iz grušča spri- 
mek, iz gline, peska in školjki nih lupin nasta- 
nejo glinasti skrilavec, peščenjak in apnik. 

Primešani mehki deli rastlin in živalij se izpremenijo 
ter zogljenijo in dado kamenu temno barvo. 

Neiztrohljivi deli organskih bitij, to je ogrodja živalij 
in ogljik rastlin se ohranijo ob ugodnih okoliščinah v ne- 
izpremenjeni obliki. Le organske primesi razpadejo, rastlina 
v obče povsem poogljeni, živalsko ogrodje pa okameni, ker 
ostane le njegova rudninska podlaga. Ohranijo se včasih 
najdrobnejše koščice in najrahlejše koščeno ogrodje v pr- 
votni obliki in sestavi, enako najnežnejši listi z vsemi žili- 
cami in z neizpačenim ostrim robom. To zapuščino nekdanjih 
živalij in rastlin imenujemo o ka menice ali okamenine 
ali okamenke. (Tuji priimek jim je: petrefakti ali fosilije). 
Veščemu prirodopiscu zadostuje pogostoma že odlomek 
okamenice, da spozna ves ustroj živali, oziroma rastline, ki 
je okamenico zapustila. 

Okamenela ogrodja živalij in zogljeneli odtiski rastlin, 
ki jih nahajamo v skladovitih kameninah^ nam potrjujejo, 
da so te kamenine usedh'ne iz vode, ob enem pa nam na- 
znanjajo, kakšne živali in rastline so takrat živele, ko je 
nastajala kamenina, ki jih hrani liki v grobu. Sporočajo nam 
obenem, kako se je preminjalo živalsko in rastlinsko živ- 
ljenje na zemlji, dokler je dospelo do današnjih oblik. Še 
več. V toplih krajih živijo druge živali in rastline nego v 
mrzlih. Ako torej najdemo v Savinjskih Alpah in njih so- 
sestvu koralje ali palme, okamenele v skladih apnenca ali 
peščenca, tedaj sklepamo opravičeno, da je moralo biti v 
teh krajih takrat toplo podnebje, ko so se sesedali tisti 
skladovi. Okamenice potemtakem bistveno popolnujejo sliko, 
ki si jo ustvarjamo o minolosti naše zemlje. Zatorej so 
znanstvu dragocene ostaline iz davnih dob in vekov. 

V otrdeli kamenini ne neha gibanje in presnavljanje, 
ki jo je ustvarilo. Snovi se raztapljajo in premeščajo nadalje, 
pretvarjajo se kemijsko, ko se srečavajo različne spojine; 
neprestano deluje kristalovanje in napreduje. Kar je bilo jedr- 
natega zloga, sestavljeno iz najdrobnejših kristalčkov, dobi 
vidno kristalni zlog; rudnine, ki so bile komaj zasnovane 

— liki rastlina v kalu — si opomorejo. Iz jedrnatega 
apnenika nastane zrnast mramor in blesteč 
dolomit; glinave usedline se izpremene v kri- 
stalaste skrilavce, ki leskečejo živca in sijude in pa 
drugih rudnin, zlasti klorita in rogovače. 

Poglavitno nastajališče vseh kamenin-usedlin 
je dno oceanov. Gibanje morske vode nekoliko poraz- 
deli priplavljene snovi. Valovje sicer ruši obali, toda debelega 
proda, ki ga je ustvarilo, ne more premakniti daleč od obali. 
Prod se nabere ob obali in ondi ostane. Čestokrat otrdne 
s pomočjo lepila, ki stvori iz njega laboro. Tudi pesek se 
ne oddalji zelo od bregov, zatorej peščenjak znači usedlino, 
ki je nastala na periferiji oceana. 

V večjo daljavo — vendar ne čez 300 km od obali 

— zanese gibanje morske vode glinasto brno. Ta se kasneje 
strdi in izpremeni v drobljanski in nadalje polagoma v kri- 
stalasti skrilavec. Vse te mehanske usedline nastajajo torej 

V plitvem morju. V globočini — nad 200 m — se porajajo 
le kamenine kemijskega, ali pa — in to večinoma — or- 
ganskega izvora, ki jih tako zovemo, ker so izdelek živalij 
in rastlin. 

Potemtakem imajo omenjene kamenine znake, ki nam 
naznanjajo, ali so nastale v plitvem ali v globokem morju, 
ob obali ali v oceanski dalji od nje. Zatorej moremo celo 
spoznati, kje so bile v prošlih dobah zemeljske zgodovine 
celine in kje morja, in pa kako so se menjavala. 

Tudi to moremo razločiti, ali je nastala kamenina na 
dnu jezera, ali na dnu morja. Ribič, ki vrže trnek v jezero, 
ve, da ondi ne ulovi morske ribe. Pa ne le ribe, tudi druge 
živali in rastline sladkih voda se razlikujejo od morskih. 
Sladkovodne usedline zatorej hranijo v sebi svoje okame- 
nice, morske pa zopet svoje, in na njih spoznamo, kje so 
nastale. 

Posebno pozornost zaslužijo kamenine, ki so organ- 
skega izvora. 

Na prvi pogled je težko predočevati si, da more 
nastati znatna kamenena usedlina iz netrohljivih delov žival- 
skih in rastlinskih trupel. Ali treba je le na pravem kraju 
pogledati, in vidi se, da živa bitja res sodelujejo pri velikem 
ustvarjanju kamenenega gradiva zemeljske oble. 

Od bujnega rastlinstva nekdanjih dob se niso ohranili 
le posamični zogljeneli listi ali drugi borni ostanki; marveč 
nahajamo marsikje nagomiljene velike množine nekdanjih 
rastlin v razsežnih ležiščih. Poogljenele in stisnjene tvorijo 
ono dragoceno črno snov, ki jo zovemo premog. Zatorej 
leži premog v skladovih med skladovi drugih usedlin. Ke- 
mijska preiskava svedoči, da ima premog iste snovi v sebi 
kakor les, zategadel zapusti nekaj pepela, ko zgori. In ako 
na premogu ne zasledimo več rastlinskega zloga z golimi 
očmi, razodene nam ga vekšalno steklo. Vsa ta dejstva so- 
glasno izpričujejo, da je premog kamenina rastlinskega po- 
kolenja. — Sicer pa se moremo prepričati na svoje oči, da 
premog nastaja še dandanes v prirodi. V barjih, n. pr. v 
ljubljanskem, vidimo, kako ginejo rastline leto za letom, a 

na njih zopet rastejo druge. Poginole rastline se gomilajo 
plast na plast ter se izpreminjajo v šoto, ta pa se polagoma 
pretvarja v rujav in potem v črn premog. 

Dno nekaterih jezer je pokrito z lupinami školjk, ki 
so ondi živele. Živali poginejo, njih lupine pa se kopičijo 
leto na leto, stoletje na stoletje. Polagoma razpadejo in iz 
njih ter iz primešane drobne glinaste brne, ki jo prinašajo 
potoki v jezero, nastane po več metrov debela plast laporja. 
Najbližnji zgled nam nudi zopet ljubljansko barje, ki je osta- 
nek nekdanjega jezera. V njegovem dnu leži pod 2 m debelc^^ 
plastjo šote siva ali rujavkasta plast laporaste brne. Polna 
je skoljkinih in polževih lupin. Te razodevajo, da je zgrajena 
poglavitno iz živalskih ostankov. 

Pravo torišče za nastajanje kamenin organskega izvora 
pa je širno morje. Ko so v zadnjih desetletjih polagali br- 
zojavne kablje od celine do celine, preiskavali so dno morij, 
predno so mu zaupali dragoceno žico. Ob tej priliki je 
prišlo na dan, da je dno globin atlantskega oceana pokrito 
na tisočine kilometrov v dolžini in širini s tvarino, ki je, 
ako se posuši, povsem podobna kredi. Drobnogled razodeva, 
da je ta čudni mel zložen iz samih predrobnih (01 mm 
dolgih) ličnih hišic malih morskih živalic. Vse se prištevajo 
v najnižji oddelek živalstva, med praživali (protozoe). V 
človeškem rodu so najnižji družbeni sloji najbolj razširjeni, 
ker se zadovoljujejo z najskromnejšimi in zatorej najlaglje 
dosegljivimi življenskimi pogoji. Enako tvorijo široke sloje 
živalstva takova bitja, ki jim lajšajo boj za obstanek pritli- 
kave obmere telesa in skrajno preprost ustroj. Obširna 
družina foraminifer iz širnega oddelka praživalij upo- 
rablja to praktiško načelo s preočitnim uspehom. Nešteti 
milijoni teh predrobnih, skoro nevidnih živalic so naseljeni 
v neizmernem oceanu. Rod za rodom si sledijo. Hitro ži- 
vijo in hitro ginejo. Ogrodja poginolih živalic padajo kakor 
neprekinjen dež na dno morskih globin in ga pokrivajo na 
vsej njegovi razprostranosti. Vsaki rod pomnoži to usedlino. 
Ako se to ponavlja tisoče in tisoče let, umejemo, da morajo 
drobna ogrodja, ker so narejena iz apnikove snovi, stvoriti 
debele in prostrane plasti apnenega kamenja. 



— 44 — 

Bela kreda, ki ž njo pišejo učenci na šolsko tablo, je 
zložena skoro zgolj iz takih ogrodij, podobnih hišicam sila 
majhnih polžev. V obliki soglašajo s hišicami krede, ki še 
sedaj nastaja na dnu morij. Te živalice zatorej naravnost 
moremo imenovati kred niče. 

Oblastne plasti pisne krede sedaj tvorijo gričevje in 
belo skalovje daleč na okoli na severnem Nemškem in 
Francoskem ter v sosednji Angliji, dalje ponekod na Ru- 
skem in v Siriji. Ni dvojbe, da so te plasti nastale na dnu 
nekdanjega morja, ki je valovalo na onih širnih prostorih, 
in sicer nastale prav tako, kakor nastaja kreda na dnu se- 
danjih oceanov. 

Kreda je ena izmed mnogih vrst apnika in nam 
je torej odličen zgled na obsežnem prostoru na de- 
belo navrhovačene skalnate apniške kamenine, ki je 
povsem nastala iz živalskih o s tal in. Bela pisna 
kreda nam razodeva čudno tajnost, da celo najmanjše ži- 
valice sodelujejo pri stvarjanju ogromnih kamenenih gmot. 
Priroda zna z neznatnimi sredstvi doseči velike uspehe. 

Razvidno je obenem, da more nastati organizemska 
kamenina, kakoršna je kreda, celo na dnu onih oceanskih 
globočin, kamor ne morejo zanesti ne valovi viharja, ne 
navadni morski tokovi niti drobnega peščenega zrnca, še 
manje pa proda ali grušča. 

Na ozemlju Kamniških Alp nahajamo apnik, zgrajen 
iz drobnih hišic foraminifer (iz rodu Fusulina) v gorski 
panogi, ki je postavljena med Karavanke (Košuto in Olševo) 
na severni, in pa skupino Kranjskega Storžiča, Orintavca in 
Ojstrice na južni strani. Struga bučeče Tržiške Bistrice je 
v znameniti Dolžanovi soteski zarezana v tak, iz 
samih fuzulin zložen apnenec, in ondišnji -prodor za cesto 
je speljan skozenj. Od ondi (611 m) je nagomiljen taisti 
apnik gori do vrha široke Konjšice (1600 m), tisoč me- 
trov na visoko! Fuzulinov apnik nahajamo dalje nad Sol- 
čavo (pri Štiftarju) in v Jezerski okolici (pri iViurijevi 
planini, na Spodnjem Jezerskem itd.) 

Odlični živalski stavbitelji gorskih kamenin so nadalje 
školjke, koralje, morski ježi (ehinidi) in njim sorodni en- 

kriniti. Te preproste živalice so zgradile večino 
apnika in dolomita, ki tvorita najoblastnejše 
in najlepše dele naših Alp. ' 

To delo so znatno podpirale nekatere alge. To so 
preprosto ustrojene rastline, ki imajo sorodnice tudi še v 
današnjih morjih. 

Školjke in ehinidi žive družno v velikem številu. Njih 
lupine, naplovljene v silni množini ob obalih, ali nagomi- 
Ijene na dnu plitvega morja, tvorijo oblastne plasti apnenca. 
Tudi tak apnenik se nahaja v Savinjskih Alpah. 

Vse te skalnate proizvode organskega izvora pa nad- 
kriljujejo čudovite koralje. 

Nešteti milijoni teh pritlikavih stavbiteljev živijo v 
toplih morjih tropskega pasu in srebajo v se nevidne drobce 
v morski vodi raztopljenega apnika dan za dnevom, leto 
za letom ter jih porabijo za svoje ogrodje. Družno živeč 
napravi vsaka živalica svoje lastno ogrodje, apnena ogrodja 
vse kolonije pa zrastejo med seboj tako, da tvorijo grmovju 
podobne razrastke. Na njih vejah sedijo na gosto živalica 
pri živalici liki cvetje na bogato cvetočem sadnem drevesu. 
Na starejših spodnjih delih živalskega grmovja polagoma 
gine življenje, vršički pa bujno rastejo naprej in apneni 
grm je čimdalje večji in obsežnejši. Rod za rodom zida na 
izumrlem apnikovem gradivu prejšnjih rodov. Stoletja in 
tisočletja raste živa zgradba. Zatorej nastanejo ob ugodnih 
razmerah stavbe tolikega obsega, da daleč nadkriljujejo vse, 
kar je sezidala človeška roka. Koraljnik naraste kakor skal- 
nat zid ali bolje hrib iznad morske globine 1000 metrov 
in več gori do površja valov, in največji koraljnik sedanjih 
oceanov spremlja severovzhodno obal Avstralije 1800 kilo- 
metrov daleč! 

Veje koraljnikove so razrasle liki grm. Zatorej so med 
njimi praznote ali vrzeli. Pa ne ostanejo dolgo. V kratkem 
času jih zapolnijo morski valovi z odkrhanimi in razdrob- 
ljenimi vnanjimi razrastki koraljnika samega in pa z lupi- 
nami školjk, morskih ježev in drugih živalij, ki so živele v 
bližini. Tako nastane zažet a pni k, ki kar več ne kaže 
organskega zloga. Druge presnove privedejo apneniku po- 

gostoma iz morske vode več ali manj magnezije in ga tako 
premenijo v dolomit. 

Žive koralje blestijo v čudovito nežnih barvah : rudeče, 
rumeno, zeleno, modro, vijoličasto itd. Pogled na površje 
koraljnikovo je kakor na vrt poln pestrega cvetja. Zato 
imenujemo koralje tudi cvetne živali (anthozoa). Kakor me- 
tulji nad cvetjem, tako švigajo v kristalno čisti vodi nad 
šarenim grmičjem raznovrstnih koralj pestrobojne ribe; v 
vrzelih med koraljnikovimi vejami pa se gibljejo raznotere 
školjke, polži, morske zvezde in drugi zastopniki bujnega 
morskega življenja. Njih sledove potem najdemo v apneniku 
in dolomitu, kolikor jih ne zatro kasnejše, sicer tiho, pa 
dolgo vplivajoče premembe. Kajti neizmerno število let je 
preteklo, da so polagoma in nevidno delujoče sile vsemožne 
prirode naredile iz morskega dna suho zemljo in iz koralj- 
nikov sedanje apneniške in dolomitove Alpe. 

Hodeč po rumenkasto- in rudečkasto-belem koraljnem 
apnencu oblastne Orintavčeve skupine zasledi pozoren opa- 
zovalec razun koralj in njih spremstva še druge organizme, 
ki so pomagali graditi orjaško gorsko gmoto. 

V današnjih morjih rastejo alge iz rodu litotamnijev 
(Lithothamnion). Njih posebno svojstvo je, da izločujejo iz 
morske vode apnik in z njim učvrstijo svoje telo. Vsied 
tega je kameneni oklep njih teles neiztrohljiv, in grmičje 
takih alg živo spominja na koraljnike, ker jim je res po- 
dobno. Te alge rastejo v velikih celotnih naselbinah in 
mlajši rodovi brstijo neprestano in neposredno nad kame- 
nenimi oklepi zamriih prednikov. Zatorej napravljajo ob 
obalah prostrane skalnate grebene in kleči. Ob Adriji mo- 
remo marsikje videti te kleči rastlinskega pokolenja. Za časa 
plime plovejo sinji valovi nad njimi, ob oseki pa se poka- 
žejo nad morsko gladino. Potem more človek po njih ko- 
rakati, da natančneje premotri te iznenadne stvore. 

V minolih dobah zemeljske zgodovine so bile kame- 
notvorne alge tako razširjene, da so obsežne množine 
apnenika zložene iz njih trupel. Poleg koralj, ki so gradile v 
davno minoli dobi kameneno gradivo Grintavca in njegove 
skupine, so sodelovale zlasti alge iz rodov Dipl opora 

in Oyroporella. To izpričujejo njih razločni ostanlci, ki 
so se ohranili v sedaj trdnih skalnatih skladovih. 

Pravi koraljniki so iz neskladovitega apnenika in do- 
lomita. V njih sosestvu pa nastaja skladovit apnik in enak 
dolomit. Burkajoče morje odkrha namreč dokaj razrastkov 
koraljnikovega grmičja ter jih razdrobi na drobne kosce. 
Nekoliko tega koraljnikovega peska zapolni — kar smo že 
rekli — vrzeli v grmičju, nekoliko se ga usede tik ob 
vznožju koraljnikov. Večji del koraljnikovega drobirja pa 
razneso morski tokovi in porazdele po širokem prostoru. 
Na ta način pokrivajo drobci koraljniškega izvora na dnu 
sedanjih morij sedem milijonov štirjaških kilometrov, dočim 
zavzemajo koraljniki sami dosti manj prostora. Drobci se 
na dnu morja neprestano nabirajo in gomilijo sklad na 
sklad. V starejših, spodnjih slojih se sprijemljejo vsled pri- 
tiska nad njimi ležečih mlajših slojev bolj in bolj, in se 
združujejo v čvrst kamen. Tako se dela na dnu morij trden, 
skladovit apnik in dolomit koraljniškega izvora. 

V koraljnih tvorbah prejšnjih geoloških dob ležijo 
skladoviti apneniki ter dolomiti pogostoma med in nad 
neskladovitimi. Tako tudi v jedru Savinjskih Alp. Ni težko 
razložiti si, kako nastane taka menjava. V soseščini ko- 
raljnika nastajajo skladovite usedline in višajo morsko dno. 
Nad njimi se naselijo koralje ter začno tvoriti neskladovit 
koraljnik in ga gradijo nekaj časa. Potem pa zopet utegnejo 
nastati njim neugodne razmere, ako na primer morsko dno 
upade nekoliko. Na koraljnik jamejo potem zopet sesedati 
se skladov! koraljnikovega drobirja in kamenotvornih alg. 
Ni dvojbe, da je nastala na ta način velika večina ogrom 
nega skalnatega gradiva Savinjskih Alp. V glavnem sle- 
menu so široki gorski čok in vitki vrhovi Stor- 
žičeve, Orintavčeve in Ojstričine skupine 
zgrajeni iz lepega, jasnobarvenega apnika in dolo- 
mita, ki je složni izdelek nekdanjih koralj in alg. 

Globoko strmenje se poloti človeka, ki stoji na kate- 
remkoli gospodujočih vrhov Kamniških Alp in v duhu motri 
kako ogromne izpremembe je znala tu zvršiti priroda. 

Svečan mir kraljuje nad veličastnim gorovjem, dih 
jutranje zore igra nad njim. V davni minolosti pa so se tu 
valili valovi širnega toplega oceana in v njem je vrvelo 
bujno življenje. Za se skrbeč je nebroj živih bitij nevede 
in nehote nalagal zrno na zrno in zgradil ogromno skalno 
gmoto. 

Toda kam je odšlo morje, ki je v njem nastalo vse 
to kameneno gradivo? Kako je od morskega dna nastalo 
kopno? In kateri dogodki so iz tega napravili sedanje ne- 
botično gorovje s strmimi prepadi, smelimi vrhovi in čudno 
rogljatimi grebeni? 

Blede skale, na videz neme, nam odgovorijo same 
na vsa ta vprašanja, one same znajo povedati svojo zgo- 
dovino. Res je: >Saxa loquuntur<. Povedale so nam, kako 
je nastalo gradivo gorovja; povedo nam pa tudi vrsto do- 
godkov, ki so ustvarili kamenenemu gradivu sedanji položaj 
izven morja, dasi je nastalo v morju; in povedo nam na- 
posled tudi, kako so nastale sedanje mnogovrstne visoko- 
gorske oblike, ki so povsem različne od nekdanje enako- 
mernosti na dnu morja razprostrtih in nagomiljenih skladov. 

Ne bo nam težko priučiti se jasni govorici, ki nam 
izpričuje velike poteze pestre zgodovine in polagani mno- 
gotisočletni razvoj našega divnega alpskega gorovja. A ko 
se ji priučimo, ne bomo se zadovoljili s tiskano knjigo. 
Radostno pohitimo v gorovje samo ter ondi pregledamo 
gorske stene, kamenolome in najmanjše kamenene golice, 
da naravnost iz knjige prirode čitamo veličastno zgodovino 
veličastne alpske zgradbe. 

Še dandanes nastajajo koraljniki, iz krednic zložena 
grez in druge iz organskih ostalin nagomiljene usedline ter 
nam razodevajo, kako so se enako porajale od nekdaj. 
Slično nas vulkani sedanje dobe poučujejo, kakega izvora 
so neskladovite skalovine. Le kamenin tretjega poglavitnega 
oddelka, to so skladoviti k r i s ta 1 a s t i skrilavci, dandanes 
nikjer ne vidimo nastajajočih. 

Vajeni smo videti v skladovitosti učinek polaganega 
sesedanja iz vode, na drugi strani pa nahajamo v kristala- 
stih skrilavcih družbo živca, kremenjaka in sljude, ki je v 

prodorinah proizvod vulkanskega ognja. Zatorej nastane 
zagonetno vprašanje : Kakšne prirodne sile so ustvarile kri- 
stalaste skrilavce, ker je v njih čudno združeno delo vode 
in ognja? 

Velikanske množine v sklade naloženega, kristalastega 
gnajsa, blestnika, filita in sorodnih kamenin so razprostra- 
njene po vseh delih sveta. Bile so geologom vsega prej- 
šnjega stoletja tajnosti polna, težko rešljiva uganka. 

Med sedanjimi strokovnjaki zmaguje, ali prav za prav 
je zmagalo menenje, da kristalasti skrilavci niso taki nastali, 
kakoršni so sedaj, nego so izpremenjeni. Izprva so bile ali 
prodorine, ali pa — in to večinoma — navadne usedline; 
pozneje pa so jih vročina in drugi posebni fizikalni in ke- 
mijski vplivi izpremenili ter jim dali sedanji blesteči krista- 
lasti zlog. 



«i» 



ČETRTO POGLAVJE 



Ali je gradivo KamnišKih ali Savinj- 
skih Alp v prvotnem položaju, ali je 
premeščeno? - KaKo se je dvignilo 
gorovje? 



0%^ prejšnjem poglavju smo doznali, kako in kje 

"VB*- nastajajo Se dandanes apnik, peščenjak, lapor, 
skrilavec in druge skladovite kamenine. Uvideli smo, da so 
apnik, peščenjak, lapor in druge kamenene snovi, ki gradijo 
Savinjske Alpe, nastale večinoma v morju, čeprav so sedaj 
na kopnem in tvorijo gorovje. Znakov imajo namreč na 
sebi takih, ki jasno pričajo, da so v istini usedline iz nek- 
danjih morij. 

Že dejstvo, da nahajamo gradivo naše alpske skupine 
v skladih, ni lahko tolmačiti drugače, nego da izhaja od 
usedanja iz vode. Povsem pa nas pouče hišice polžev, 
školjk, koralj in drugih živalij, ki jih najdemo na raznih 
krajih v apneniku, laporju, skrilavcu in v drugih usedlinah 
Savinjskih Alp, da so nastale te kamenine brez dvojbe v vodi. 

Ribič, ki vrže trnek v jezero, ve, da na njem ne ulovi 
morske ribe. In če dobimo v kamenolomu (n. pr. za Kam- 
nikom ob prijaznem potu, ki vodi v Tunjice) iupine morskih 
ježev, morskih zvezd, raznih morskih školjk in polžev, zobe 
morskih rib itd., — tedaj pač ne moremo dvomiti, da bi se 
skladi kamenoloma ne bili sesedli na dnu morja. Drugod 
nam dokazujejo isto koralje in ogrodja drugih živaiij, ki 
živijo izključno le v morju. In če prehodimo vso Evropo in 

skrbno pregledamo kamenine ter organske ostaline v njih, 
najdemo dosti več kamenin, ki so nastale v morju, nego 
drugih. Isto bi spoznali v vseh delih sveta. Celo najvišje 
gore so iz kamenja, ki se je stvorilo v morju. Kamenine in 
v njih shranjene ostaline živalij in rastlin nam pričajo, da 
je večji del kopnine nastal na dnu morja. 

Potemtakem moramo sklepati, da so kame- 
nine suhe zemlje dvignjene iz morja, in sicer ne- 
j e d n a k o dvignjene, — nekod bolj, drugod manj — ker 
tvorijo gorovje razne visokosti in pa tudi nižave. 

Saj se vzdigujejo in znižujejo tla pod morjem in na 
kopnem še v sedanji dobi naše zemlje. Najlože se opazuje 
ta pojav ob morju. Morje vreze natanko mejo med vodo 
in kopnem. Ta črta pa se je (ako navedemo le eden primer) 
v južni Švedski dvignila za šest do osem decimetrov v 
jednem stoletju. Nasprotno je podoba, da se znižuje vsa 
obal Dalmacije. Enako polagoma se je zemeljska skorja 
pač tudi v prejšnjih dobah, ko ni opazoval še noben človek, 
ponekod dvignila iznad morja, drugod pa je vanje potonila. 

Tik Kokrskega sedla, 1799 m nad Adrijo, se nahaja v 
drobnih skladih rumenkasto siv laporast apnik, in v njem 
so lupine morskih školjk in polžev (Mjrophoria ovata, Oer- 
villeia lata, Naticella costata, Turbo rectecostatus). Nad sedlom 
pa je nagomiljen rumenkastobeli in rudečkasti koraljni ap- 
nenik najvišjega vrha Kamniških Alp, Orintavca, do višine 
2558 m. 

Drugod so našli okamenela ogrodja morskih živalij celo 
v visočini 5000 m, in to je dokaz, da se je dvignilo nek- 
danje morsko dno najmanj do tolike višine. Po takih dejstvih 
smatramo za dognano, da se je velika večina kopnega dvig- 
nila iz morja, ali pravzaprav v dolgi dobi zemeljske zgo- 
dovine večkrat dvignila in vmes zopet potonila, da se v 
naslednjih stotisočletjih na novo obloži z usedlinami ter 
potem z njimi zopet dvigne iz oceanskih globin na soinčne 
višine. 

To nam izpričuje sedanji položaj skladovitih kamenin 
samih. Malokje nahajamo plasti vodoravne, kakor so nastale. 
Večinoma so nagnjene, ali stoje celo po koncu (kakor 

4.* 

knjige na polici), ali so prelomljene in kosi premaknjeni 
Zopet drugod so usločene navzdol, da tvorijo kadunjo 
(geologi imenujejo ta položaj v svoji strokovni govorici : 
sinklinala), ali navzgor, da nastane sedlo (antikltnala). Kadunje 
in sedla se čestokrat vrstijo kakor v valovju doli in vrhovi ; 
tedaj pravimo, da so plasti nagubane. 

Tako premeščene plasti si lahko predočujemo, ako 
položimo na mizo nekaj kosov raznobarvanega sukna, kos 
nad kosom, tako kakor ležijo prvotno plasti apnika, laporja, 
peščenjaka vodoravno druga nad drugo. Če potem vso 
skupino naloženih suknenih kosov stisnemo od strani, na- 
rede se prav take gube v malem merilu, kakoršne vidimo 
na skladovitih kameninah v prirodi v velikem, včasih str- 
menje budečem merilu. 

Čez vse orjaška je morala biti prirodna sila, ki je več 
sto in tisoč metrov debele skupine mogočnih, trdih skladov 
prelomila, nagnila ali celo nagubala, kakor človeška roka 
naguba kose sukna ! Ako se ne oziramo na bistvo in izvor 
orjaških prirodnih sil, ki so to učinile, imenujemo jih na 
kratko: goro tvorne sile. 

Velikansko torišče gorotvornih sil so Srednjeevropske 
Alpe. Strmenje se poloti vsakogar, ki zasleduje tu njih or- 
jaško delo. Najbolj iznenadjajo nagubavanja in premeščenja 
velikih grud zemeljske skorje v Zapadnih Alpah. Strmenje 
budijo premeščenja v Karavankah. Pa tudi Kamniške Alpe 
nam izborno predočujejo velikanska premeščenja, ki so se 
vršila v nagromadenih gorskih kameninah. 

Črna dolina nad Kamnikom je globoka, skoro 
premočrtna, ostra zareza v kameneni gorski čok. Zarisal jo 
je mogočen pojav gorotvornih sil. Ob črti te doline so 
namreč kameneni skladi prelomljeni*), in na njeni južni 
strani so se pobesili na južno, na nje severni strani pa na 
severno stran. Prelom se nadaljuje proti vzhodu v Zadrečki 
dolini mimo Gornjega grada, in po vsej pravici moremo 
reči, da je pogorje Menine (1508 m) od Stahovice do 



*) Glej upodobljeni „ Geološki prorez (profil) od Čme Doline preko 
Ojstrice do Savinjske doline pri SolCavi". 

Braslovč — odkrhnjeni in proti jugu upadli odlomek Sa- 
vinjskih Alp. 

V Črni dolini so mogočni, nad tisoč metrov (dno 
doline pod Sv. Primožem 501 m, Poljanski Rob 1570 m) 
na debelo naloženi skladi tako globoko preklani, da doseže 
prelom v dnu doline skupino prastarih kristalastih skrilav- 
cev; ti so v globočini razprostrti temelj, ki je nanj položena 
vsa ogromna kamenena gmota poglavitne panoge Savinjskih 
Alp. Ako gremo iz doline mimo Sv. Primoža proti Po- 
ljanskemu Robu, stopamo preko odkrhnjenih koncev 
mlajših skladov apnenca in dolomita, ki so naloženi na 
kristalasto podlago. Strma reber Pasje Peči je iz belega 
dolomita, ki se drobi prerad v robat grušč ter ž njim prav 
neprijetno pokriva pot nad Sv. Primožem. Nad dolomitovimi 
skladi leži skupina drobnih plastij temnosivega apnenca, tvorec 
prijazno valovito planoto. Ker so te plasti primeroma mehke 
in zato hitreje prhnijo, izpremenilo se je njih površje 
v plodno prst, ki redi obsežne, sočnate gorske pašnike 
Male in Velike Planine. Zatorej se mahoma izpremeni 
krajinska slika, kakor hitro stopimo na te vrlo označene 
apnenčeve sklade. Geologi jih v svoji strokovni razpredelitvi 
prištevajo oddelku >wengenskih« skladov. Velika Planina leži 
na njih severni meji. Če tu nadaljujemo pot, stopimo na 
plasti jasnobarvenega apnenca in dolomita, ki ležijo nad 
wengenskimi skladi in vrhujejo v Križu (1648 m). Tu 
zaključujejo mnogolično vrsto gorskega gradiva, ki je, na- 
ložena na podlagi blestečih kristalastih skrilavcev Črne 
doline, tako da vsa visi proti severu. Vrhovni jasnobarveni 
kamen se ujema v vsem svojem bistvu s kamenom, ki gradi 
severnejšo panogo Ojstrice in Orintavca, in druge vrhove 
glavnega slemena Savinjskih Alp. 

Razlika je le ta, da vise skladi skoro čisto belega 
apnika in dolomita v glavnem grebenu in njegovih vrhovih 
vseskozi proti jugu. Pozorni motrilec, ki stoji na Gorenjem 
Jezerskem pri Sv. Ožbaltu (903 m) ali pri sosednjem 
Sv. Andreju, lahko opazi, da so tisočeri skladi sten in vr- 
hov Kokrske Kolčine (Kočne), Grintavca, Babe, Rinke in 
Mrzle Gore v istini precej močno nagnjeni na južno 

stran.*) Enako plasti, ki leže neposredno pod njimi, n. pr. 
v Oolem Vrhu (1787 m). Skupno podlago vse te ogromne 
vrste raznovrstnih skladov tvorijo v Jezerskem vrhu (1216 
m) skrilavci, primerno nagnjeni proti jugu. 

Potemtakem so Savinjske Alpe v svoji glavni 
osrednji skupini ogromna plošča večinoma 
apnenca in dolomita, ki leži nad podlago kri- 
stalasti h i n nekristalastih skrilavcev. Ploščo 
s podlago vred so orjaške gorotvorne sile 
zvežile tako, da visi njena severna stran proti 
jugu, južna pa proti severu, podobno velikan- 
ski k a d u n j i. V strokovni govorici geologov se zove ta 
položaj sinklinala, kar smo že omenili. 

Osrednja skupina Julskih Alp je v bistvu enaka, v 
merah pa še dosti bolj velikanska sinklinala. Na jugu so 
ji podlaga skrilavci v okolici Sorice in Železnikov, na severu 
pa skrilavci, ki tvorijo večinoma ob enem vznožje Karavank. 
Poglavitna gorska tvarina je tudi v Triglavovi skupini 
ogromna kadunjasto upognjena plošča apnenca in dolomita. 

V prvem poglavju smo spoznali, da se Savinjske Alpe 
ujemajo po svoji vnanji izobrazbi z osrednjo skupino 
Julskih Alp. Sedaj smo osvedočeni, da to soglasje izvira iz 
enakosti notranje zgradbe, ki jo značita enako gradivo 
in enak položaj. Oboje so ustvarile iste prirodne sile v 
obeh alpskih skupinah. 

Oblastna sinklinala Kamniških Alp ni zvršena v pre- 
prostosti, v kakršni umetnik vrže na papir prvi, zgolj osnovni 
načrt bodočega umotvora. Ko je velikanska prirodna 
silausločevala ogromno, okorelo, kameneno 
gmoto, prepočila in prelomila se je ta ob čr- 
tah, vzporednih s prelomom Črne doline. Um- 
Ijivo je, da so ob pritisku iste sile nastali prelomi, ki so 
med seboj enake smeri. Jednega teh prelomov znači ostra 

*) Glej ..Geološki prorez od Pristovnikovega StoržiCa preko Jezer- 
skega Vrha do Križa", nadalje ,, Geološki prorez od Robleka preko Sku- 
brovega Vrha do Grintavca" in pa „GeoloŠki zemljevid Savinjskih Alp". 
,, Geološki zemljevid Jezerskega in njegove okolice", ali pa tudi slike, ki 
kažejo severne strmine GrintavCeve in Ojstričine skupine. 

zareza Presedljaja (Sedlice) (1610 m) med Konjem (1803) in 
Vršiči (1979 m) in od tod proti vzhodu globoki žleb gor- 
njega toka Lučenske Bele. Drugi prelom se je zvršil nekoliko 
severnejše. Izražen je v globinski črti, ki se začenja med 
Ojstrico (2349 m) in Dedcem (2023 m) s sočnato-zeleno, 
prijazno dolinico ob Korošici (1808 m) in se nadaljuje proti 
vzhodu do Kocbekove koče (1744 m). 

Znamenita so premikanja, ki jih je povzročil pritisk 
gorotvorne sile ob teh dveh prelomih. Severni oddelek 
planote, ki se prostira od Male Planine preko Križa do 
Konja, je ogromni pritisk porinil ob zarezi Sedlice nad 
plasti, ki tvorijo Vršiče z Dedcem, tako da skladi v Konju 
ne visijo kakor v Križu proti severu nego nasprotno, proti 
jugu. Zatorej prihajajo v znožju Konja in Kope pod belim 
apnencem in dolomitom zopet na dan wengenski skladi 
Velike in Male Planine. Njih temnosivi, v drobne ploče 
naloženi apnenec se nadaljuje preko Žegnanega studenca 
ob dnu gorenje doline Luške Bele. 

Ob lomni črti Korošica-Kocbekova koča so prav tako 
porinjeni mogočni skladi Dedca in Tolstega Vrha nad 
vznožje širokopleče Ojstrice. Tudi tu je bila posledica, da 
so prišli na površje globokejši wengenski skladi. Precejšnji 
kos turistovske steze, ki vodi od Dedca proti Kocbekovi 
koči, gre preko njih odlomljenih koncev. 

Ko so debeli skladi apnenca in dolomita drčali ob 
poševnih prelominah proti severu, gnani od ogromne sile, 
niso mogli nemoteno ohraniti svoje prvotne mirne zveze. 
Pritisk je mogočne, trde sklade neverjetno nagubal in na- 
mečkal, kakor je zmečkan makov cvet v popku ali ruta v 
žepu ! Turist, ki se bliža Sedlici prišedši od Bistriške doline, 
zazre v strmih stenah Konja in Resenika (1833 m) strmeč 
nenavadno sliko, ko vidi ondišnje debele kamenene skladove 
stisnjene v večje in manjše zaokrožene in voglate gube*). 
Isti prizor zagleda zopet v Molički Peči (2019 m) nad Koc- 
bekovo kočo in enakega tudi ob vznožju strme zapadne 
stene Dedčeve. 

*) Glej ..Geološki prorez od Črne doline preko Ojstrice itd." 

Druga posledica pomikanja orjaških kamenenih grud 
od juga proti severu pod ogromnim pritiskom se je pojavila 
v severnem krilu velike antiklinale Savinjskih Alp. Ob črti, 
ki sega od Ojstrice proti zapadu preko Orintavca, so se 
skladi nagnili strmejše. Njih konci so vsled tega zaštrleli 
v izdatnejšo višavo, in tako je bila ustvarjena vse 
nadkril j u jo ča višina glavnega grebena Sa- 
vinjskih Alp. 

Prelomi Ojstričine skupine sezajo bolj ali manj proti 
zapadu. Kokrsko sedlo (1791 m) med Orintavcem (2558 m) 
in Kalškim Grebenom (2223 m) je začrtal prelom in še tik 
pod vrhom vladarja Orintavca na njegovi severni strani 
križa turistovska steza mal, pa značilen skupek wengenskih 
skladov.*) Tu niso ti skladi od ogljenih organskih spojin 
temnosivo barvani, nego rudeče od železnega oksida, a so 
za to tem bolj očitni. Najbrže se je vrh Grintavčev porinil 
ob prelomu, ki ga značijo ti wengenski skladi navzgor in 
tako prekosil vse druge. Možno je pač tudi, da je v tem 
vrhu kamen nekoliko trši, in se zatorej uspešnejše protivi 
preperevanju in znižavanju kakor drugi vrhovi. Katera izmed 
obeh tu omenjenih možnostij je bolje pripomogla, da je 
Grintavčev vrh najvišji, to je težko odločiti. Umevno je, da 
znanstvena razlaga v takih podrobnostih nima tiste goto- 
vosti, kakor ko tolmači poglavitne poteze. 

Na severni strani Ojstrice so skladovi v stranskem 
slemenu, ki se prostira proti Solčavi in vrhuje v Krofički 
(2086 m), vseskozi nagnjeni proti jugu in so oddelek se- 
vernega krila velike antiklinale Savinjskih Alp. V Krofički 
(2086 m) in Strelo vcu (1796 m) se vrstijo skladovi v pri- 
rodnem redu pod skladovi Ojstrice. Pri Icmanikovi planini 
(1505 m) pa izkazuje natančna preFskava zopet prelom in 
pa, da je porinjen južni oddelek slemena s Krofičko in 
Strelovcem nad plasti severnega oddelka, ki vrhuje v brez- 
imnem vrhu 1610 m nad Icmanikovo Pečjo. 



*) Glej ., Geološki zemljevid Jezerskega itd.** in ..Geološki zemljevid 
Savinjskih Alp" in pa ..Geološki prorez preko Skubrovega Vrha do 
Grintavca". 

Mičen je oddelek Savinjske doline, ki je zarezan od 
izhoda iz Logarske doline do Solčave. Ondi teče Savinja v 
prelomu, ki je odtrgal Hudo Peč (na levi) od Rosnega 
Hriba (na desni strani Savinje). 

Ako si mislimo sklade, ki so v velikanski množini 
navrhovačeni med Črno dolino in Solčavo v sedemnajst 
kilometrov širokem pasu in tvorijo najvišje vrhove Savinjskih 
Alp: Ojstrico in Grintavec, zopet zravnane in položene v 
prvotno vodoravno ležo ter ob prelomih staknjene v ne- 
pretrgano prvotno celoto, — tedaj bi vsa ta hribinska 
gmota nikakor ne segala do sedanje višine Orintavca in Oj- 
strice, pač pa bi tvorila pas, dosti nad sedemnajst kilo- 
metrov širok ! Debelost vse skupine plastij od najstarših 
pri Solčavi do najmlajših v visokem vrhu Ojstrice pa je 
toliko oblastna, da je trajalo sesedanje teh skladov na dnu 
morja brez dvojbe neizmerno dolgo dobo, ki bi se dala 
meriti bržkone le po stotisočletjih ! 

Ko zremo na veličastne, nebotične vrhove Alp, zdi se 
nam, da je gorovje neminljivo, da je bilo in ostane vedno 
tako, kakršno je od početka stvarstva. Ta površna sodba je 
oprta jedino le na mogočni vtis; razpade pa do cela, ako 
natančneje premotrimo gradivo gorovja. Drugi vtisi se v nas 
zbudijo; še veličastnejše nam postane delo prirode, ki je 
zbirala gradivo gorovja zrno do zrna nešteto število let in 
potem zbudila silo, ki je skladove dvignila izpod morja v 
jasne zračne višave. 

Vprašujemo pa: katera sila je to bila? — in današnje 
znanstvo je dozorelo dovolj, da nam nudi zadovoljiv od- 
govor. Seveda, na tesnem pozorišču jedne same alpske 
skupine ni možno dobiti dovolj opor za rešitev velikega, 
smelega vprašanja. Slemenska gorovja, bolj ali manj slična 
srednjeevropskim Alpam, se nahajajo po vseh delih sveta, 
gorotvorne sile so torej splošen zemeljski pojav, o .njih 
bistvu je vsied tega možno razpravljati le z najširšega 
stališča. 

Med strokovnjaki je največ pripoznan naslednji nauk 
o izvoru in delovanju gorotvornih sil. 

Zemeljska obla se suče v mrzlem svetovnem prostoru. 
Njegovo toplino cenijo nekako na lOO^C pod lediščem. 
Naš planet je dosti gorkejši; v svojem jedru ima celo od 
nekdaj velikansko zalogo toplote. Ondi mora biti najmanj 
toplina lave, ki prihaja iz vulkanov, imajoča 1000'*C toplote 
in več. V mrzlem svetovnem prostoru plavaje se zemeljska 
obla seveda ohlaja. Posledica je, da se ji prostornina krči. 
Nje kamenena skorja postaja manjšajočemu se jedru pre- 
obsežna, kakor koža jabolku, ki leži čez zimo v shrambi in 
vene. Notranji mehki del jabolka se krči, koža na njem 
postaja preobširna in se zatorej nabere v gube. Takisto stori 
zemeljska. Oblastne gube zemeljske skorje so slemenska 
(vzdolžna ali verižna) gorovja. Taka gorovja so v Evropi 
Alpe, Karpate, Balkan, Dinari, Apenini in Pireneje. 

Veličastne so dimenzije, ki jih kažejo čudovite Alpe 
po človeškem merilu — ali v prispodobi z obmerami ve- 
soljne zemlje so le malo znatne gube na njenem obličju! 

Uporabimo prilikovanje nadalje: jabolkova koža je 
mehka, popustljiva; zemeljska, ki je kamenena, nikakor ne 
toliko. Zatorej so nastale v njej liki v svodu, ki ne stoji^na 
dovolj trdnem temelju, razpoke ali prelomine, in sicer ondi, 
kjer je napetost presegla mejo prožnosti. Sčasoma se je vsa 
zemeljska skorja razkosala na bolj ali manj obsežne grude, 
kakor se razkosa ledena odeja veletoka, ko se splitvi voda 
pod njo. Nekatere zemeljske grude so, pritegnjene od ze- 
meljske težnosti, upadle in zdrknile navzdol ob prelominah, 
ter se tako zopet oklenile zemeljskega jedra. One, ki so 
upadle globokejše, tvorijo dno svetovnim morjem (oceanom), 
druge pa, ki so se vzdržale v večji dalji od zemeljskega 
središča, tvorijo trdnine (kontinente). Grude, ki so se le 
nekoliko znižale, so nižine, kakor n. pr. Ogrskohrvatska 
planjava, ki sega preko Zagreba na Dolenjsko in preko 
Celja do vzhodnjih mejnikov Savinjskih Alp, nadalje Du- 
najska in Gorenjska kotlina okoli Kranja, enako Celovška 
kotlina in Oorenjeitalska planjava, ki se prostira do Vipavske 
doline itd. 

Kakor klin, od kladiva gnan navzdol, pritiska na desno 
in levo in tako razcepi bruno, tako je navzdol sileča teža 
upadajočih grud povzročila in pomnožila stranski pritisk na 
sosednje grude, da so se usločile navzgor ali navzdol in 
nagubale, kakor se v poizkusu nagubajo kosi sukna, če 
pritisnemo nanje od strani. Tako so nastala na kopnem 
pogorja z dolgimi vzporednimi slemeni (slemenska gorovja), 
ki se vrstijo liki guba ob gubi v Alpah, Karpatah, Dinarih 
itd. Nasproti silnemu pritisku je trdnost kamenenih skladov 
kakor pritlikavec nasproti orjaku. Skladovi se podado liki 
plasti sukna ob pritisku človeške roke. Vendar so skladovi 
prepočili in se prelomili, kjerkoli je pritisk presegel prožnost 
kamenin. To se je dogajalo zlasti ob dolžini gub. Nastale 
so pa tudi povprečne prelomine in so grude nadalje raz- 
kosale. Ob prelominah se je vršilo premikanje še nadalje. 
Kjer prelomina ni bila navpična nego poševna, mogla se 
je gruda poriniti ob njej preko sosednje grude — kakor to 
kaže navedeni znameniti zgled iz Savinjskih Alp. Bodisi, 
da se je gruda nagubala, ali pa se porinila kolikor toliko 
nad sosednjo — obojekrati pokriva potem ožji prostor pod 
seboj, kakor ga je pokrivala prej, in dosežena je namera, 
da se zemeljska skorja oklene jedra, ki se pod njo manjša 
in krči vsled ohlajanja. Drobne plasti so šibkejše, popust- 
Ijivejše nego debele. Zatorej prevladujejo gube v 
gorovju, ki je zgrajeno iz drobnih plastij; kjer 
pa trdni, debeli skladi tvorijo gradivo, ondi 
prevladujejo prelomi. 

O Kamniških Alpah smemo reči, da so velikanska 
debela plošča skoro izključno iz apnika in dolomita. Zatorej 
opazujemo v njih pač plitva usločenja in prelome in ob 
prelomih upadle ali pa čez nje porinjene skupine plastij, 
nagubavanja pa malo. 

Kjer pa je gorovje zgrajeno iz popustljivih mehkih 
skrilavcev, ondi je gorotvorni pritisk ustvaril bolj ali manj 
tesne gube. 

Med to in ono skrajnostjo so v mnogolični prirodi 
prehodi vseh stopenj. Jezerski Vrh n. pr. je zgrajen iz ob- 
sežne skupine skrilavcev in med nje vloženih peščencev. 

Oorotvorni pritisk je vso skupino krepko usločil v anti- 
klinalo*). Na severni strani črte, ki jo potegnemo od župne 
cerkve Sv. Ožbalta (903 m) do kopališča Bele, visijo skladi 
strmo proti severozapadu, na nasprotni strani pa manje 
nagnjeni proti jugovzhodu. 

Zanimivo je vprašanje : kako se vrši premikanje in 
nagubavanje v kameneni skorji naše zemlje? Gotovo ne v 
hipnih, razsežnih skokih. Priroda deluje počasi. Pa tudi 
vedno polagoma se ne morejo premikati orjaške grude ze- 
meljske skorje. Teža sili sicer grudo za grudo neprenehoma 
navzdol proti zemeljskemu jedru. Ali upira se ji trenje ob 
sosedni grudi. Rodijo se zatorej v grudah rastoči siloviti 
naponi, in le kedar napon preseže nasprotni upor, zdrkne 
gruda ob grudi in premakne ali naguba sosedno grudo 
nekoliko. Premikanje in nagubavanje se torej vrši sicer 
skokoma, ali pojedini gib dostikrat ne preseže malo mi- 
limetrov. Zategadel ni viden vsaki posebej, le skupni 
učinek pogrezanja in pregibanja v dolgih dobah zemeljske 
zgodovine je ustvaril poglavitne poteze v površju naše 
zemlje. Kedarkoli pa se velikanska gruda — recimo Orin- 
tavčeva skupina — skokoma pregane, bodi si še tako malo, 
se mora pretresti sama in njena okolica daleč na okoli bolj 
ali manj. Ako je človek priča takemu dogodku, začuti — 
zemeljski potres. Te vrste potresi so pogostoma prav 
lahki. Včasih pa so toliko krepki, da razpočijo vsied njih 
kameneni zidovi hiš, ali se celo porušijo. Enako so ob 
potresih prepočili in se na vse kraje razcepili kameneni 
skladi v gorovju. Zatorej dobijo kamenoseki v kamenolomih 
le malokje velike neprepočene plošče ali dolge celotne 
stebre. 

Brezštevilne prepoke v apnencu, četudi so drobne in 
komaj vidne, so povod, da se dežnica v njem hitro poizgubi. 
Na njegovem površju in v njegovi notrini se razvijejo kraški 
pojavi. Ob prepokah napreduje perenje, ki bistveno sodeluje, 
ko priroda izobražuje oblike goram in dolinam. V drobnih 



*) Glej ..Geološki prorez od Pristovnikovega StoržiCa čez Jezerski 
Vrh do Križa". 

razpokah kamenin se zbirajo vodene kapljice in na ugodnih 
krajih v nižavi prihajajo na dan ter pojijo studence, ti 
se združujejo v potoke in potoki v reke. 

Zatorej je ogromna gmota apnika Savinjskih Alp v 
višavi revna vode, ob vznožju gorskih veh*kanov pa izvira 
na mnogih krajih obilna bistra studenčnica. 

Kakor kolesje v uri tako sodelujejo sile v prirodi; 
vsaka budi drugo; tako nastaja neskončna mnogovrstnost 
pojavov, ki so vsi v zvezi med seboj, od največjih do naj- 
manjšega. 

Preprosta in obenem velika je uredba, da se rodi iz 
ohlajanja in krčenja zemeljskega jedra orjaška sila, ki je 
zmožna, da vstvarja površje trdninam in dno morjem, na- 
gromadi oblastna gorovja in pobudi vrhu tega dolgo vrsto 
posledic, ki segajo druga za drugo v pestro delovanje 
prirode. 



^IS^ 

PETO POGLAVJE 



Iz katerih dob zemeljske zgodovine 
je gradivo Kamniških Alp? V katerih 
dobah 50 se pojavile gorotvorne sile? 
Katere sile so konečno izobrazile 
gorovje in doline ter jim dale da- 
našnje lice? 



Uvod. 




ko pomislimo, da so se na zemlji menjavala 
morja in trdnine, tako da je sedaj ondi kopno, 
kjer je bilo nekdaj morje; če moremo zasledovati, kako so 
nastajala in minevala gorovja in ravnine ; če vidimo, da so 
se v dolgih dobah sesedali na dnu morij mogočni skladi 
raznovrstnih drobljanskih in organizemskih kamenin, sedaj 
pa tvorijo nebotična gorovja; če uvažujemo, da so bljuvali 
vulkani nekdaj tudi ondod, kjer jih danes ni več; če si 
slednjič predočujemo raznovrstno živalstvo in rastlinstvo 
nekdanjih časov, ki nam je zapustilo neiztrohljive dele svojih 
teles ali okamenele v kamenitih skladih, ali pa zogljenele v 
premogovnikih — tedaj vidimo, da ima zemlja 
svojo zgodovino, ki je bogata znamenitih izprememb 
in velikih dogodkov, ki so pripravljali sedanji zemljepisni 
položaj in pa nastop človeštva. 

Znanost, ki proučuje zgodovino zemeljske oble in 
njenih stanovnikov, je geologija. Nje naloga je, raztol- 
mačiti jzpremembe, ki so se vršile od nekdaj na zemlji, in 
razvrstiti jih tako, kakor so se vrstile v istini od davne 
minolosti do današnjih dnij. 

Geologija je vsega uvaževanja vredna znanost. Saj 
nas uči, spoznavati zgodovino naše ožje in naše najširše 
domovine: vesoljne zemlje, njenih celin in morij, gora in 
dolin, jezer in rek, živalstva in rastlinstva, ter slednjič nastop 
in razvoj človeštva. Ako je zgodovina orjaških gorovij in 
neizmernih celin nekaj veličastnega, tedaj je zgodovina ču- 
dovito ustvarjenih živih bitij nad vse zanimiva in daleko- 
sežnega pomena. 

Ako bi kameneni sloji ležali povsod vodoravno, kakor 
so nastali, tedaj bi se mi mogli seznaniti le z najvrhnjimi izmed 
njih. Bilo bi tako, kakor če navrhovatimo več listov papirja 
drugega nad drugim, — od zgoraj vidimo le nazadnje po- 
loženi list. 

Toda kameneni skladi so v istini nagubani, prelomljeni 
in razkosani, kosi pa nagnjeni ter navzgor ali navzdol po- 
maknjeni. Zatorej vidimo na zemeljskem površju 
ne le najmlajše, nego sklade razne starosti, celo 
najstarše. Ker skladovi ne ležijo vodoravno nego poševno, 
štrlijo iznad površja konci plastij, ki so v prvotnem polo- 
žaju ležale morda tisoč metrov globoko in so bile pokrite 
z mlajšimi plastmi. Ako si hočemo ta uspeh s primero 
postaviti pred oči, primemo poprej omenjeni kup navr- 
hovačenih listov papirja z roko in ga nagnemo poševno; 
vsied tega vidimo ne le vrhni list, nego tudi jeden rob 
vseh pod njim ležečih listov vštevši onega, ki smo ga 
položili najprej in ki nam predočuje najstarejšo zemeljsko 
plast. 

Število kamenitih skladov, ki so se zgradili v dolgi 
dobi zemeljskega razvoja, je neizmerno. Ako bi utegnili 
navrhovatiti vse sklade, da bi ležali drug nad drugim, 
razvrščeni tako, kakor so nastali, imeli bi pred seboj 
skupino nad 70.000 metrov debelo, — to bi bila 
zgodovinska knj iga naše zemlje. V istini je knjiga 

razkosana, kosi razmetani, in naloga geologov-strokovnjakov 
je, sestavljati kose v liste, liste v zvezke in zvezke v kro- 
nološko celoto. Skladi sami nam utegnejo posvoji 
tvarini in leži marsikaj povedati iz zemelj- 
ske zgodovine. Še več pa izvem o s pomočjo 
okamenelih in zogljenelih živalskih in rast- 
linskih ostankov. Ž njimi so skladi prave popi- 
sane listine. Okamenice so geologu črke, iz njih 
sestavlja besede, vrste in cele strani iz zgodo- 
vine zemeljskega življenja! 

Še, ko so se znanstva na novo probudila v srednjem 
veku, so učenjaki mislili, da okamenice niso ostaline živalij 
in rastlin, ki so nekdaj res živele. Nekateri so trdili, da so 
v kamenju nastale kakor igrače*), ki jih je naredila priroda 
nekako za kratek čas ali za šalo. Menda prvi, ki je izrekel 
o bistvu okamenic pravo mnenje, je bil veliki učenjak in 
še znamenitejši umetnik Leonardo da Vinci (u. 1519. L), 
toda dolgo ni prodrl njegov nazor. Pa še pred pol stoletjem 
strokovnjaki niso niti slutili, kolike važnosti so okamenice 
za geologijo. 

Okamenice izpričujejo geologu zaporedni, čudoviti raz- 
voj živalstva in rastlinstva iz skromnih početkov do današ- 
njega viška. In sicer izpričujejo to po svojem bistvu in po 
tem, kako se nahajajo nekatere v starejših, druge v mlajših 
skladih. 

Okamenki morskih živalij mu naznanjajo, kod so 
valovala nekdanja morja, okamenele sladkovodne školjke pa 
mu pripovedujejo o nekdanjih jezerih. Tako si more veščak 
v duhu sestaviti sliko o nekdanji razdelitvi vodovja in kop- 
nega, morij in celin, in pa o menjavi teh poglavitnih potez 
zemeljskega površja v minolih dobah. 

Morske okamenice, ki jih najdemo visoko v gorskih 
obronkih in vrhovih, nam nadalje sporočajo, kako so se 

*) Prav s to besedo nekdanjih znanstvenikov mi je odgovoril pre- 
prost slovenski kmetovalec, ko sem ž njim govoril v nekem kamenolomn, 
in ga vprašal, kaj si on misli o okamenelih ribah, ki jih včasih najde 
na kamenenih plasteh, ko dela v kamenolomn. — Pisatelj. 

kolebali veliki oddelki zemeljske skorje v raznih dobah 
navzdol in navzgor ter moleli sedaj v gorovju visoko pod 
oblake, drugikrat pa bili potopljeni v neizmerne globočine 
morskega dna. 

Ako najdemo v nekih plasteh okamenele ostaline živalij, 
ki bivajo le v vročem podnebju, nad njimi pa v drugih 
plasteh ostaline bivalcev mrzlega pasu, — tedaj spoznamo, 
da se je na zemlji menjalo podnebje. 

Okamenice so slednjič geologu poglavitno sredstvo, 
da loči usedline enake in različne starosti. Oni skladovi 
raznih krajev, ki hranijo v sebi enake svedoke minolega 
živalskega in rastlinskega življenja, so mu namreč istodobni. 
Plasti pa, ki so se sesedle v različnih dobah, javljajo to 
razliko z neenakimi okamenicami. 

Vzpričo tolikega in mnogostranskega svedoštva, ki ga 
okamenice zvršujejo, umejemo, da so geologu vsekdar do- 
brodošle in visoko cenjene ostaline. 

Neizmerno število let je pač preteklo, da 
je počasno sesedan je skladovitih kamenin nako- 
pičilo plasti 70.000 m na debelo. Komaj slutiti mo- 
remo število teh eonov, ker ne vemo, koliko časa je pri- 
hajalo v prejšnjih dobah zemeljske zgodovine zrno za zrnom, 
drobec za drobcem, dotlej da je narasla usedlina na dnu 
oceana za jeden meter. Današnja znanost tudi še nima 
opor, da bi mogla v stik spraviti geološke dogodke z dru- 
gimi, recimo z astronomskimi pojavi, in tako dobiti abso- 
lutno časovno merilo. 

Geologija proučuje dogodke zemeljske zgo- 
dovine in jih sestavlja kronološko, to je v vrsto, 
v kateri so se dejanski vrstili, ne more pa doslej spoznati, 
koliko let so trajali. 

V dolgih dobah zemeljske zgodovine se 
je razvijalo živalstvo in rastlinstvo polagoma 
in zdržema in razvilo od skromnih početkov temne 
davnine do sedanje popolnosti in mnogovrstnosti — to 
izpričujejo v kameninah ohranjene ostaline živalij in rastlin 
najstarejših, poznejših in mlajših skladov. 

5 

Živalstvo in rastlinstvo se je razvijalo 
v obče v napredujoči smeri. Visoko organizovane 
živali in rastline nahajamo le v poznejih, mlajših skladih, 
nikakor pa ne v starejših. Nasprotno bi v mlajših plasteh 
brez uspeha iskali preprosto ustrojeno žival ali rastlino, ki 
je izumrla že v davni dobi, ker se ni mogla vzdržati v boju 
za obstanek s pojavivšimi se popolnejše ustrojenimi tekmeci. 
Okamenele ostaline nekdanjih živalij in rastlin zatorej ne le- 
žijo enakomerno ali nepravilno pomešane v skladih neenake 
starosti. Živali in rastline, katerih ostaline nahajamo v ka- 
meninah, so živele takrat, ko so se porajali skladovi, ki so 
zakrili neiztrohljive dele njih teles, ko so poginile. Ako 
stojimo pred obsežno skupino nagomiljenih skladov, ki je 
nastala v primerno dolgi dobi, moremo opaziti, da hranijo 
spodnje, starejše plasti drugo favno in floro kakor gornje, 
mlajše plasti. Še več, spoznati moremo, da so starejše 
živalske in rastlinske oblike izginjale, izu- 
mirale; nove, toda sorodne, mlajše pa so na- 
stopale na pozorišče življenja, ker so se razvile 
iz prejšnjih. Vsled tega važnega dejstva je molno 
razločiti skladove kamenin po njih relativni 
starosti. Skladovi, ki hranijo v sebi enako 
favno in floro, so istodobni; oni pa, ki imajo v 
sebi okamenice, ki so sedanjim organskim 
bitjem bližje, so mlajši in tudi v vrsti skladov 
ležijo višje. 

Potemtakem so bivale v prejšnjih dobah na zemlji 
drugačne živali in rastline kakor dandanes. V vsaki dobi je 
živela posebna favna in flora po vsej zemeljski obli. Skladi, 
ki so tačas nastali, so zagrebli vase sodobne živalske in 
rastlinske netrohljive dele. Sicer vsekdar nastajajo hkratu 
na različnih prostorih različne usedline — tu apnenec, tam 
peščenec, drugje zopet gomola itd. Toda usedline lahko 
spoznamo za istodobne, ker hranijo v sebi slične 
živalske in rastlinske ostaline. Taka skupina 
skladov se zove geološka tvorba ali formacija. 
Ta izraz znači obenem dobo, v kateri je na- 
stala tista skupina skladov. Vsaka geološka 

tvorba je torej oddelek iz zgodovine naše zemlje in or- 
ganskih bitij, ki so njen najplemenitejši proizvod. Formacije 
moremo spoznati z gotovostjo jedino po okamenicah. Kakor 
more stavbenik pogoditi po slogu stare cerkve stoletje, v 
katerem je bila zgrajena; ali kakor veščak, ki je v grobu 
našel kovan denar ali orožje, spozna dobo in narod, ki je 
ondi zagrebal svoje mrtvece, — tako spoznava geolog po 
okamenicah dobo zemeljske zgodovine, v kateri so skladi 
nastali. Ta znana, ponovno rabljena primera nam nazorno 
predočuje važnost okamenic. 

Vsaki geološki tvorbi so dali strokovnjaki posebno 
ime, in sicer tej po kraju, kjer so jo najprej našli ali pro- 
učili (n. pr. jurska tvorba se zove po Jurskem gorovju), 
drugi po kamenini, ki je ponekod v njej izobražena posebno 
značilno (n. pr. kredna tvorba po beli pisni kredi). 

Geologi delijo formacije v manjše oddelke, da je ko- 
nečno možno vsak na novo najden sklad uvrstiti s po- 
močjo njegovih okamenelih organizmov, tako kakor se iz 
knjige iztrgan list da uvrstiti na pravi kraj po paginaciji in 
po besedilu. 

Nasprotno združujejo strokovnjaki jasnemu pregledu 
na ljubo sorodne formacije v večjo skupino, ki jo zovejo 
zemeljski ali geološki vek. Tako je knjiga o zgodovini 
zemeljske skorje in organskih bitij, ki so nastajala ob enem 
z njo, razdeljena v poglavja, oddelke in pododdelke. 

Izmed današnjih živalij in rastlin živijo nekatere na 
manjšem prostoru, druge imajo širnejšo domovino, nekatere 
pa so celo svetovljani (kozmopoliti). Tako je bilo tudi v 
minolih dobah zemeljske zgodovine. Geologu so seveda 
najbolj dobrodošle okamenice organskih bitij, ki so živela 
na obsežnem prostoru. Kajti z njimi more spoznati sodob- 
nost skladov raznih krajev in dežel, celo močno razda- 
Ijenih. Nekatere organske oblike so živele dolgo časa, druge 
le v pojedinih dobah, ali celo še krajši čas, tako da se 
dobijo okamenele le v mali, določni skupini skladov in ne 
prej ne slej. Take tesno omejene okamenice so geologu najgo- 
tovejše vodnice, one točno značijo geološko dobo skladov, 
v katerih se nahajajo. To so prave vodeče okamenice. 

5* 

Splošni pregled življenjetvornih (životvornih) vekov in 
formacij nam posreduje nastopna razpredelnica: 

D. Novi vek življenja 



(Kenozojski vek) 

1000 m*) 

C. Srednji vek življenja 

(Mezozojski vek) 

3000 m*) 

B. Stari vek življenja 
(Paleozojski vek) 
24000 m*) 

A. Pravek življenja 
(Arhajski vek) 
44000 m*) 



12. Kvartarna tvorba 

11. Tercijarna tvorba 

10. Kredna tvorba 
9. Jurska tvorba 
8. Trijadna tvorba 

7. Permska tvorba 
6. Premogova tvorba 
5. Devonska tvorba 
4. Silurska tvorba 
3. Kambrijska tvorba 

2. Predkambrijska tvorba 

1. Lovrenška tvorba 



n » 



» 



1> 



n 



» 



*) Približna skupna debelost skladov tega veka. — Izvor in pomen 

izrazov, ki so v tej razpredelnici, je ta-le: 

arhajski od grSke besede arbaios, pomen j a star ali zaCetni, 

paleozojski od grSkih besed palaičs = star in z6on = živo bitje, žival 

mezozojski „ „ „ mčsos = srednji in 

kenozojski „ kain6s = nov 

kvartarna formacija, od latinskega izraza qnartas = Četrti, ker so 
starejši geologi smatrali to dobo za četrto izmed glavnih oddelkov 
zemeljske zgodovine. 

Tercijarna tvorba od latinske besede tertias = tretji, ker so sma- 
trali to formacijo za tretji glavni oddelek zemeljske zgodovine. 

Kredna tvorba ima priimek od pisne krede, ki se nahaja ponekod v 
tem oddelkn. 

Jurska tvorba ima priimek od Jurskega gorovja. 

Trijadna tvorba ima priimek od tres = tri, ker ima ta tvorba po- 
nekod tri različne oddelke. 

Permska tvorba je imenovana po Permskem guberniju v Rusiji. 

Premogova tvorba ima poglavitno množino Črnega premoga. 

Devonska tvorba je imenovana po grofiji Devonshire na Angleškem. 

Silurska tvorba je dobila ime od Silurov. Ti so bili narod v sedanji 
pokrajini Wales na Angleškem. 

Kambrijska tvorba je dobila naziv od Kambrijskega gorovja v po- 
krajini Wale8. 

LovrenŠka tvorba ima ime po severnoameriškem veletoku Sv. Lov- 
renca. 

V razpredelnici našteti veki ne obsegajo 
vse zemeljske zgodovine, nego le zgodovino 
zemeljske skorje, kolikor je človeku na vpogled 
in ki hrani v sebi ostanke organskega živ- 
ljenja. Ves prejšnji čas, ko je zemlja že krožila okoli 
solnca, toda mrtva, brez kali življenja, ni zastopan v naši 
razpredelnici. 

Neutrudno napredujočemu duhu človeškemu se je po- 
srečilo v smelem poletu posvetiti celo v temotno, neizmerno 
davnino predživljenjskih vekov zemeljske oble. Sredstva 
geološkega spoznavanja tu obnemorejo. Druga znanstva 
so obzorje minolosti razširila in mu pomaknila meje v ne- 
verjetno daljavo. Ženijalni modroslovec Kant in pa ženi- 
jalni zvezdoslovec ter matematik L a p 1 a c e sta s svojim 
nedosežnim umom spoznala, da nudijo nekatera astronomska 
in fizikalna dejstva podlago, s katere je možno razrešiti 
vprašanje o nastanku in prvem razvoju neizmerne zemeljske 
oble. Tojejedno najsmelejših vprašanj, kise 
jih je kedaj polotil človeški um. 

Ako vidimo v gozdu majhna in velika drevesa istega 
plemena, tedaj sklepamo, da jedno in isto drevo stopa v 
svojem razvoju od stopnje do stopnje velikosti. Enako kaže 
zvezdoslovcu daljnogled na nebesnem prostoru svetovna 
telesa, ki se sicer razlikujejo, pa tako, da se dajo sestaviti v 
jedno razvojno vrsto. Kakor iz neznatnega semenskega 
jedra vzklije dokaj različno mlado drevesce, se razvija in 
raste, dobiva moč, nastavi cvetje in plod — tako se razvi- 
jajo svetovna telesa po prirodnem zakonu, ki je vanje vsajen. 
Tako se je razvijala tudi naša zemlja od prvega zasnutka do 
današnje mnogoličnosti. To je načelni nazor moderne vede. 

Naša zemlja je bila izprva — tako sodi izboma, v bistvu 
od velike večine veščakov pripoznana Kant-Laplace-ova 
teorija — žarna obla plinaste snovi, — kakor je še danes 
solnce. Njena snov je bila poprej v solncu, a se je od 
njega odločila. Na isti način je solnce rodilo vso vrsto 
planetov, ki krožijo okoli njega. V mrzlem svetovnem pro- 
storu je zemeljska obla izgubivala toploto in sijaj, izpre- 
menila se je polagoma v belo, potem v rumeno, nato v 

rudečo zvezdo — kakoršne kaže daljnogled še sedaj na 
nebesnem prostoru — in slednjič je bila ohlajena tako, da 
se je pokrila s trdno rudninsko skorjo, ki je še 
nekaj časa žarela, a potem otemnela. Nadaljnje ohlajanje je 
izločilo iz ozračja vodeno paro, in zašumelo je na zemeljski 
obli prvo morje. Takrat je bila toplina upadla pod kri- 
tiško toplino vode, to je 364®C, dočim je zemlja, dokler je 
bila še enaka soincu, žarela v toplini morebiti 150(X)"C 
Ohlajenje ni prenehalo, zbudile so se v zemeljski skorji 
gorotvome sile, in ustvarile prve trdnine, ki so se dvi- 
gnile nad morsko gladino, in nagromadila so se prva 
gorovja na kopninah. Začelo se je kroženje vode, 
reke so jele nositi z gora in trdnin odkrušeni grušč in 
prod in grez ter ga odlagati na dno prvega oceana. Tako 
so nastale prve usedline. Toplina je padaje dosegla 
ono znamenito mejo, ki dopušča beljakovinam gibkost. Be- 
ljakovine so poglavitna snov živega trupla organskih bitij. 
Toplina nad 60^C stori, da beljakovine zakrknejo — to je za 
nje smrt. Ko je upadla toplina prvega oceana na znesek pod 
60^C — takrat je bil dan jeden prvih pogojev, da je moglo 
vznikniti življenje, pač v najpreprostejši obliki. 

Odtlej se je življenje razvijalo, popolnjevalo in mno- 
goterilo do današnje višine in različnosti, ob enem pa so 
nastajale raznovrstne kamenine in iz njih celine in gorovja. 

V najstarejšem gnajsu in skrilavcu, ki sta podlaga 
vsem drugim usedlinam, bržkone ležijo nevidno prvi, čeprav 
skromni, vendar znameniti zasnutki življenja. Kolikor kri- 
stalasto blesteče plasti teh kamenin niso prvi svedoki živ- 
ljenja, so mu vendar pripravili podlago. V tem smislu je 
ž njimi označen pravek zemeljskega življenja. 
Ob tej meji šele se začne torišče geologije. 

Bistveni znaki geoloških vekov in formacij so enaki 
na obsežnih prostorih, ali celo po vsej zemeljski obli. V 
naslednjem razmotrivanju jih navedemo v poglavitnih pote- 
zah. Potem poiščemo iste znake v gradivu Savinjskih Alp. 
Tako bomo spoznali, iz katerih dob je to gradivo, kakšno 
je, v katerih razmerah je nastalo in kakšni sledovi nekda- 
njega živalstva in rastlinstva so se ohranili v njem. 

A. PraveK. 

1. Lovrenška tvorba. — 2. Predkambrijska tvorba. 

Najstarše človeku znane tvoritve zemeljske skorje so 
iz praveka dolgotrajnih življenjskih eonov zemeljske zgo- 
dovine. Skladovito kameneno gradivo tega davnega veka je 
blestečega, kristalastega zloga. Najgloblje leži gnajs, nad 
njim blestnik in nad tem praskrilavec ali filit. Ti in njim 
sorodni kristalasti skrilavci so precej enakomerno razširjeni 
po vseh kontinentih in so podlaga usedlinam vseh kasnej- 
ših vekov. Debelost te skupine skladov je ogromna, ceni 
se na 44000 metrov. Debelost vseh nad njimi ležečih used- 
lin je 28000 metrov. Iz tega smemo sklepati, da je pravek 
življenja neizmerno dolga doba, daljša kot stari, srednji in 
novi vek skupaj. 

Kristalaste kamenine praveške so menda usedline sicer 
ne prvega vročega oceana, nego že kolikor toliko ohlajenega. 
Znakov imajo na sebi, ki izpričujejo, da so nastali ti skri- 
lavci tako, kakor so se porajale skladovite kamenine kasnej- 
ših vekov. Ali nešteti milijoni let, ki so potekli preko tvorb 
arhajskega veka, niso minoli brez sledov na njih. Brez od- 
mora delujoče kristalotvorne sile so jih presnovile povsem, 
jih premladile in jim nadele sedanji lesk in blesk. 

Arhajski ali pravek so pred več leti nazivali tudi azojski 
ali brezživljenjski. Ali izkazalo se je, da je ta pridevek pač 
prenagljen. Najbrž so vsaj v mlajšem, to je v predkambrij- 
skem oddelku praveka že bivala na zemlji organska bitja, 
toda razločnih okamenelih ostankov njihovih ni, bodisi da 
preprosti ustroj teh organizmov še ni imel trdnih ogrodij, 
ali pa — in to najbrže — je kasnejše kristalovanje in pre- 
snavljanje skladov uničilo njih sledove. Ne moremo si skoro 
misliti, da so ležišča ogljika v obliki grafita, ki se nahajajo 
med praveškimi plastmi, druzega izvora nego rastlinskega, 
in enako so nam skladi kristalastega apnika težko umljivi, 
če jih ne smatramo za kamenine živalskega izvora. Kajti 
ako so vsa kasnejša ležišča ogljika in apnika zapuščina 
organizmov — in o tem ni dvojbe — potem so najbrže 

tudi enaka ležišča predlcambrijskega ogljika in apnika delo 
rastlinskih in živalskih bitij. Saj nam kažejo v sedanjih 
morjih nastajajoči koraljniki, kako hitro se izgubi organski 
zlog. V globokejših notranjih oddelkih sedanjih koraljnikov 
je organski zlog že težko spoznati; čudovito delo malih 
graditeljev — koralj — je ondi že izpremenjeno v drobno- 
zrnat, pogostoma celo dolomitovan apnenik. 

Ležišča apnenca in grafita med plastmi biserno leske- 
čega gnajsa in sorodnih skrilavcev so prvi sledovi organskih 
bitij, in ti sledovi segajo nazaj v davno preteklost praveških 
milijonov let. Takrat so našle prirodne sile pot do življenja, 
ki je seveda vzniknilo v najpreprostejši obliki. A imelo je 
v sebi kal krepke bodočnosti. Z nepremagljivo silo se je 
odtlej vzdržalo, množilo, raznolikovalo in popolnjevalo ! 

Že zgodaj se je življenje razcepilo in jelo razvijati v 
dveh smereh. Zasnovali sta se rastlinstvo in živalstvo. Na- 
daljnji razvoj je razdelil oboji debli v poglavitne razrastke 
in ti so se bujno cepili dalje na veje in vejice, neprestano 
brsteči z neomagujočo življensko silo. Živa bitja so najple- 
menitejši proizvod stvarnice prirode, in v skladih kamenin 
ohranjene ostaline živalij in rastlin so pravcate pismenke 
in besede na kamenenih listinah zemeljske zgodovine. 
Zatorej je primerno, da si predočimo vsaj poglavitne 
oddelke rastlinstva in živalstva in nekatere izmed njihovih 
pododdelkov. 

A. Živalstvo. 

a) Jednostanične živali: 

1. P raž i v a 1 i (protozoa). 

b) Mnogostanične živali: 

2. Meh o ve i (coelenterata). Semkaj štejemo spužve, 
koraljne živali i. dr. 

3. Črvi (vermes) s prištetimi mahovnimi koraljami 
(brjrozoa) in ramonožci (brachiopoda). 

4. Iglokožci (echinodermata). Poglavitne pododdelke 
tvorijo morski ježi (echinoidea), morske zvezde (asteroidea) 
in morske lilije (crinoidea). 

5. Mekužci (mollusca). Semkaj štejemo školjke (la- 
mellibranchiata), polže (gasteropoda) in glavonožce (cepha- 
lopoda). 

6. Čl en a rji (arthropoda), To so žuželke (insecta), 
stonoge (myriapoda), pajkovci (arachnoidea) in raki (cru- 
stacea). 

7. Vretenčarji ali hrbteničarji (vertebrata). Njih 
pododdelki so: ribe (pisces), dvoživke (amphibia), plazilci 
(reptilia), ptiči (aves) in sesalci (mammalia). 

B. Rastlinstvo. 

a) Brezcvetne rastline (crjrptogamae) : 

1. Steljčnice (thalIophyta). Ta oddelek obsega : alge 
(algae), glive (fungi) in lišaje (lichenes). 

2. Mahovi (musci). 

3. Praprotnice (pteridophyta). V tem oddelku so 
pododdelki : praproti, preslice in lisičjaki. 

b) Cvetne rastline (phanerogamae) : 

4. Golosemenke (gymnospermae) s storžnjaki 
(coniferae) in praprotastimi palmami (cycadeae). 

5. Kritosemenke (angiospermae). Pododdelka sta: 
jednokaličnice (trave, palme i. dr.) in dvokaličnice (semkaj 
gre večina sedaj gospodujočih rastlin). 

Izmed živalij imajo vretenčarji najčudovitejše ustrojeno 
truplo, najpreprostejše pa praživali. Mala kepica žive snovi, 
ki jo imenujejo biologi : protoplazma, tvori vso pražival. 
Priroda je znala združiti po mnogo takih preprostih, sla- 
botnih, živih jednot (stanic) in je tako ustvarila po soci- 
jalnem načelu jednote višje stopnje. To so mnogostanične 

v« I • 

zivali. 

V teh složno in zatorej krepko nastopajočih združitvah 
stanic je priroda uveljavila še drugo načelo, ki vodi do 
čvrstega napredovanja, množi moči in širi delokrog. To je 
načelo delodelja. Izvršiti se da na različne načine. Celo na 
preprostem ustroju praživalij se da izvesti kolikor toliko. 

Našteti poglavitni oddelki živalstva udejstvujejo ravno toliko 
različnih, temeljnih načrtov o ustroju živalskega trupla na 
podlagi vodilnih načel. V neštetih prenacedbah in premembah 
je znala čudesna priroda izvršiti in utelesiti te načrte in je 
ž njimi naselila vodovje, kopnine in ozračje. 

Najpopolnejša oblika živalskega ustroja je bila šele 
ustvarjena, ko je napredujoča organizacija zasnovala truplo 
živalij s hrbtenjačo. 

Čudoviti ustroj vretenčarjev pomenja zmagoslavje 
ustvarjajoče prirode. Od organizma ribjega telesa je hitelo 
življenje z orjaškimi koraki dalje in dalje in je prikipelo do 
strme višine, ko je zasnovalo truplo sesalcev. Tudi tu še 
ni omagala ustvarjajoča, vsemožna sila. Razcepil se je novi, 
najvišji poganjek na drevesu življenja v stotere veje in 
vejice. Sedaj šele so bili dani pogoji, da je mogel stopiti na 
zemljo gospodar in spoznavalec prirode — človek. Njegov 
prihod je bil vse zgodovine stvarstva najslovesnejši trenotek. 

V mnogoterosti rastlinskih oblik se nam kažejo ravno 
ista temeljna načela, ki so uspešno uveljavljena v razvoju 
živalstva. Ali ker rastline živijo bistveno drugače nego živali, 
zatorej imajo bistveno druge oblike in drug notranji ustroj. 

Sklepati moramo, da se je razvoj vseh šesterih panog 
nižjega živalstva zvršil že v praveku življenjetvornih dob. 
Kajti že v kambrijski tvorbi, to je v najstarejših skladih 
praveku sledečega starega veka se nahajajo okameneli za- 
stopniki vseh poglavitnih oddelkov brezhrbteničarjev. Razvili 
in razločili so se torej že v praveku. Vsi naslednji veki 
skupaj so rodili le jedno novo glavno panogo živalstva, pa 
najpopolnejšo: hrbteničarje. Nadaljnje izpopolnjevanje njih 
čudovitega ustroja do najvišje stopnje je bilo delo milijonov 
let starega, srednjega in novega veka skupaj. Ako to uva- 
žujemo, smemo slutili, da je življenjetvorni mlajši oddelek 
praveka neizmerno dolga časovna doba. 

V Avstriji nahajamo kristalaste kamenine praveka na 
dveh širnih ozemljih: na Češkem in v Osrednjih Alpah. 
Na Češkem sta v blestečih skladih zastopana najbrže sta- 
rejši in mlajši oddelek praveka, v vzhodnih Alpah pa le 
mlajši. Tu so presnavljajoče in kristalotvorne sile posegle 

tudi v usedline poznejših dob in so nekatere izmed njih iz- 
premenile v kristalaste skrilavce. 

Odrastek Osrednjih Alp je južnoštajers*ko gozdnato 
Pohorje. Ondi segajo kristalaste kamenine v bližnjo soseščino 
Savinjskih Alp. 

Skoro tik pred njih severno mejo, med Olševo (1929 m) 
in Peco (2083 m), pa se prostira dolga, ozka proga gnajsa 
od Obirskega na Koroškem tja* do Spodnjega Razbora in 
Plešivca ob Veluni na Spodnjem Štajerskem. Na obeh robeh 
te komaj jeden kilometer široke, pa skoro 40 km dolge 
proge, sta prodrla granit in tonalit ob globoko skozi ze- 
meljsko skorjo segajoči prepoki in sta v zevajoči prepoki 
liki v precepu skrepenela. Vsied močnega pritiska so se kri- 
stalaste sestavine tonalitove vzporedile. Zatorej je ta kamenina 
podobna arhajskemu gnajsu. Ali v resnici je dosti mlajša 
in pa prodorinskega izvora. Tonalit tvori vrh Araš (1297 m) 
pri Bistri, nadalje Stakneli Vrh (1223 m) in Osekani Vrh 
(1 175 m) na koroško - štajerski meji in še bolj proti 
vzhodu Tolsti Vrh (1184 m). Orlov Vrh (975 m) ter 
Bošikov Vrh (766 m) ter konča z nizkim Plešivcem (585 m)' 
ob potoku Veluni. 

Na istinitem ozemlju Kamniških Alp samih ni pravih 
arhajskih kamenin. Brez dvojbe ležijo pod gorskim temeljem 
Kamniških Alp v neznani globočini. 

r 

B. stari vek. 

Po tistih deželah, kjer je vrsta skladov neprekinjena, 
sledijo nad arhajskimi skrilavci navadni nekristalasti glinavi 
skrilavci, pridružujejo se jim peščenjaki in labora in pored- 
koma apnik. V takih plasteh so ohranjeni najstarejši raz- 
ločni okamenell ostanki živalij in rastlin.*) To so prve 
čitljive pismenke in besede na starodavnih kamenitih listinah 
zemeljske zgodovine. Odslej še le čuti geolog trdna tla pod 



*) v novejšem Času so našli že tudi v skladjj predkambrijske 
tvorbe nekaj malega okamenelih ostalin živalij iz nižjih oddelkov Živalstva. 

nogami. Kajti odslej šele more uspešnejše zasledovati za- 
poredni razvoj zemlje in njenih prebivalcev. S pojavom ne- 
dvojbenih svedokov življenja je začrtana meja med minolim 
temnim pravekom in začenjajočim se starim vekom zemelj- 
skega razvoja. 

Stari vek obsega skupino skladov, ki je več nego 
24000 m debela, znači torej neizmerno število let. Bujno 
je tačas vrvelo organsko življenje, toda v tako čudnih 
oblikah, da nam pogled nanje ne zbuja prijaznega vtisa. 
Že v tej dolgi dobi se je napredovaje povsem izpremenilo. 

Rastlinstvo nastopa iz početka le z morskimi algami. 
To so rastline, ki nimajo niti pravih korenin, niti listov, 
niti pravega debla. In vendar je znala priroda izobraziti 
njih preprosti organizem v neštevilnih oblikah in jim je 
odkazala v svojem gospodarstvu važno ulogo. Šele v pre- 
mogovi in permski dobi so se pojavile višje ustrojene 
rastline. Pojavile so se s toliko življenjsko silo, da so 
ustvarile širne, goste gozdove. Takrat so tvorile gozdove 
orjaške preslice ali kalamiti (Calamites) ter drevesaste pra- 
proti in do 30 metrov visoki lisičjaki (sigilarije in lepido- 
dendri). To so zgolj rastline, ki se plodijo s trosi, torej še 
tako kakor preproste alge. 

V mlajših oddelkih starega veka so se pojavile že 
tudi rastline, ki še množijo s pravim semenom (semenske 
rastline). Prve izmed njih so bile še čisto podobne praprotim. 
Njih popolnejši nasledniki že nah*kujejo našemu iglastemu 
drevju (coniferae). 

Po vsej zemlji pa še ni bilo niti jedne 
prave, popolne cvetke. 

Omenili smo že, da je drevo živalskega življenja 
pognalo še v praveku zemeljskega razvoja šestero pogla- 
vitnih poganjkov. V prvem oddelku starega veka, to je v 
kambrijski formaciji, se nahajajo namreč že okameneli sve- 
doki vseh šesterih nižjih poglavitnih razrastkov živalstva. 
Sedmi pa se je odcepil v starem veku, in sicer v silurski 

■ 

dobi. Takrat so nastopili hrbteničarji ; seveda njih najnižje 
ustrojeni oddelek: ribe. Iz premogove dobe so nam znane 
že višje stoječe dvoživke (amfibiji) in nekateri plazilci (rep- 

tiliji). Toda v starem veku še ni bilo živalij toliko živahnega 
notranjega življenja in presnavljanja, ki ustvarja toplo kri« 
Nobena ptica ni oživljala pokrajine, noben sesalec ni gojil 
svojih mladičev. Gospodovale so v starem geološkem veku 
vseskozi še nižje živali brez notranjega ogrodja, kajti bile 
so najbolj razprostranjene. 

Na ozemlju in v sosestvu Kamniških Alp imajo usedline 
starega veka precejšnji obseg. Nahajajo se na severni strani 
vmes med glavno progo, ki vrhuje v Storžiču, Grintavcu in 
Ojstrici, in pa med Karavankami, ki tvorijo v vzporedno 
nasproti stoječi vrsti vrhove Stola, Košute in Oiševe. Med 
obema vrstama teh, večinoma nad 2000 m visokih mlajših 
apneniških in dolomitovih gorskih velikanov, se prostira 
skromnejši gorski pas paleozojskih kamenin.'*') Gorovje, ki 
je zgrajeno iz njih, ne dosega nikjer one visočine. Odlikuje 
se pa v krajini z vseskozi gozdnatimi pobočji in večinoma 
zelenimi košenicami na vrhovih in grebenih. V kontrast 
stopajo dobrodejno le ponekod smelejše oblike. Namreč 
ondi, kjer so vložene v paleozojske, večinoma skrilave in 
peščene sklade apnenikove plasti. Kajti te segajo liki strme 
kleči iznad zelenih, mehko očrtanih pobočij. 

Gorska panoga staroveškega gradiva se začenja pri 
Jesenicah na Gorenjskem. Proti vzhodu se pas širi in ima 
največjo širino (7 km) med Košuto na severni in Kranjskim 
Storžičem ter Grintavcem (2558 m) na južni strani. Potem 
pa se oži bolj in bolj. Ob južnem vznožju Oiševe meri le 
še 1 km in izgine pri Bistri v soseščini Velikega Travnika. 

Paleozojske usedline gradijo te-le vrhove in med njimi 
ležeče višine: Samušo (1164 m) nad Tržičem, nadalje Konj- 
šico (1664 m). Veliki vrh (1634 m), Pečevnik (1667 m), 
Stegovnik (1691 m), Virnikov Grintavec (1654 m), Pristov- 
nikov Storžič (1759 m), Pavličevo Steno (1653 m). Veliki 
Vrh (1624 m), Krištofovo Peč v dolini Bele, Pastirkov Vrh 
(1514 m) in gorski hrbet med Sv. Duhom in Št. Lenartom. 

Manj obsežno je paleozojsko ozemlje, ki je izobraženo 
na južni in jugovzhodni strani jedra Savinjskih Alp. Ondi 



^) Glej geološki zemljevid Savinjskih Alp! 

tvori srednjegorsko skupino Kranjskega Rebra (1435 m), 
Pleši vca (1325 m) in Kasnega Vrha (1293 m). Preko Tro- 
bevskega Vrha (911 m) segajo skrilavci na južno stran 
Menine (1508 m) in se pojavljajo še enkrat na vzhodni 
strani te gore ob potoku Vološnici. 

Starejša geologa L i po I d in Rolle sta smatrala kri- 
stalaste skrilavce, ki ležijo na južni strani Kamniških Alp, za 
paleozojske. T e 1 1 e r je (I. 1896.) sicer opazil na njih znake, ki 
kažejo, da zlog teh kamenin ni več prvotni ; vendar jih je pri- 
družil najmlajšim arhajskim skladom. Drug veščak dunajskega 
državnega geološkega zavoda, F. Kossmat, je preiskoval 
ozemlje, ki se prostira med Osrednjimi Julskimi Alpami in 
Dinarskim gorovjem (Krasom itd.). Opozoril je (I. 1906.), da 
so skrilavci ob Črni dolini po snovi in po položaju podobni 
onim, ki tvorijo ozemlje Gorenje Selške doline (pri Želez- 
nikih, Sorici, Selcah itd.), ob enem pa onim, ki gradijo ob 
severni meji Savinjskih Alp Jezerski Vrh (1216 m). Te je 
Teller spoznal za silurske in sicer na njihovih okamenelih 
živalskih ostalinah, torej brezdvojbeno. Zatorej so najbrže 
tudi skrilavci v sosestvu Črne doline kristalasto izpreme- 
njene usedline iste dobe paleozojskega veka. Tako sklepa 
imenovani veščak bržkone opravičeno. 

3. Kambrijska tvorba. 

V paleozojskem gradivu Savinjskih Alp in njih bližnje 
okolice so zastopane vse formacije starega veka, le prve, 
najstarejše ni, ki se zove kambrijska. 

A-. Silurska tvorba. 

H krasoti slavnoznane Gornjejezerske kotline bistveno 
prispeva silursko in devonsko gorovje, ki jo okrožuje na 
severu in zapadu. Poglavitno gradivo v tem gorovju so 
kristalasti praskrilavci, ki jih je pritisk gorotvornih sil nabral 
v predrobne gube, in pa bolj ali manj drobljanski skrilavci, 
ki se blestijo od primešane sijude. Vmes so vložene debele 
plasti peščenca, kremenjakove labore in sprimka. To so 



— 79 - 

snovi, ki so nastale v plitvem vodovju davne silurslce dobe 
nedaleč od obalij. Ponekod so tudi še vložene plasti kakor 
mleko belega, ali pa čisto črnega kremenjaka in črni grafi- 
tasti skrilavci. Izprehbd od Kazine proti stari Gorenjejezerski 
cerkvi (949 m) in pa ob vznožju gorovja mimo Skubra in 
mimo v polukrogu razstavljenih domov posestnikov: Virnika, 
Robleka, Anka, Štularja, Jenka in Kospivnika, ter dalje po 
strmi cesti na Jezerski Vrh (1216 m) nafs vodi ob večini 
naštetih kamenin.*) V tem okolišu moremo opaziti, da se 
tesno družijo nekristalasti, iz drobirja zloženi skrilavci s 
takimi, v katerih je kristalovanje že tako uspešno započeto, 
da v skiadovih blestijo biserne ploskvice druga poleg druge. 

Pobočje med Kazino in župno cerkvijo Sv. Ožbalta 
(903 m) je obraslo z iglatim drevjem. Iznad mahovitih tal 
mole večje in manjše apnikove skale ter povzdigujejo mič- 
nost tega malega »prirodnega parka«, ki je priljubljen gostom 
Kazine. Ko pa storimo le nekoliko korakov po cesti na 
severno stran proti Skubru, izpremeni se lice pobočja ma- 
homa. Površje je gladko, nijedne skale ni na njem, mehka 
trata ga odeva. Podlaga so mu namreč silurski kristalasto 
blesteči skrilavci in drobno zrnati peščenci iz starodavne 
silurske dobe. Oboji radi prhnijo in se vsled tega na po- 
vršju preminjajo v plodovito zemljo. Neravnote ali grbavine 
se tu ne morejo vzdržavati; perenje jih kmalu odpravi in 
zgladi ter ustvari mehke, enakomerne obrise, ki jih vidimo 
tu pred seboj. 

Nekoliko višje se začenja zopet gozd in se prostira 
v polukrogu po mehko oblikovanem pobočju, ki je izobra- 
ženo iz ravnoistega kamenenega gradiva. 

v 

Med Roblekom in krasno ležečim Zarkovim posestvom 
pa se vzdiga iznad zelenih tal strm zid iz apnenca. Na 
južno stran sega skalni zid skoro do stare Gornjejezerske 
cerkve (949 m) in tvori tu vrh, ki je v specijalnem zemlje- 
vidu zaznamovan z višinskim številom 1125 m; na drugi 
strani pa se obrne orjaški skalni greben proti severovzhodu 
in je potegnjen preko širokega Jezerskega Vrha pri Rakežu 



*) Glej geološki zemljevid Jezerskega in njegove gorske okolice. 

na nasprotno pobočje, ki se znižava v dolino potoka Bele. 
Med zdraviliščem (840 m) ob Beli in znano Krištofovo 
Pečino (909 m) prestopi siva apnenčeva proga dno doline 
in neha pri Plazniku pod Velikim Vrhom. Vsa dolžina tega 
orjaškega zidu meri skoro 10 kilometrov. Seveda se zid ne 
prostira zdržema, nego je prekinjen tu in tam in razdeljen 
na kose. Tak osamljen oddelek je skalnata kleč, ki moli 
pri Rakežu iznad visečih tal, pokritih s svežim zelenilom 
bujne gorske trate. Preprosto ljudstvo imenuje to kleč 
»prižnica«. Prirejena je za razgledišče. Lahko pristopno, 
čislano razgledišče je to. Z njega se nudi krasen pogled 
na prijazno Jezersko kotlino in na njeno veličastno, visoko- 
gorsko okvirje. 

Gradivo vsemu dolgemu, strmemu zidu je bolj ali 
manj kristalast, progast apnik silurske starosti. To dokazu- 
jejo okamenela ogrodja živalij iz te dobe. Geolog Teller 
jih je našel v njem nad Virnikom in Roblekom. Med njimi 
je značilna morska žival premorožec ali ortocerat (Or- 
thoceras) iz krdela mekužcev, in sicer iz daljnjega sorodstva 
sedaj še v Adriji živeče sipe (Sepia officinalis), nadalje 
školjka kardiola (Cardiola), potem iz krdela iglokožcev 
zastopniki oddelka krinoidov in še druge morske živali. 
Posebno značilna je množina najdenih ortoceratov. Nahajajo 
se namreč enaki na Češkem v skladih, ki so brez dvojbe 
pristna usedlina iz davnega silurskega morja. Usedlina, ki 
jih hrani na Jezerskem, je torej tudi iz silurske dobe. 

Silurski apnik na Jezerskem ima iznenaden kristalast 
in čudno pasast zlog. To je brez dvojbe učinek dolgotraj- 
nega pritiska gorotvornih sil, ki so delovale nanj, odkar je 
nastal. 

V Jezerskem Vrhu visijo silurske plasti tako kakor 
obe krili strehe na hiši. Geolog pravi: postavljene so v 
antiklinalo. Na severni strani sedla pri Rakežu so namreč 
naklonjene proti severozapadu, na južni pa proti jugovzhodu.*^) 
Zatorej se pojavlja med plasti vložena skupina silurskega 
apnika tudi v južnem krilu antiklinale. Ondešnji skalnati 



*) Crlej geoloSki zemljevid Jezerskega z njegovo gorsko okolico. 

zid je iz početka vzporeden s prej omenjenim, toda ima 
skromnejše obmere in ne vpliva toliko na krajinsko sliko. 
Začenja na Jezerskem Vrhu nekoliko pod »prižnico«, potone 
pod površje, a vznikne iznad tal zopet onstran ceste. Odtod 
se prostira proti gorenjemu toku potoka Bele, ga prekorači, 
a kmalu potem neha — vsaj na površju. 

Globoko pod kriloma na Jezerskem Vrhu se nahaja 
še jedna lega silurskega apnenika in sicer v Beli, tik nad 
kopališčem. Potok si je vanjo zarezal ozko sotesko in teče 
med strmimi skalami, ki se visoko vzpenjajo na obeh bre- 
govih. V sotesko priteče potok od jugovzhoda, pa se v 
njej obrne v istinitem pravem kotu proti severovzhodu.*) 
Apnenikova tesen sredi med skrilastim gorovjem je iznena- 
dila že prvega geologa, ki jo je posetil. To je bil A m i 
Bou č, ki je o tem poročal francoski geološki družbi 1. 1835. 

Silurska antiklinala Jezerskega Vrha se ne konča ob 
Beli, nego se nadaljuje proti vzhodu. Prihaja pa vedno bolj 
ozka in se liki klin zaošilja ter neha na severni strani sle- 
mena Bistre (1487 m) ob koroško-štajerski meji. Apnenčevi 
skladi spremljajo dosledno skrilavce. Še na južni strani 
cerkve Sv. Duha v Solčavski okolici moli del apnikovega 
Zidu iznad površja, konečni oddelek pa pri kmetu Štiftarju 
ob poti, ki vodi iz Solčave preko Slemena v Črno na Ko- 
roškem. Pri Žibovtu (zapadno od Sv. Duha) je kristalasti 
apnenik lepe rudeče barve in na površju plastij posut z 
drobnimi luskami blesteče sijude. Ta kamen so krhali prej- 
šnja leta za omamentalno uporabo v velikih lomih. (V 
Solčavi je zid ob stopnjicah, ki vodijo h glavnim vratom 
župne cerkve, obložen s pločami iz teh kamenolomov). 

Še neko zanimivo posebnost ima ta mramor. V njem 
se nahajajo okameneli ostanki ogrodja morskih lilij ali kri- 
noidov. Telo teh živalij se je zibalo mično kakor makov 
cvet na dolgem, prožnem steblu. Ta stebla so v prečnem 
prorezu okrogla ali pa peterokotna. V lomih pri Žibovtu 
pa so očitno sploščena. To je učinil siloviti gorotvomi 
pritisk. V velikem merilu se je pojavil v tem, da je stisnil 



*) Glej geološki zemljevid. 

na obsežnem prostoru v antiklinalo plasti, ki so se bile 
prvotno sesedle iz morja v vodoravnem položaju. V malem 
pa je ogromni pritisk vzporedil rudninske sestavine skladov 
in pa sploščil je vitka stebla krinoidov, kakor da so iz 
mehkega testa, dasi so iz trdega kamena. 

Ne le ob severni strani osrednje skupine Savinjskih 
Alp se nahaja gorovje, ki je zgrajeno iz kolikor toliko kri- 
stalastih skrilavcev, nego tudi ob južni, in sicer ob Črni 
dolini, nadalje v Kranjskem Rebru in pa v široki skupini 
Menine. Tamošnje skrilave kamenine so najbrže kristalasto 
premenjene usedline iz silurske dobe. Zatorej je tukaj mesto, 
da izpregovorimo o njih podrobnejše. 

Potnik, ki se bliža kranjsko-štajerski deželni meji na 
Črnilcu med Črno in Zadrečko dolino, uživa stopaje po 
vijugoviti cesti pogled na krasno, nenavadno sestavljeno 
krajino. Razlika v obrisih, ki mu jo nudi skupina Kranj- 
skega Rebra, naznanja, da se njeno gradivo razlikuje od 
severne in južne soseščine. Gorski hrbet, ki se vzpenja v 
vrsti vrhov: Lom (1184 m), Plešivec (1325 m). Kranjsko 
Rebro (1435 m) in Kasni Vrh (1293 m), iznenadja po vsem 
svojem značaju. Postavljen je med dve planoti: prva se 
prostira na južni strani Ojstrice, drugo pa tvori široki kraški 
hrbet Meninin. Položni, vzbokli in polni obronki Plešivca 
ob levi strani gornjega toka Črnega potoka tvorijo prav 
živo nasprotje strmemu, od vrha do tal razoranemu dolo- 
mitovemu rebru ob nasprotni strani Črnega potoka med 
Žago in Volovljekom (Kranjskim Rakom). Jasno je izraženo 
tudi v območju Drete nasprotje med strmo odkrhano pla- 
noto Menine in gorskimi stožci Plešivca in Kačjega Vrha 
(1435 m). Sličen kontrast opazi potnik, ki hodi ob gorenji 
Lučnici v dolini Podvolovljeku. Na severni strani Kasnega 
Vrha (1293 m) je prislonjena oblastna gorska skupina Ro- 
gatčeva (Veliki Rogatec 1557 m, Mali Rogatec 1226 m, 
Lepenatka 1422 m itd.). Ta je zopet drug oddelek gorovja, 
samostojen po vnanjem licu in notranjem zlogu. 

Povod samostojnosti, ki jo v krajinski sliki kaže 
skupina Kranjskega Rebra, iščemo in najdemo v različnosti 
kamenitega gradiva te skupine. Drobne plasti filita jo tvorijo 

in debeli skladi, bogati živca in zelenkaste sijude, ali pa 
skladi zelenega kloritovega in rogovačinega skrilavca. Kjer 
prihaja filit na površje nepokrit, vidimo živo pestre golice 
zelenega, rudečkastega in vijoličastega skrilavca, vmes pa 
so tu in tam vložene temne grafitaste plasti. Take pestre 
kristalaste kamenine so značilno svojstvo Osrednjih Alp. 
Na tem kraju pa potnika silno iznenadijo. Čuti se, kakor 
da je mahoma premeščen iz ozemlja Apneniških Alp v 
Osrednje. Nepričakovani prizor so priredile orjaške goro- 
tvorne sile, ki so tu razčesnile zemeljsko skorjo globoko 
doli do kristalastih slojev, in premaknile kamenine tako iz- 
datno, da so ti stari skladi došli na površje v precejšnji 
množini. 

Od omenjenih temnih grafitastih plastij je brez dvojbe 
dobila Črna dolina ime.. Od Črnilca segajo temni sloji 
precej daleč proti Stahovici. Nedaleč odtod so med njimi 
plasti živčevega skrilavca, ali izpremenjene so v zelenkasto- 
belo porcelanko (kablin). Malo rudarsko podjetje izkorišča 
to redko prst. Na dnu Črne doline pod Sv. Primožem jo 
kopljejo in oddajejo tovarnam za papir. 

V Kranjskem Rebru in Mačkinem Kotu so skrilavi 
skladi povsem podobni gnajsu, ker so zmes živca, kremenca 
in sijude. Vmes so nekatere plasti posebno bogate kre- 
menca. Zaradi tega so jih v prejšnjih časih rabile spodnje- 
štajerske tovarne za steklo. 

5. Devonska tvorba. 

Po sklepu silurske tvorbe se je začela devonska doba. 
Ta je zapustila zaloge apnika, ki je zgrajen od samih koralj. 
To izpričuje, da je nastal v morju. Sedaj molč skupine 
njegovih skladov liki mogočni grebeni iznad mehkejših si- 
lurskih plastij in tvorijo najvišje vrhove v paleozojski panogi 
gorovja, ki se prostira med Savinjskimi Alpami in Karavan- 
kami. Prvi izmed njih bodi imenovan Stčgovnik (1691 m)*), 
oblastna, smelo oblikovana skalnata gmota z navpično, ne- 



") Glej geološki zemljevid Savinjskih Alp. 

6* 

pristopno steno na vzhodni, in komaj pristopno strmino 
na zapadni strani.*) Proti severovzhodu se vrstijo vrhovi: 
Ruš (1614 m), Virnikov Orintovec (1654 m), Pristovnikov 
Storžič (1759 m) in Veliki Vrh (1626 m). Zapadni konec 
grebena Velikega Vrha je prerezala voda vrvečega gorskega 
potoka Bele (podobno kakor je prerezala apnikov pas nad 
zdraviliščem). Zatorej teče tu potok med visokima navpič- 
nima stenama. Strmino na vzhodnem bregu je ljudska 
govorica nazvala »Krištofova Peč« (909 m).**) Vsa vrsta 
naštetih vrhov od Stčgovnika do Velik^a Vrha meri v 
dolgosti 16 km. Prvotno je bil najbrže le jeden obsežen 
koraljnik. A v neštetih milijonih let, ki so potekli od nje- 
govega nastanka do danes, so se pojavili dogodki, ki so 
ga razcepili v dve nejednakl približno vzporedni panogi in 
vrhutega še obe razdelili na kose. Druga panoga je sicer 
nekoliko šibkejša od poglavitne, pa vendar se vidi že iz 
daljave, da moli na južni strani Pristovnikovega Storžiča še 
jeden koraljni greben iznad mehkih silumih zelenic, in enako 
pred Vimikovim Orintavcem. Izmed manjših odlomkov pr- 
votnega devonskega koraljnika pa sta kleči pri Pastirku in 
pri Rapoidu (med Pristovnikovim Storžičem in Velikim 
Vrhom) še vendar krepki dovolj, da gospodujeta v krajinski 
sliki samostojno nad svojo bližnjo okolico. Te dve kleči 
sta vredni še posebnega zanimanja. Hranita namreč v sebi 
okamenelo ostalino bujnega življenja, ki je vrvelo v devon- 
skih koraijnikih. Že ponovno so proučevali te znamenitosti 
domači in tujezemski strokovnjaki. Našli so raznih koralj^ 
krinoidov, trilobitov, amonitov i. dr. Enake okamenice se 
nahajajo na Češkem v skrbno proučevanih devonskih skla- 
dih. Prav s tem je dokazana sodobnost koraljnikov ob 
Kokri in Beli in pa na Čbškem. 

Napačna bi bila misel, da je življenje utripalo le ondi^ 
kjer so se nam ohranili njega nedvojbeni svedoki. Marveč 
je vsa oblastna dvojna panoga koraljnih grebenov zgrajena 



*) Ondi je nadrobljena na meji med silurskimi in devonskimi 
plastmi rabljiva ruda (cinober in tetraedrit) v toliki množini, da so jo 
kopali. 

**) Glej geološki zemljevid Jezerskega z njegovo gorsko okolico. 

Zgolj iz apnikovih ogrodij malih morskih stavbiteljev. Ka- 
sneje presnavljanje pa je i^premenilo prvotni zlog in mu 
prizaneslo le ponekod; tako v imenovanih dveh klečeh. 

Omenjeni devonski koraljniki igrajo v krajinski sliki 
gospodujočo ulogo. Uvrščeni so v notranji črtež gorske 
stavbe tako-le : NaSteta dvojna panoga, segajoča od Stčgov- 
nika do Velikega Vrha, je v severnem krilu že omenjene 
antiklinale; južno krilo devonskih grebenov pa se začenja 
na vzhodu s Pavličevo steno (1653 m) in sega zdržema do 
južnega pobočja Jezerskega Vrha. Kdor nastopi pot od Jezer- 
skega Vrha (1216 m) proti Oolemu Vrhu (1787 m), koraka 
najprej preko silurskih skrilavcev, odetih z zeleno trato, in 
čez vanje vloženi silurski apnik.*) Potem pa prekorači vanje 
stisnjeni devonski koraljnik (na tem kraju malo očiten), še 
predno dovrši prvi kilometer pota na rahlo vzdigajoči se 
stezi. V dnu jezerske kotline okoli Sv. Andreja devonski 
koraljnik ni viden na površju. Pokriva ga brez dvojbe 
usedlina nekdanjega jezera. Nadaljevanje koraljnikovo pa se 
da zasledovati v strmem gozdnatem pobočju nad Skubrom 
v smeri proti cerkvi Sv. Ožbalta (903 m) in ondi izgine. 

6. Karbonska tvorba. 

Devonski dobi je sledila v zgodovini zemeljskega 
razvoja premogova ali karbonska tvorba. Po lagunah in 
plitvih jezerskih kotlinah te dobe je zelenelo ono bujno, 
čudno rastlinstvo, ki nam je ohranjeno zogijenelo v pre* 
mogovih ležiščih in je sedaj dragocen zaklad moderne kul- 
ture. Na dnu širnih oceanov pa so se tačas porajali običajni 
skladi kakor prej in slej. 

Na staroživljenjskem (paleozojskem) ozemlju Kamniških 
Alp ni usedlin starejega oddelka premogove dobe. V mlaj- 
šem oddelku pa je valovalo ondod morje in je zapustilo 
obsežno skupino raznovrstnih usedlin. Spodnje sloje tvorijo 
kremenjaki in kremenjakova labora, peščenci in skrilavci. 



*) Glej geološki zemljevid Jezerskega z njegovo gorsko okolico in 
pa geološki prorez preko Jezerskega Vrha do Kri^a. 

Dober kilometer dolg kos doline ob Beli severno od Kri- 
štofove Peči je zarezan v te plasti. V srednji skupini so 
slične kamenine, med nje pa so uloženi skladovi temnega 
apnika, ki je poln predrobnih hišic živalice iz oddelka pra- 
živalij. Strokovnjaki jo imenujejo fuzulina (Fusulina). Ta 
okamenica je značilna za karbonsko tvorbo. Nahaja se v 
morskih usedlinah mlajšega oddelka te dobe. Razprostrte 
so po Rusiji in Aziji, v Karnijskih Alpah in v Španiji. Morje, 
ki so v njem živele fuzuline, je bilo torej obsežno. Ohranil 
se je celo še ogljik od mehkih delov drobnega trupla 
hizulin ; dal je namreč kamenu črno barvo in tak vonj, 
kakoršnega ima kamena smola (asfalt). Štiri panoge takega 
temnega fuzulinovega apnika so vložene med mehkeje skri- 
lavce na vzhodnem pobočju Plesniškega Vrha (1397 m) 
pri posestvih Kristana in (že imenovanega) Rapolda, ter 
molč iznad okolice liki grebeni. V skrilavcih se nahajajo 
zogljeneli odtiski rastlin: Calamites, Annularia, Pecopteris, 
Neuropteris, Cordaites. Enake rastline so drugod — na 
Češkem, Angleškem i. dr. — nakopičene s sorodnim rast- 
linstvom vred v toliki množini, da tvorijo dragocena ležišča 
»črnega zlata« karbonske formacije. 

Premog je nastal nekako tako, kakor še dandanes 
nastaja šota v močvirjih (barjih), torej na kopnem. Češke 
dežele so v karbonski dobi molele iznad morja in so nudile 
pogoje, da se je razkošatilo v močvirnih plitvih kotlinah 
bujno rastlinstvo, in dalo snov premogovim ležiščem. Na 
prostoru naših Alp se je takrat širilo morje. Vanje so pri- 
našale reke snov, ki se je potem strdila v laboro, peščenjak 
in skrilavec. Vmes pa so tudi priplavljale slučajno odlomljene 
rastlinske dele, ki se nahajajo sedaj na plasteh peščenjaka in 
skrilavca v Plesniškem Vrhu. 

Nad njimi leži pri Kortah in sega od tamošnje župne 
cerkve na vzhodno stran skoro do Plaznikovega jarka tretja, 
najmlajša skupina karbonskih skladov. Tudi to so skladi 
apnenca s fuzulinami ; le da je kamen večinoma svetle barve. 

Takov apnik gradi hrbet in vrh temnogozdate Konjšice 
(1664 m) in sicer v obliki širokega slemena, ki je položeno 
nad širen obok (antiklinalo) globokejših plastij karbonske 

tvorbe. Od tod segajo skladi proti zapadu preko Tržiške 
Bistrice. 

Divje romantiška Dolžanova soteska je zarezana skozi 
jedro oboka, ki je ondi prepočen in čudno porušen. Začetek 
in najbolj ozki kos soteske je globoko zasekan v strmo 
postavljene plasti temnega fuzulinovega apnika. V skalnatih 
stenah ob potoku so plasti nabrane v male čudno zavite 
ostrokotne gube. Orjaški pritisk gorotvornih sil jih je na- 
gubal. Nad strmimi stenami pa so iz tega apnenca izklesane 
visoke, vitke, slikovite piramide in roglji.*) Te nenavadne 
oblike so mogle nastati zato, ker so ondi kamenine silno 
razkosane v razmerno male grude. Grude pa so strmo 
pokoncu postavljene. Preperevanje in zlasti razdevajoči vpliv 
izpodnebne padavine (dežnice) sta razširila presledke med 
plastmi (lezike), in tako so bile zasnovane slikovite piramide, 
ki najbolj budijo pozornost v tej krajini. Nova Bornova 
cesta je speljana skozi naguban fuzulinov apnenik v pro- 
doru in se potem s pomočjo dveh serpentin popne na 
višjo stopnjo. Kjer se cesta obrne po prvem ovinku nazaj 
proti jugu, in pa nad vzporednim kosom višje ride, ondi 
kipi navzgor mogočno skalovje, zgrajeno iz strmo stoječih 
plastij svetlo sivega, rudečkastega in rujavega apnika. V 
njem so se ohranili razun fuzulin še raznolični drugi sve- 
doki bujnega živalstva gornjekarbonskega morja. Višje ob 
cesti (proti žagi) tvorijo podlago apnencu oblastni, več nego 
meter debeli skladi kremenčeve labore. Bela je kakor mleko 
in lisasta od nadrobljenih kosov črnega kremenca. Tudi 
labora je usedlina karbonske tvorbe. Nad sotesko je slikovit 
slap Bistrice, ali prav za prav skakalec (kaskada).**) Trda 
labora je namreč zastavila potoku pot, in ga sili, da čez 
njo skoči kakor čez orjaški jez, da doseže nižji del struge 
pri soteski. Strmina, ki čez njo pada mogočno bučeče 
vodovje, je vsa založena z velikimi kosi odkrhane labore 
in od kosa do kosa preskakuje razpenjeni potok nizdol. 



*) Glej krajinski osnutek : Leva stran Bistriške doline pri Dolžanovi 
soteski, in pa sliko soteske. 

**) Glej fotografsko sliko tega skakalca. 

Opisane poglavitne poteze dovolj opozarjajo strmečega 
gledalca, da ima pred seboj znamenito prirodno sliko. Gra- 
divo razne vrste in razne barve, na nenavaden način zloženo 
in zatorej čudno oblikovano izpričuje, da so se tu združile 
prirodne sile gorskega sveta na izvanredno skupno delo. 
Smelo izklesano kameneno podlago pa oživljajo troji čini- 
teiji: rastlinstvo, ki zmagovito brsti celo na golih skalnatih 
strminah ; mogočno bobneča Bistrica, ki s slapom premaga 
visoki jez iz trde kremenčeve labore ; in pa umetno izpeljana 
cesta, ki je znak človeške moči in človekovega gospodarstva 
nad prirodo. Ti troji činitelji poveličujejo sicer vsak po 
svoje, pa vendar v iznenadni vzajemnosti zlasti ob primerni 
soinčni svetlobi divjo slikovitost krajinskega prizorišča, ki 
je zasnovano tako izvirno, da nima tekmeca v našem alp- 
skem svetu. 

Na severni strani Bistrice je premogova tvorba izo- 
bražena v širokem jarko vitem pobočju enakomernega dol- 
gega grebena Košute, torej že v Karavankah. Tudi ondod 
so temni skrilavci in peščenci poglavitna snov skladov, 
med nje pa so vložene panoge apnenika. Izmed teh se 
dado nekatere zasledovati po več kilometrov daleč in mole 
nad površjem liki dolgi, do 50 in več metrov visoki skalnati 
grebeni. Tako na primer oni, ki tvori Črno Peč (1473 m) 
in sega do Pleši vca (1800 m) pri Šenkovi planini pod 
Tolsto Košuto. Še na vzhodnem koncu paleozojske panoge, 
nad izvirom Bistre med Olševo in Travnikom, gospoduje 
trdi karbonski apnenik nad mehkimi skrilavci in tvori ondi 
vrhove v okolišu posestev Prosenca (vrh 1312 m po stari, 
1303 m po novi meritvi), Hodeta (vrh 1202 oziroma 1196 m) 
in Kneza (vrh 1095 oziroma 1186 m v specijalnem zemljevidu). 

Kolikor smo doslej opisali usedlin karbonske tvorbe, 
nahajajo se vse v dolgi, do 5 kilometrov široki panogi ob 
severnem krilu antiklinale, ki tvori Jezerski Vrh in se pro- 
stira na jedni strani proti Stegovniku, na drugi proti Bistri. 

Ob južnem krilu antiklinale je morje gomjekarbonske 
dobe tudi zapustilo znatnih sledov. Toda kasneji dogodki 
so iz nekdanjega morskega dna napravili sedanje gorovje. 
Pri tem so se ondi razkosale gomjekarbonske usedline. Le 

tu tn tam nahajamo osamljene ostanke. Tako je vrh pri 
Spodnjem Jezerskem, ki je zaznamovan v specijainem zem- 
ljevidu z visočinskim številom 944 m, zgrajen iz svetlo- 
barvenega fuzulinskega apnenca. Enaki skladi se nahajajo 
na južni strani Jezerskega Vrha nad silurskimi skrilavci. 
Tudi Murijeva planina južno od Gorenjega Jezerskega stoji 
na takih tleh. 

Jasnobarveni fuzulinov apnenec zaključuje karbonsko 
tvorbo. Nad njo leži permska formacija. 

Predno izpregovorimo o njej, nam je omeniti znameniti 
pojav gorotvomih sil, ki je v srednjem oddelku karbonske 
tvorbe korenito izpremenil lice sedanjega prostora Srednje 
Evrope. 

Gorotvorne sile v karbonski dobi. Že v 
silurski in devonski dobi so gorotvorne sile dvignile iznad 
morja velik del Alp (Zapadne Alpe in zapadni del Vzhodnih 
Alp) in ustvarile mogočno gorovje. Na prostoru Julskih 
Alp je tačas plulo morje in je zapustilo ondi usedline, ki 
jih vidimo na površju ob severnem in ob južnem vznožju 
teh Alp. 

V srednjem oddelku dolge karbonske dobe, ki je vla- 
dala neznano število stotisočev let, pa so gorotvorne sile, 
ki sicer nikdar ne mirujejo, vzkipele iz neznanega povoda 
na stopnjo izredne delavnosti. Vzdignile so obsežno go- 
rovje, ki se je razprostrlo od Francoske preko Nemčije 
proti vzhodu do Moravske. Današnje Osrednje gorovje na 
Francoskem, nadalje Vogezi in Črni Les, Harc in Turinjski . 
Les, Rudno gorovje in Krkonoši itd. so se dvignili izpod 
morja in popeli do višin današnjih Alp. Od takratnega dav- 
nega nastanka do danes gloje zob časa na tem nekdaj po- 
nosnem gorovju in ga je znižal, da je sedaj le razkosano, 
skromno srednje in nizko gorovje. Pa te obmere ne na- 
znanjajo, da je tu hotela priroda pojaviti se le s skromno 
silo, nego izražajo visoko starost in razpadanje po davno 
zaključenem razvoju. 

V istem času so ogromne gorotvorne sile posegle 
tudi po prostoru današnjih Vzhodnjih Alp in so ondi za- 
jele usedline prejšnjih dob zemeljskega razvoja, kakor vihar 

zajame mirno vodovje in je razburka v peneče valovanje. 
Enako so zavalovale vsied gorotvornega pritiska okorele 
kamenene plasti. Nevidne sile so stisnile izprva plitve vale 
v vedno višje in strmejše gube; te so sledile neizmernemu 
pritisku, prepočile tisočkrat, zgnetle in prerinile se, pa se 
popele bolj in bolj navzgor, dokler so dosegle alpske vi- 
šine. Silurske in devonske sklade vidimo najsilnejše nagu- 
bane na prostoru sedanjih Karnijskih Alp ter njih soseščine. 
Zatorej sklepamo, da je bila ondi v karbonski dobi najbrže 
osrednja skupina tedanjih Vzhodnih Alp z najvišjimi vrhovi 
in slemeni. 

Čudna usoda je zadela to, svoj čas brez dvojbe po- 
nosno gorovje. 

Vsa kamenena snov gorovij in suhe zemlje sploh je 
pokorna jekleni naredbi prirode, da kroži v vednem ob- 
toku. Na dnu morij in oceanov se porajajo in vrhovatijo 
kamenene usedline ; gorotvorne sile jih dvignejo, da tvorijo 
trdnine in gorovja; takoj na to pa se začne razdiranje in 
rušenje: zrak in voda glojeta neprestano na gorskih po- 
bočjih in tekoča voda odplahuje ter odnaša razpadle ka- 
menine na dno morij in oceanov; tu se drobci zopet 
zbirajo zrno za zrnom in iznova zlagajo sklad na sklad, 
vrnivši se tja, odkoder jih je bila gorotvorna sila dvignila 
pred tisoč, stotisoč, pred jednim ali pred mnogo milijoni 
let. Zakon prirode veleva le, da snov kroži. Kako dolgo 
traja jeden obtok, to določajo nam neznane, nepreračunljive 
razmere. 

Določile so, da ima ponosno visoko gorovje, ki se je 
bilo dvignilo v srednjem oddelku dolge karbonske dobe, 
propasti in izginiti še v isti dobi, v nje poslednjem, tretjem 
oddelku. 

Prezanimiva je naloga zasledovati, ali so se vršili ti 
čudni, veliki dogodki karbonske dobe na ozemlju Savinjskih 
Alp in kako? 

Ako so posegle gorotvorne sile v srednjem oddelku 
karbonske dobe tudi čez ozemlje Savinjskih Alp in preko 
sosednjega prostora sedanjih Karavank, ohranili so se vidni 
sledovi njih orjaškega delovanja bržkone tako, kakor so se 

ohranili drugod. Kje jih utegnemo zaslediti? — Tam, kjer 
se sedaj dvigajo visoki vrhovi teh dveh gorovij iznad ši- 
rokega podstavka, tam ne vidimo silurskih in devonskih 
skladov. Na njih namreč leži in jih zakriva prav ta široki 
gorski čok, ki je nastal šele kasneje, večinoma v srednjem 
veku zemeljske zgodovine. Zatorej tudi ne moremo videti, 
kaj se je godilo s silurskimi in devonskimi usedlinami na 
onem prostoru v srednjekarbonskem času. Toda vmes med 
glavnima panogama obeh gorovij je nameščen precej širok 
gorski pas, ki ga ne pokrivajo ne usedline srednjega, ne 
novega veka. Ondod tvorijo sllurski in devonski skladi 
precej površja in tudi usedlin iz najmlajšega oddelka kar- 
bonske dobe je ondod dovolj. Ondi nam je torej pristopno 
prizorišče dogodkov karbonskega časa. 

Dejanske razmere, ki jih tam najdemo zasledujoči svoj 
namen, so te-le: Usedlin iz spodnjega, to je najstarejšega 
in pa iz srednjega oddelka premogove tvorbe ondod ni. 
To kaže, da je prenehalo porajanje kamenin po sklepu de- 
vonske dobe. Devonsko morje je torej odteklo, namestu 
njega je zavladala suha zemlja. To se je moglo zgoditi le 
na ta način, da so gorotvorne sile dvignile morsko dno. 
Nete to, njih ogromni pritisk je razkosal uporne kamenene 
plasti in kose nagubal, da so se temena gub dvignile v 
gorske višave. Sledove tega gorovja vidimo na primer v 
Pristovnikovem Storžiču.*) Devonski koraljni apnik tvori 
njegov vrh, ki zaključuje strmo steno na južni strani. Ob 
vznožju te strmine se prostira zelena trata na silurskih 
skrilavcih. Pod njo pa moli iznad površja skalnat greben, 
ki je zgrajen zopet od skladov devonskega apnika. 

Oba oddelka apnikovih skladov tičita med silurskimi 
skrilavci tako kakor vezana knjiga v platnicah. Ta izvanredni 
položaj je mogel nastati le tako, da so gorotvorne sile zganile 
devonske sklade z njih silursko podlago vred v gube. Pojavil 
pa se je pritisk z največjo jakostjo, kajti gube so stis- 
njene tako zelo, da so primaknjene druga tik druge. Njih 



*) Glej geološki prerez od Pristovnikovega Storžiča Čez Jezerski 
Vrh do Križa! 

kraki ne štrlijo narazen, nego se dotikajo, vzporedno tekoči. 
(Glej omenjeni geološki prorez !) Sinklinalno zganjeni spodnji 
oddelki gub tičijo v zemlji, antiklinalno zganjeni gornji pa 
so moleli nekdaj pod nebo; (v geološkem prorezu jih na- 
znanja pikčasta črta); ali zob časa jih je razdejal in s tem 
znižal Storžiču vrh. 

Položaj devonskih skladov v Pristovnikovem Storžiču 
— in enako v Stegovniku in Virnikovem Orintavcu ter v 
Velikem Vrhu — Izpričuje torej, da so gorotvorne sile v 
resnici delovale na tem prostoru in sicer z izredno jakostjo. 
Gorska panoga, ki jo označujejo ravnokar imenovani vrhovi, 
je torej res ostanek gorovja, ki je nastalo kmalu po sklepu 
devonske dobe. 

O usodi tega nekdaj visokega gorovja nam sporočajo 
usedline gornjekarbonskega morja, ki ležijo v okolici ime- 
novanih vrhov. Že njih navzočnost naznanja, da se je vr- 
nilo morje v gornjekarbonskem času, ko je bilo odteklo 
po devonski dobi. Vrnitev pa je bila možna le, ako se je 
gorovje, ki je bilo tačas nastalo, začelo pogrezati — tako 
kakor se pogreza v sedanjosti oni del Dinarskega gorovja, 
ki tvori Dalmatinske otoke. Ko je prihajalo morje gornje- 
karbonske dobe in butalo ob pogrezajoča se pobočja 
Srednjekarbonskega gorovja, odkrhavalo je njegovo kame- 
neno gradivo, zagon valov je kose zaokroževal in jih sled- 
njič odložil blizu obali. Odtlej se je ta prod izpremenil v 
trdno laboro, ki otvarja gornjekarbonske usedline v so* 
seščini Stegovnika in Pristovnikovega Storžiča. In ako si 
natančneje ogledamo to laboro, spoznamo iznenadjeni, da 
so v njej zlepljeni kosi v istini — drobci sosednjih silurskih 
in devonskih kamenin. Ko je dno gornjekarbonskega morja 
potonilo nekoliko globlje, legle so nad laboro v manjša 
zrna semlete snovi, — tako kakor se dandanes seseda pe- 
sek na dnu morja nekoliko oddaljeno od obali. (Glej str. 41.) 
Odtlej se je karbonski pesek tudi že strdil in sedaj tvori 
peščenjak, ki smo ga že omenili (na strani 85.). Iz še drob- 
nejše meli pa so nastali gornjekarbonski skrilavci. In ker 
se je dno morja globilo, legli so nad peščenjak. Ko je ko- 
nečno povsem zagospodovalo morje, in sicer še globokejše. 

od obali bolj oddaljeno, od peska in meli nikdar skaljeno 
morje, naselile so se v njem fuzuline ter so z neštetimi 
milijoni svojih predrobnih hišic zgradile one plasti apnika, 
ki tvori široki hrbet Konjšice in odtod sega preko Tržiške 
Bistrice pri Dolžanovi soteski. Ta apnik zaključuje mnogo* 
liko vrsto gomjekarbonskih usedlin, ki nam poročajo čudno 
zgodovino o razpadu nekdanjih alpskih višav. 

7. PermsKa tvorba. 

O usedlinah, ki jih je zgradila ta najmlajša doba starega 
veka zemeljske zgodovine, poučimo se najzložnejše v sli- 
koviti dolini Tržiške Bistrice, in sicer na poti od znamenite 
Dolžanove soteske proti Tržiču.*) 

Skladi visijo ondi proti jugu. Nad karbonskimi, že 
omenjenimi fuzulinskimi apnenci se torej vrstijo nanje na- 
loženi, mlajši skladi v smeri ob Bistrici navzdol. 

Permske usedline začenjajo skoro tik pod sotesko z 
meter debelimi plastmi apnikovega sprimka. Mala, zidana 
kapelica (z letnico 1901) ob cesti stoji na skali, ki je iz 
takega sprimka. V njem so zlepljeni ostrorobati drobci be- 
lega, raznoliko rudečega in črnega apnenca. Pestra barva 
skalovja je zlasti očitna, kedar dež izpere njegovo golo 
površje ob cesti. Zlepljeni drobci so kosi gomjekarbonskega 
(permokarbonskega) apnenca, ki sega v Dolžanovi soteski 
preko ovinkov nove ceste. Ta sprimek izpričuje, da so go- 
rotvome sile ob začetku permske dobe zopet krepko pre- 
maknile kameneni svod in sicer v tem smislu, da se je 
morje splitvilo, kajti le v neglobokem morju ob obali se 
nabira gradivo za ostrorobati sprimek. Ob enem vidimo, 
da se je nadaljevalo v permski dobi rušenje in razdiranje, 
ki je počelo v gornjekarbonski dobi. Že spodnje, začetne 
permske plasti so nastale iz razrušenega gradiva, ki ga je 
bila ustvarila pravkar minola doba. To je nenavaden zgled 
onega krožnega obtoka, ki znači delovanje prirode : iz smrti 
klije v organskem svetu novo življenje, v neorganskem pa 



*) Glej geološki prorez Bistriške doline pri TržiCu. 

razrušijo prirodne sile trdno sicalo, zberejo drobce in iz njih 
na novo narede čvrsto gradivo za Icameneni svod zemeljslce 
sicorje, ki se na ta način vedno prenavlja in premlaja. 

Nad pestri sprimek so naloženi na enak način pestri 
skladi apnikove in kremenčeve labore in med njimi ležeče 
mehkeje, skrilave plasti. To vrsto kamenin moremo zasle- 
dovati skoro do točke, kjer cesta zapusti dosedanjo jugo- 
zapadno smer in se obrne proti jugu. 

Ob tem kosu ceste ležijo rudeči, sivi in beli pešče- 
njaki in skrilavci tja do pobočja, ki se vleče od Počivalnika 
doli proti Bistriški dolini. Potnika, ki prihaja od Tržiča 
osupne to pobočje s svojo živorudečo barvo že od daleč. 

Nad temi skladi leži precej obilna množina sivega 
dolomita. Strme skalnate stene jarka ob potoku Lomščici 
so golice v njem. Kjer prehaja jarek v glavno dolino, stoji 
tovarna, strugama za les. V Bistričini strugi leži polno 
odkrhanih velikih kosov dolomita in apnika. Med njimi si 
utira svojo pot čvrsti gorski potok bobneč in šumeč. Sivi 
dolomit zaključuje vrsto permskih usedlin in naznanja, da 
se je morje zopet poglobilo proti koncu permske dobe. Vsa 
vrsta skladov med Dolžanovo sotesko in Sv. Katarino je v 
celoti nad 700 metrov debela. 

Permska skupina se deli v našem gorovju očitno v 
dva oddelka; starejši začenja s pestrobojnimi, debelozrnatimi 
drobljanskimi usedlinami: z laboro in sprimkom, ter prehaja 
polagoma v mlajši, mogočen skupek v debelih skladih na- 
**' gromadenega peščenjaka in skrilavca živorudeče ali rudeče- 
rujave barve. Ves ta oddelek je brez dvojbe sodoben z 
»grodenskim peščenjakom«,*) ki se nahaja v Južnih Tirolah in 
sega od ondod preko Goriškega in Gorenjskega v Savinjske 
A]pe in Karavanke. Nad njim leži mlajši oddelek, ki je 
zgrajen iz sivega apnika ali pa dolomita in zastopa južno- 
tirolski ibelerofonov apnenik.**) 

Rudeči peščenec zbuja pozornost zaradi svoje nena- 
' vadne, žive barve, in je bržkone kamenina posebnega izvora. 



*) Priimek izvira od doline GrSdener Tal na Tirolskem. 
**) V njem se nahajajo okamenele hišice polža, zvanega BeUerophon, 
odtod ime. 

Podoba je namreč, da je nastal v razmerah, ki vladajo v 
širnih puščavah. Stvar je ta-le: Ker pade v puščavah le 
malokedaj kaj kapelj dežja, zatorej ondi voda ne odplahuje 
in ne odnaša peska in grušča, ki vedno nastajata na površju 
prhnečih kamenin. Pač pa silni prašni viharji vzdignejo in 
prenašajo ogromne množine peska in praha ter zopet od- 
ložijo, ko mine njih grozna sila. Tako se nagromadi velika 
množina peska daleč na okoli. Ko vroče soince razgreva 
puščavo, izpreminjajo se v pesku železove spojine polagoma 
v rudeč železov oksid, ki se oprime peščenih zrn. Iz- 
ven puščave se to ne dogaja; kajti na zeleno obraslih tleh 
dajejo trohneči rastlinski osfanki dovolj organskih spojin, 
in te kolikor toliko zabranjujejo golo oksidovanje železa. 
Ker je v takih tleh tudi dovolj vlage, se temveč dela že- 
lezov hidroksid. Ta pa je rujav in daje prsti znano 
rujavo barvo. Rudeči permski peščenec se nahaja v Evropi 
v raznih deželah in se je svoj čas pač zdržema prostiral po 
velikem ozemlju. S svojo barvo in z nekaterimi drugimi znaki 
bržkone naznanja, da se je prostirala po tem ozemlju takraf, 
ko je nastajal, širna puščava in je vladalo suho, toplo podnebje. 

Na paleozojskem pasu našega ozemlja zavzema permska 
tvorba precej prostora. 

Južno stran Košute spremlja ozka panoga permskih 
peščencev in dolomita od Zvirca pod Sv. Ano preko Me- 
cesnovca (1355 m) do izvirkov Tržiške Bistrice. 

Dalje proti vzhodu se nahajajo le manjše, osamljene 
permske grude tja do vrha Bistre (1487 m) ob koroško- 
štajerski meji. 

Druga, obsežnejša panoga začenja za severnimi stenami 
Dobrče (1636 m), prestopi potok Mošenik pri Dobrinu, 
tvori vrh Pirmanec (943 m) in sedlo (903 m) pod Samušo, 
nadalje prekorači Tržiško Bistrico pri Počivalniku — kakor 
smo že omenili — in spremlja potem Lomšico v ju^znem 
pobočju Konjšice. Tu naznanjajo raztreseni kmečki domovi, 
da dajejo trdi permski pešcenci na prisojnih, čeprav strmih tleh 
dovolj plodne zemlje. Preko planine Dol (1442 m) za Javorni- 
kom (1716 m) doseže permska panoga južno stran Stegovnika 
in se združi tu s permskimi usedlinami Kokrskega ozemlja. 

Na južni strani silursko-devonske Jezerske antiklinale 
ležijo permski skladi na obsežnem prostoru in segajo vsied 
svoje obilne skupne debelosti tudi precej na visoko. Pov- 
sodi prispevajo bistveno k prirodni lepoti gorovja, ki je 
izklesano iz njih. 

Kokrska dolina je ena najlepših alpskih dolin na Slo- 
venskem. Mnogovrstno je kameneno gradivo, ki je vanje 
zarezala šumeča Kokra svojo globoko strugo preko glav- 
nega grebena Kamniških Alp. Dolomit, apnenec, razni skri- 
lavci in porfir tvorijo sedaj strma, sedaj položna, tu mehko, 
tam drzno in trdo oblikovana pobočja, ki jih pokrivajo v 
blagodejni menjavi temni gozdi in sočnozelene gorske 
trate. Strmo zarezani stranski jarki odpirajo potujočemu po 
dolini pogled na gole, bele, skalnate vrhove Kočne, Orin- 
tavca in Grebena, ki se dvigajo v ozadju. Tajinstven čar 
leži nad vsem značajem tesne in vendar v velikem slogu 
zasnovane doline. Živo nasprotje med belimi vrhovi in njih 
temnozelenim, mnogolično oblikovanim podstavkom pa 
povsem objame dušo potnikovo. 

Bistven delež na vsej tej krasoti ima dolomit, ki 
spremlja šumečo Kokro od Struškega potoka do Spodnjega 
Jezerskega in potem Jezernico do Gorenjca Jezerskega. 
Dolomit je tu ustvaril značilne krajinske oblike : tesne globoke 
debri s šumečim gorskim potokom ob dnu in s strmimi 
pobočji, ki kažejo tuintam gole skalne stene, tuintam pa 
zro iznad njih osamljene pečine ter v ospredje pomaknjeni 
skalni stolpiči. Najtesnejši, najbolj iznenadno izobraženi od- 
delek doline je oblikovan iz debelih piastij dolomita, ki ga 
je ustvarila starodavna permska doba pred neštetimi sto- 
tisočletji. Pa ne zdržema; mnogoličnost, ki čudovito odli- 
kuje kokrsko dolino, se uveljavlja tudi tu. Dvakrat je dolo- 
mit prijetno prekinjen na navedeni progi ; prvič pri deželni 
meji Kranjsko-Koroški in drugič pri Podlogu. V teh vrzelih 
nehajo dolomitove navpične stene in slikovite, od smrek 
in mecesnov pogumno zavzete čeri. 

Opisana panoga permskega dolomita se končuje z 
Malim Vrhom (1305 m) nad Spodnjim Jezerskim. Nadaljuje 
se pa v okrožju Gorenjejezerske kotline in povišuje pri- 

rodno lepoto te gorske krajine, ki jo štejemo med najlepše, 
kolikor jih je v Vzhodnih Alpah. Pobočje Skubrovega Vrha 
(1349 m) med Kazino in cerkvijo sv. Andreja in dalje do 
Ancljeve kmetije v Gorenji Kotini (Kočni) kaže dovolj strmin in 
razoranih skalnih čerij, ki izpričujejo že po svoji obliki, da 
so zgrajene iz dolomita. Vznožje ob omenjeni črti tvori v 
istini permski dolomit, višje ležeči robovi pa so že iz 
mlajšega, trijadnega kamena enake snovi. 

Gorski greben, ki je postavljen med Gorenjo in Do- 
lenjo Jezersko Kočno, je sličen mogočnemu vnanjemu stebru 
orjaške gotske stavbe, ki ima svoje visoko sleme v po- 
nosnem Grintavcu (2558 m) ter sosednjih vrhovih in grebenih. 
Strmo obsekani Skubrov Vrh in pa stolpič (986 m), ki stoji 
pred njim, se lepo prilegata gotskemu slogu orjaške stavbe. 
V ta namen je bil dolomit najprimernejše gradivo. 

Podoben položaj v veličastni zgradbi Grintavčeve 
skupine ima sleme, ki vrhuje v Velikem Vrhu nad Murijevo 
planino na strani proti Kokri; takega ima tudi mogočno 
sleme, ki tvori vrh Babe (2123 m) in Goli Vrh (1787 m) in 
enakega ima slednjič sosednjo sleme, ki sega od Mrzle Gore 
preko Kope (1958 m) proti Pavličevi Steni. Tudi v teh ste- 
brih veličastne gotske stavbe so permski skladi med drugimi 
porabljeni za gradivo. 



C. Srednji vek. 

Permska doba zaključuje stari vek organskega živ- 
ljenja na zemlji. 

Izmed čudno prikrojenih oblik živalstva in rastlinstva, 
ki jih je porodil stari vek, so uživale in prekoračile marsi- 
katere že v istem veku višek svoje veljave. 

Začele so izumirati, na njih mestu pa so se pojavljale 
zaporedno druge nove, popolnejše ustrojene oblike v tako 
obilnem številu, da se je živalstvu in rastlinstvu 
v celoti izpremenilo lice. Tako je minil v znamenju 
napredujočega razvoja stari vek zemeljske zgodovine, na 
mestu njega je nastopil srednji vek. 

7 • 

V rastlinstvu so lepidodendri in sigilarije izginili 
povsem in za vedno; praproti in preslice so ostale v pre- 
novljenih oblikah. Prevlado pa so dobile že v prvem oddelku 
srednjega veka, to je v trijadni dobi, najpreprostejše cvetne 
rastline, namreč praprotaste palme (cycadeae) in stoi^njaki 
(coniferae). Tem so se pridružile v drugem oddelku, to je 
v jurski dobi, prve popolne cvetne rastline, in sicer eno- 
kalične prave palme ; v tretjem oddelku, to je v kredni dobi, 
pa že nahajamo poredkoma vrbe, črešnje, bukve, hrast, bršljan 
in razne druge zastopnike sedaj še gospodujočih dvokaličnic. 

V živalstvu so se paleozojske koralje umaknile drugim, 
obilno število krinoidov, brahiopodov in nautilidov starega 
veka se je bistveno skrčilo, namestu krinoidov so se v 
srednjem veku razvili ehinidi (morski ježi), nautilide nado- 
meščajo amoniti in belemniti. Čudni trilobiti, pravi znak 
starega veka, so izumrli, namestu njih so nastopile pristno 
ukrojene oblike rakov. Ribe prejšnjih dob so imele ogrodje 
iz hrustanca (kakor njih še živeči nasledniki: morski somi), 
srednji vek je to ogrodje nadomestil s koščenim. S tem je 
ustvarjajoča priroda bistveno izpopolnila tehniško uredbo 
čudovitega ustroja hrbteničarjev. Uporaba kosti za snov 
ogrodju znači v razvoju živalstva tako pomemben napredek, 
kakor v kulturni zgodovini človeštva uporaba železa za 
orodje in orožje. Ribe s koščenim ogrodjem so se v od- 
delkih srednjega veka, zlasti v kredni formaciji, bujno raz- 
množile v mnogoterih oblikah. Najznačilnejši do- 
godek tega veka pa je razvoj reptilij. Ona mesta 
v gospodarstvu prirode, ki jih danes zavzemajo sesalci in 
ptiči, so bila takrat v oblasti reptilij. Nikdar, ne prej ne 
slej, ni ustvarila priroda tako čudnih in vmes tudi tako veli- 
kanskih živalij, kakoršne so bile med fantastnimi reptilskimi 
zmaji srednjega veka zemeljske zgodovine. Sedanji krokodili 
so le zadnji, slabotni potomci tedanjih gorostasov, ki so 
gospodovali na suhi zemlji, po morjih in celo v zraku. 

Predno so se pojavile cvetoče dvokaličnice, prve za- 
stopnice najpopolnejše ustrojenega oddelka rastlin, je bila 
pokrajina srednjega veka zemeljskega še prav čudna in ne- 
prijazna: mrklo, enakomerno rastlinstvo je tvorilo gozde; v 

njih pa so prežali ostudni strašni zmaji, in nepopisno zo* 
perni pterodaktili so prhutali z obsežno letalno mreno po 
ozračju. 

Pravi ptiči so se pojavili še le v jurski dobi, prvi 
početki sesalcev že v trijadni. Toda oba ta oddelka se v 
niezozojskem veku še nista popela do znatne veljave. Tt 
predhodniki novega veka so bili med živalstvom srednjega 
veka liki dandanes Evropejec med zamorci. 

Živalstvo in rastlinstvo srednjega veka kažeta bistven 
napredek in bujno raznoličnost nasproti staremu veku. Ce- 
lotna podoba obojega se sicer razlikuje še jako od sedanje, 
vendar se ji bliža že znatno, še bolj pa je že oddaljena od 
organstva starega veka zemeljske zgodovine. 

^Usedline srednjega veka se razlikujejo v obče že po 
svoji snovi od onih, ki jih je ustvaril stari vek. V kame- 
henem gradivu, ki se je nagomililo v starem veku, so gli- 
havi in sorodni skrilavci zelo razširjeni ter dajejo poseben 
značaj krajinf, ki je zgrajena iz njih. V srednjem veku pa 
sta apnik in podobni mu dolomit poglavitna kamenena snov. 

Skupna debelost mezozojskih kamenin (okroglih 3000 m) 
je osemkrat manjša od debelosti staroveških (24000 m). Iz 
tega smemo sklepati, da je trajalo njih sesedanje primerno 
dosti manj časa,, absolutno pa vendar neizmerno število let. 

Srednji vek organskega zemeljskega razvoja se deli v 
tri dobe: trijadno, jursko in kredno. 

8. Trijadna tvorba. 

Trijadna formacija ima ime odtod, ker se dado razlo- 
čevati v njej na Nemškem trije oddelki : pestri peščenjak, nad 
njim školjkoviti apnenik in nad tem zopet lapor in peščenjak. 
Prvi in tretji oddelek sta usedlini plitvega morja ali pa proizvod 
širne puščave (tako kakor rudeči permski peščenec), srednji 
oddelek pa je brez dvojbe zapuščina globokejšega morja. 

Docela drugače je razvita trijadna tvorba v Alpah, zlasti 
v Vzhodnih. Na mestu pestrega peščenca leži vverfenski 
skrilavec, ki blesti od primešane sljude. Školjkoviti apnik je 
v Alpah dosti obilnejši nego na Nemškem. V tretjem ali 

gornjem oddelku te tvorbe pa sta poglavitni usedlini apnik 
in dolomit in sicer v toliki množini, da je skupina njunih 
plastij debela nad tisoč metrov. Ta oblastna skupina kaže 
sama zopet več pododdelkov, ki so usedlina sedaj globo- 
kejšega, sedaj plitvejšega morja in torej svedočijo, da se 
]e zazibalo morsko dno v tretjem oddelku trijadne tvorbe 
ponovno navzdol in navzgor v veličastnem tempu zemeljske 
zgodovine. Trijadni apnik in dolomit sta zgradila poglavitni 
del Severnih in Južnih Apniških Alp; iz teh dveh kamenin 
so izdelane strme stene, smeli vitki vrhovi, rogljata slemena 
in mnogovrstne druge oblike, ki tvorijo lepoto in veličastvo 
Julskih Alp, Južnotirolskih Dolomitov in enako vse višje 
pogorje Severnih Apniških Alp. 

Ves ta jasnobarveni, v orjaški množini nagromadeni 
apnik in dolomit je proizvod toplega, srednjegiobokega 
morja, ki je valovalo zlasti v srednjem in mlajšem oddelku 
trijadne dobe na širnem prostoru Vzhodnih Alp in Južne 
Evrope, — nalično povekšanemu današnjemu Sredozemskemu 
morju. Neizmerni čoki apnenca in dolomita so združeno 
delo koralj in živalij, ki živijo v koraljnikih, in pa kameno- 
tvornih morskih alg. 

V Kamniških Alpah so trijadne usedline poglavitno 
gradivo. Krajinsko in orografsko najodličnejši del njih or- 
jaške gorske gmote je oblikovan iz trijadnega kamenja. Ves 
poglavitni gorski greben s strmimi skalnatimi vrhovi, viso- 
kimi nad 2000 m (Kranjski Storžič, Grintavec, Ojstrica) in 
njegovi zapadni, severni in južni odrastki so zgrajeni od 
trijadnih usedlin. Enako je na južni strani Črne doline in 
Drete široka Menina in njeno gorsko spremstvo skoro tik do 
Braslovč trijadne starosti, tako tudi vrh Rogatca med Gor- 
njim gradom in Lučami, in slednjič Boskovec (1590 m) pri 
Mozirju. Na zapadu pa so iz trijadnih kamenin: Dobrča 
(1636 m), Pleča (1133 m) in nizki greben Brežniških Pečij 
do Most pri Žirovnici na skrajnem koncu Savinjskih Alp. 

Lahko rečemo, da so Kamniške Alpe ogromna ploča 
zlasti trijadnih usedlin. Na severni strani meji ta neizmerna 
ploča, ki je po večini iz skoro čisto belega apnika in do- 
lomita, ob že omenjeni paleozojski gorski pas, ki je vložen 

med Kamniške Alpe in Karavanke. Mejna črta meri od Ži- 
rovnice na Gorenjskem do Bistre na Koroškem 50 km. Na 
južni strani tvorita mejo Nevljiška in Motniška dolina. Na 
zapadni strani je Savska dolina odrezala trijadno gmoto 
Kamniških Alp, na vzhodni pa je ta ogromna ploča strmo 
odkrhnjena ob črti, ki sega od Žage v Črni dolini ob po- 
bočjih Dleskovca (1971 m) nad Podvezo in Raduhe do 
Bistre na Koroškem. Na vzhodni strani te črte se prostira 
Mozirska vdrtina, ki je napolnjena z mlajšimi kameninami. 
Iznad njih moli trijadni Boskovec (1590 m), osamljen liki 
kleč. Zatorej ni pravega povoda, da bi ga še prištevali Sa- 
vinjskim Alpam. 

Kakor segajo trijadne usedline po vsej dolgosti Kam- 
niških Alp: od Braslovč na Štajerskem do Begunj (ali, če 
hočemo do Žirovnice) na Gorenjem Kranjskem in skoro 
po vsej širini od Kamnika do Solčave in Bele, — tako se 
prostirajo tudi v navpični smeri od vznožja do najvišjih 
vrhov. Debelosti trijadnih usedlin pa vendar ne moremo 
spoznati s povoljno natančnostjo. Njih spodnje najstarejše 
plasti namreč tičijo nevidno v zemlji nad svojo geološko 
podlago iz permske dobe; na drugi strani pa ne moremo 
presoditi, koliko je že pokončal zob časa od njih vrhnjih 
plastij, ki tvorijo vrhove Grintavca in Ojstrice. Nadmorska 
višina Plesnikove kmetije v Logarjevi dolini, kjer tvorijo 
spodnje-trijadne plasti prvotna tla, je 760 m, vrh Ojstrice 
pa je 2349 m nad morjem. Ker skladi nekoliko visijo, smemo 
številno razliko 1590 m smatrati le za približnjo sedanjo 
debelost trijadnih slojev v Savinjskih Alpah. Ako pri- 
štejemo za debelost spodnjetrijadnih plastij, ki se da po- 
voljno presoditi pri Tržiču ob Bistrici, znesek 300 m, do- 
bimo okroglih 2000 m za menda najmanjo prvotno 
skupno debelost trijadnih usedlin v Savinjskih 
Alpah. V tem številu se zrcali brez dvojbe neizmerno 
dolga vrsta let, ki so minola, da so reke nanesle v trijadno 
morje gradivo za peščenjake in lapor, zlasti pa za apnenec, 
ki so ga drobne koralje, neznatne kamenotvorne alge, ter 
razni polži in školjke nagromadile od dna sedanjih dolin 
gori do nebotičnih vrhov Grintavca in Ojstrice. 

Dolgost te dobe, raznovrstnost kamenenega gradiva in 
mnogoličnost organskih svedokov, ki so ohranjeni v njem 
okameneli, soglasno zahteva, da premotrimo trijadno dobo 
podrobnejše. Vso obsežno skupino njenih skladov delimo 
v nastopne oddelke: 

/. Glavni dolomit in dachsteinski apnik. | Najmlajši, 

e. Rabeljski skladi. ( gorenji oddelek 

d, Kasijanski apnenik in dolomit. f in njegovi 

C. Wengenski skladi. ' pododdelki. 

b. Školjkoviti apnik in dolomit, srednji oddelek. 

a. Werfenski skladi.*) Najstarejši, spodnji oddelek. 

8. a. Werfenski skladi so spodnji, najstarejši od- 
delek trijadne formacije. 

Ob Storilčevem in ob Kočenskem potoku v okolišu 
Gorenje Kokre moremo razločno zasledovati, kako prehajajo 
permski skladi polagoma v vverfenske. Ondi se menjavajo 
plasti peščenjaka, skrilavca in dolomita, ki jih moramo pri- 
števati še permski dobi. Nad njimi pa ležijo podobni skri- 
lavci, ki hranijo v sebi že školjko Pleuromya fassaensis, in 
se ž njo označujejo za vverfenske. Med skrilavce pa so 
ponovno še vloženi sloji dolomita, ki je povsem enak perm- 
skemu. Prehod med obema tvorbama se je torej zvršil tako 
polagoma, da je težko začrtati mejo med njima. Brez pre- 
sledka so se naprej porajale kamenine v isti menjavi, živalstvo 
pa se je pojavilo v drugih oblikah, ki že označujejo začetek 
srednjega življenskega veka zemeljske zgodovine. Nad plastmi 
pločastega dolomita in pestrih sljudavih skrilavcev ležijo debeli 
skladi ikrastega apnika, različno osenjene rudeče barve. Tudi 
med nje so še vloženi sloji pestrega dolomita. Najvišji od- 
delek vverfenske skupine pa tvorijo drobne plasti sljudastega 
peščenega apnika, ki je modrikasto- ali zelenkastosive barve, 



*) a. Werfenski skladi imajo priimek od trga Werfen na Solno- 
graškem. — b. Školjkoviti apnenik je tako nazvan, ker hrani v sebi na 
Nemškem obilno školjkinih lupin. — c. Wengenski skladi so imenovani 
po vasi Wengen na Tirolskem. — d, St. Kasijan je vas v Južnih Tirolah. 
— e. Rabelj je znan kraj na Koroškem. — /. Dachstein je gora na meji 
Štajerske, SolnograŠke in Gor. Avstrije. 

preperevši pa porumeni. Te ploče so bogate značilnih sve- 
dokov živalstva gorenjih werfenskih skladov. V Skubrovem 
Vrhu je našel Teller na eni sami ploči odtise šestnajstih 
amonitov. Tudi na zapadnem pobočju Kokrske Kočne se 
nahajajo okamenice pogostoma ; enako v werfenskih skladih, 
ki ležijo v Koritih, na vzhodnem pobočju Kranjskega Stor- 
žiča (2132 m). Okamenele živali, ki ondi pričajo o davni 
preteklosti, so raznovrstne. Izmed školjk se nahaja značilna 
Myophoria costata, izmed polžev Naticella costata, izmed 
amonitov Tirolites cassianus. Te okamenice so geologu 
nedvojbeni svedoki, da ima pred seboj werfenske sklade. 

V zapadnem pobočju Kokrske Kolčine (Kočne) in 
Grebena tvorijo ti skladi zeleno obrasel pas, ki sega od 
Robleka pri župni vasi Kokri proti severu tja do kranjsko- 
koroške deželne meje pri Fuchsu. Ta pas se razširja ponovno 
od pobočja doli do dna doline, objemlje obsežno gmoto 
kokrskega porfirja in stopi na treh krajih preko potoka na 
zapadno obrežje Kokre, namreč pri Lovrinu, pri Dolgem 
Mostu in pri Fuchsu. Od tod segajo werfenski skladi na 
Kozji Vrh in Bukovec (1506 m) in spremljajo severno po- 
bočje Kranjskega Storžiča (2132 m), sežejo v dolino Lom- 
ščice, prekoračijo Bistrico pri Krvinu in Mošenik pri Kra- 
marju nad Tržičem, in tvorijo še tla prijazne Bistriške pla- 
nine (1052), potem pa nehajo na vzhodni strani dvovršate 
Dobrče (1636 m). 

Pri Krvinu nad Tržičem moremo zopet prav zložno 
pogledati, kako je sestavljena vverfenska skupina.*) Ondi 
vidimo pestre skrilavce in med nje vložene različno rudeče 
in rjastorumene plasti glinavega apnika, ki je pogostoma 
ikrast, to se pravi, zložen je iz drobnih, ikram podobnih 
kroglic. Prav lepo so razgaljeni ti skladi ob kolovozu, ki 
[t odcepljen pri mali kapelici od glavnega pota in vodi k 
Sv. Katarini ob Lomščici. V apniku najdemo ondi značilne 
okamenice vverfenskih skladov. To so polž Naticella costata 
in pa lične hišice malega polžka Holopella. Te hišice ležijo 
v rudečem apniku tako na gosto druga pri drugi, da smemo 

*) Glej geološki prorez ob Bistriški dolini nad TržiCem. 

naravnost reči : njih ogromna množina tvori poglavitno 
snov kamenenih plastij. — Iznenadna krajinsica sličica se 
nam nudi tam, kjer pribuči Bistrica in hiti preko werfenskih 
skladov. Pestri laporasti in ikrasti apnik je precej trd in 
njegovi skladi visijo strmo (50®) proti jugu. Zatorej tvorijo 
v strugi Bistrice oblasten priroden jez, 8— 10 m visok, in 
obilno vodovje čilega gorskega potoka pada čezenj v mo- 
gočno bučečem slapu. 

Ako gremo iz Kokrske doline na Jezersko, zasledimo 
werfenske sklade v Skubrovem Vrhu (1349 m *) in v Ze- 
lenem Vrhu ali Malinčeku (1619 m**) na Gornjem Je- 
zerskem. 

Precej obsežno ozemlje pokrivajo werfenski skladi v 
okolišu Solčave. Ondi je izobražen le najvišji oddelek sku- 
pine. Kamenena snov je ob Savinji drugače izobražena 
nego ob Kokri. V živahni menjavi se namreč ponavljajo 
plasti sive, rumeno perevajoče sijudaste opoke in pa sivega 
jedrnatega apnika. Panoga začenja v Matkovem Kotu, za- 
jemlje spodnji del Logarske doline ob obeh straneh in 
enako Savinjo ob Solčavi in naprej do ustja Bele pri Ro- 
govilcu.***) Tu je panoga najširša (472 ^^)' Od tod sega 
preko Tolstovršnika in Bistriškega sedla ob severnem po- 
bočju Raduhe. Tu se začne hitro ožiti ter izgine pri Osoj- 
niku v bližini Bistre na Koroškem. Potemtakem spremljajo 
werfenski skladi paleozojsko panogo, ki je vložena med 
Savinjske Alpe in Karavanke ob njeni južni mejni črti skoro 
ob vsej dolgosti, četudi ne zdržema. 

V Rosnem Hribu pri Solčavi visijo werfenski skladi 
proti jugu tako, da tvorijo z vodoravno smerjo kot 30 - 35®. 
Tu se jasno vidi, da so podlaga na nje naloženim mlajšim 
trijadnim skladom, ki so navrhovačeni v ogromni množini 
gori do strmih vrhov Ojstrice (2349 m) in Planjave (2399 m). 
Enako visijo v Skubrovem in Zelenem Vrhu (1619 m) 



*) Glej geološki prorez čez Skubrov Vrh, in geološki zemljevid 
Jezerskega ter njegove okolice ! 

**) Glej geološki prorez Cez Pristovnikov StoržiC in Goli Vrh ! 
***) Glej geološki zemljevid Savinjskih Alp in pa geološki prorez od 

•v 

Orne doline preko Ojstrice do Savinje pri SolCavi. 

proti jugu ali jugovzhodu in tvorijo podlago orjaški Orin- 
tavčevi skupini. 

Kakor na severu pri Solčavi, tako so werfenski skladi 
podlaga ogromni Orintavčevi in Ojstričini skupini tudi na 
jugu in na vzhodu. Na jugu prihajajo na dan proti severu 
viseči v ozki progi ob dnu Črne Doline v nadmorski vi- 
šini 600 m in segajo ondi od Žage proti zapadu preko 
Prapreti do Bistrice, dasi ne zdržema. V nadaljevanju te 
črte proti zapadu jih zasledimo zopet pri Klemenčevem in 
pri Slevcu na vznožju Kamniškega Vrha (1261 m) in še 
dalje proti Kokri pri Davovšeku. Ondi tvorijo mal otok, ki 
je na vseh straneh obkoljen od apnenca in dolomita. Prav 
tako se pojavljajo tudi pri Kriški koči v višini 1500 m pod 
Krvavcem (1853 m). 

Na vzhodnem robu poglavitne gmote Savinjskih Alp 
so werfenski skladi na površju le v ozki progi od Žage 
ob Črnem potoku in segajo do Funteka pri Podvolovljeku. 
Njih nadaljevanje proti vzhodnjemu vznožju Raduhe ni 
očito, ker je zasuto z dosti mlajšimi tercijarnimi usedlinami. 

Werfenski skladi so nadalje precej udeleženi v zgradbi 
Velikega Rogatca (1557 m)*). Tvorijo tudi severno vznožje 
Menine, to izpričuje njih navzočnost pod Kuhinjekom 
(692 m) tik Oornjegagrada. 

Nepričakovano je nahajališče werfenskih skladov na 
Kokrskem sedlu v višini 1791 m sredi med bledim apnenim 
in dolomitovim skalovjem, ki se prostira na severni strani 
od Orintavca (2558 m), na južni pa od Grebena tik do 
sedla. Na sedlu iznenadi došleca mehka zelena trata in 
ga mamljivo vabi k počitku. Ta prijetna in vsied kontrasta 
tem vplivnejša izprememba v izobrazbi tal izvira prvotno 
od werfenskih skladov, ki so nameščeni na sedlu, pa so 
kolikor toliko obsuti z gruščem, ki se odkrhava od bližnjih 
sten. O posebnih razmerah v zgradbi gorovja, ki so to 
učinile, bomo govorili kasneje. Le nekaj metrov debela 
skupina skladov je, ki se prostirajo od sedla proti stari 
Frischaufovi koči. Njih gradivo je pločast rumenkastosiv 



*) Glej geološki prorez od Planinšeka čez Veliki Rogatec! 

laporast apnenec, ki hrani v sebi značilne okamenice (Na- 
ticella costata i. dr.) in preperevši daje rodovitno zemljo, 
kakoršne — vsaj v toliki množini — ne more proizvajati 
koraljni in diploporni apnik in dolomit Orintavca in Gre- 
bena, ker ima premalo gline v sebi. Pač pa njun grušč 
veže rodovitno prst in zadržuje, da je voda tako kmalu ne 
odplavi. Umljivo je, da se je pogumno prodirajoče rast- 
linstvo uspešno polastilo ugodnih tal, ki so v tej višini 
(1791 m) dragocena stvar. Prijazna, zelena blazina na Ko- 
krskem sedlu ima torej povod svojemu obstanku v izne- 
nadnih razmerah geološke zgradbe. 

Kakor na tem mestu, tako je tudi drugod prisojena 
spodnjetrijadnim usedlinam značilna uioga v krajinski sliki. 

Werfenski skladi so v krajini znamenit činitelj ne 
le geologu in prijatelju prirode sploh, nego posebno tudi 
izvršujočemu kmetovalcu in gozdarju. 

Rudeči in sivozeleni werfenski skrilavci so mehki, iz- 
lahka razpadejo in prepere ter dado rodovitno zemljo. Ro- 
bati grebeni, ostri robovi in koničasti vrhovi iz takega po- 
pustljivega gradiva se ne morejo vzdržati nasproti razdi- 
rajočim vplivom vremenskih izprememb. Zategadelj so tam, 
kjer tvorijo tla werfenski skladi, vrhovi nizki in zaokroženi, 
obronki voljni in izborna zemlja odeva vse površje. Košati 
gozdi so že izdavna zavzeli tak ugoden prostor, in pokri- 
vaje ga zaustavljajo razpadanje mehke skrilave podlage. 
Drugi naseljenec pa, ki ga je privabila bujna rast gozdov 
in valovito, položno površje, je človek. Ne le v Savinjskih 
Alpah nego povsodi v gorskem svetu je človek znal za- 
slediti werfenske skrilavce, in če jih je kje celo le mala 
gruda med skalovito okolico, našel jih je. Iztrebil je ondi 
prvotni gozd in si postavil, če je kraj pristopen, svoj dom, 
okoli njega priredil polja in pašnike ter si tako ustvaril 
mal svet za se (na pr. DavovŠek). 

Apnikovi in dolomitovi skladi se že uspešneje ustav- 
ljajo preperevanju. Strmine iz takega gradiva se vzdrže in 
pogostoma tvorijo skalnate goličave. Toda apnik werfenskih 
skladov ni iz trde čiste snovi, nego ima raznovrstne pri- 
mesi glinaste, druge rudninske in organske. Te so dale ka- 

menu barvo: rudečo, rujavo, vijoličasto ali sivo itd. Ob 
enem pa zrahljajo kamenini zlog tako, da hitreje preperi. 
Vsied tega premeni kamenina barvo, razpadaje sprsteni in 
da rodovitno zemljo, ki zakriva kamenito podlago in redi 
gozdove in trate. 

Kjer tekoča voda vrvi preko mehkih skrilavih tal, za- 
reže vanje položna pobočja, ker se strmina ne more dolgo 
držati, nego se kmalu razkruši. 

Še jedno okoliščino je treba poudariti, ki vpliva v 
ozemlju spodnjetrijadnih skladov bistveno in sicer ugodno 
na lice in lepoto pokrajine. 

Ti skladi so namreč večinoma nameščeni ob dnu 
dolin in od tod segajo bolj ali manj visoko na pobočja, 
ali tvorijo cele nizke in srednje visoke gore. Vse to ozemlje 
je večinoma obraslo s senčnimi gozdovi, ki jih prekinjajo 
tu pa tam sočno zelene jase Na njih se prostirajo polja 
in travniki gospodarjev, ki so v bližini nastanjeni po pri- 
jaznih vaseh in v raztresenih gorskih domovih. 

Ko opišemo drugi oddelek trijadne tvorbe, školjkoviti 
apnenik, bomo imeli priliko, opozoriti še v nekaterih odličnih 
zgledih na znamenito ulogo, ki jo imajo werfenski skladi 
v krajinski izobrazbi Savinjskih Alp. 

8. b. Školjkoviti apnik in dolomit. Nad wer- 
fenskimi skladi leži »školjkoviti apnik«^, ki zastopa drugi 
oddelek trijadne dobe. Na Nemškem, kjer so imeli priliko 
proučiti to dobo najprej, je namreč tedanje morje zapustilo 
skupino apnenika, ki hrani v sebi obilno okamenelih hišic 
školjk in polžev. Odtod so nadeli oddelku ime. 

Tudi na prostoru Savinjskih Alp je takrat valovalo 
morje. Zapustilo je plasti apnika ali pa sorodnega dolomita, 
ki ležijo nad vverfenskimi skladi. 

Na dnu morja so se naselile na tem prostoru kame- 
notvorne alge, ki jih strokovnjaki zovejo diplopore. Od njih 
so se nagromadile plasti temnosivega, diplopornega apnika, 
ki ga vidimo v obsežnih skalnatih goljavah v okolici Sol- 
čave, in sicer v Strelčevi ter Hudi Peči na severni strani 
Savinje in pa pri Knezovi, Robanovi ter Icmanikovi planini 
na južni strani. 

Med sloji diplopornega apnika se nahajajo nekateri, 
ki so tako polni lupin zlasti školjke, imenovane Gervillia, 
da so zgrajene očitno le iz teh lupin in so torej pravi 
vzorec apnika, ki je proizvod organskega življenja. Taki 
skladi »školjkovitega apnenca« v pravem pomenu besede 
ležijo zlasti v pobočju Hude Peči in v jarku Kočenskega 
potoka, ki se izliva v Kokro pod Fuchsom. 

Nad Suhodolnikom se nahajajo v temnem, beložilnatem 
diplopornem apnencu školjkam podobne lupine živali Spiri- 
ferina Mentzelii iz oddelka brahiopodov. Ta okamenica znači 
v Južnih Alpah školjkoviti apnik. 

Pri Tržiču na Gorenjskem ležijo nad karbonskimi 
skladi, ki gredo preko Bistrice pri Dolžanovem mostu, ne- 
posredno obilni permski. Nad temi ležijo sloji školjkovitega 
apnika,*) nadaljujoči pravilno vrsto usedlin. Kamenena snov 
skladov školjkovitega apnika je izobražena precej različno. 
Najgloblji sloji so dolomitovani. Vrh Kamnjek (871 m) tik 
nad Tržičem je zgrajen iz strmo proti jugu visečih skladov 
kakor dim sivega dolomita. Od tod sega ta oblastni skalnati 
pas v dolino Bistrice, jo prekorači v širini 250 m in se 
nadaljuje proti vzhodu, tvorec skalnat greben v dolini 
sv. Katarine med Lomščico in severnim pobočjem Kokovnice. 
Nad dolomitom leži nekaj apnikovih plastij, nad temi pa se 
vrsti obsežna skupina vijoličastega, sivozelenega in rudeče- 
rujavega skrilavega laporja (opoke) in med njegove plasti 
vloženega sljudavega peščenca. Opoka hrani v sebi okame- 
nice, ki značijo dobo školjkovitega apnika, v peščencu pa 
so natrošeni zogljeneli listi in stebla raznih rastlin. Vsa ta 
skupina večinoma opokavih slojev se prostira preko sovodja 
Bistrice in Mošenika in tvori podlago mičnih, s sočno trato 
obraslih pobočij, ki so krasota neposrednje okolice Tržiča. 
Po svoji obrtnosti sloveči trg sam stoji tudi na teh tleh. 
Ob cesti pod župno cerkvijo, ob kolovozu, ki vodi od te 
cerkve proti severovzhodu, pa tudi ob Bistrici, vidimo strmo 
nagnjene drobne sklade opoke in peščenca razgaljene in 



•) Glej : geološki prorez Bistriške doline nad TržiCem in pa sliko : 

Še pri cerkvi sv. Jožefa jih lahko zasledimo; ondi tvorijo 
vznožje Kokovnice. Na nasprotni, desni strani Bistrice se 
nad Tržičem dviga precej strmo, s temnim gostim gozdom 
obraslo severno in vzhodno pobočje gore, ki jo imenujejo 
Dobje. Tudi to je zgrajeno iz vijoličaste in sivozelene opoke 
in je zatorej docela brez skalovja. 

V nenavadni obliki so izobraženi vrhnji, torej najmlajši 
sloji školjkovitega apnika v dolini Tržiške Bistrice nad 
Dolžanovo sotesko. Nanje zadenemo, ako gremo proti severu 
nad slapom Bistrice mimo žage v višjem oddelku doline 
poleg skladov trde kremenjakove labore iz karbonske dobe. 
Omenili smo jih že na strani 87. Ko zapustimo te oblastne 
skladove, razprostre se pred nami dolina v precej izpreme- 
njeni obliki. Pobočji na desno in levo sta še precej strmi. 
Obrasli sta s temnim gozdom. Ali prekinjajo ga jase, in na 
njih bujijo sočno zelene gorske trate na mehko oblikovanih, 
visečih tleh. Pojedini, sicer skromni kmečki domovi enako 
naznanjajo, da je tu priroda prijaznejša. Kameneno podlago 
tvorijo ondi skrilavci in peščenci premogove tvorbe. Vmes 
so vloženi skladi Črnega fuzulinovega apnika. Vidimo jih 
razgaljene ob cesti, tik predno dospemo do mosta, ki nas 
prevede na desno brežino Bistrice (726 m). Višje v pobočjih 
pa molijo iz njih sive skalne kleči iz istega apnika. Vsa 
skupina teh karbonskih slojev visi proti severu, naklonjena 
za okroglih 30^. Na tem kraju smo torej v severnem krilu 
široke, čudno porušene antiklinale, ki vrhuje v Konjščici 
(1664 m) (glej stran 86). Ko nadaljujemo pot ob živahni 
Bistrici, se krajina izpremeni, kakor bi trenil. Na mah za- 
blesti pred nami čisto bela skalna stena. Takoj spoznamo, 
da je iz dolomita. Kmalu se prepričamo, da se vleče ozka 
panoga strmo (80^) proti jugu visečih dolomitovih skladov 
od vzhoda proti zapadu, prestopi Bistrico pri kmetu Doli- 
narju*) in se nadaljuje v nasprotnem desnem pobočju. Vrsta 
divje nakrhanih svetlih čerij v tem pobočju naznanja strmi 
položaj. V sosestvu Žnidarja (1112 m) prekoračijo gorski 
hrbet in tvorijo potem celoten skalnat greben, ki se spušča 

v sosedno dolino potoka Mošenika in jo prestopi pod 
Sv. Ano pri skupini hiš »Na Plazu«. Ta dolomit je usedlina 
gornjega oddelka trijadne tvorbe in je v vsem istoveten z 
belim dolomitom Kokovnice pri Tržiču. Turisti, ki gredo 
na Košuto, zapustijo za Dolinarjem Bistrico in stopijo v 
stranski jarek, ki je globoko zarezan med Belo Peč (1335 m) 
in Mecesnovec (1355 m) ter se odpre pri Doiinarju v glavno 
dolino. Stopivši v ozko deber, vidimo v njej kamenine, 
ki so podlaga belemu dolomitu. Vzporedno z njim visijo 
strmo proti jugii. Ta položaj kaže, da so usedline srednjega 
oddelka trijadne tvorbe, zastopajo torej školjkoviti apnik. 
Njih oblastna skupina je izvečine izobražena skoro prav 
tako kakor v Tržiču in njegovi bližnji okolici, namreč iz 
plastij zelenkasto sive opoke in sljudastega skrilavca. V te 
mehke, strmo postavljene plasti je zarezal potok divji, tesen, 
globok jarek. Drugače so izobraženi vrhnji sloji, tik pod 
belim dolomitom. Debeli nasadi labore jih tvorijo, in ta 
kamenina nas zelo iznenadi na tem kraju. Ako natančneje 
motrimo to čudno laboro, spoznamo v njej zaokrožene in 
oglate kose rjasto perevajočega apnika in pestrega, sljuda- 
stega peščenjaka werfenskih skladov. Iz ozkega jai'ka se 
nadaljuje labora — kakor vsa skupina plastij — proti vzhodu. 
Vanjo je zarezan gornji tok Bistrice, ki še le pri Doiinarju 
krepko krene proti jugu. Na ovinku je premagala čila Bi- 
strica beli dolomit in pestro laboro. Ob cesti je na tem 
kraju labora razgaljena in tvori strme stene še pri bližnjem 
mostu. Pod laboro ležita opoka in peščenjak, prišedši iz 
omenjenega jarka. Vanje si je Bistrica zarezala strugo izlahka. 
Na njenem desnem obrežju stoji nedaleč od ovinka doline 
gradič barona Borna, bogato, novodobno zgrajen. Mehka 
opoka in peščenjak mu tvorita tla in milo oblikovano ze- 
leno okolico. Tik za gradičem pa se dviga strmo gozdovito 
pobočje in iznad njega zre vrsta smelo okrhanih, sivih, 
skalnatih čerij. Njih snov je dolomit srednjega oddelka 
trijadne dobe — tisti dolomit, ki tvori tudi v Tržiški okolici 
podlago opoki in peščenjaku školjkovitega apnika in vrhuje 
ondi v Kamnjeku (871 m). Čvrsto nasprotje med dolomitom 
in opoko je ustvarilo temeljne poteze v značaju mične, sa- 

motne krajine ob čili Bistrici in je bistveno pripomoglo, 
da je nastal gizdavi, gosposki dom v tihi gorski dolini tik 
ob meji med Karavankami in Savinjskimi Alpami. 

Nekoliko drugače kakor ob Bistrici so izobraženi go- 
renji sloji školjkovitega apnika v vzhodnih oddelkih Savinj- 
skih Alp. Tvorijo namreč drobne plasti, glinastega, temno- 
sivega ali črnega, pločastega ali skrilavega apnika. Take 
plasti se prostirajo v mični Savinjski dolini severno in južno 
od skalnate soteske pri širnoznani Igli. Tu so neposrednja 
podlaga mlajšemu, jasnobarvenemu apniku Igle in pa strmin 
Raduhe (2062 m). Odtod segajo ti skladi v Robanov Kot, 
dalje v gornji del Logarske doline in v Matkov Kot. 

Enak položaj imajo laporasti skladi školjkovitega apnika, 
ki se nahajajo ob Kokri in segajo odtod na severno pobočje 
Kranjskega Storžiča. V grušču, ki se odtod vali v jarkih 
proti gorenjemu toku šumeče Kokre, je našel dunajski geolog 
Stache (kasneje ravnatelj državnega geološkega zavoda) 
leta 1874. kos ogrodja neke gaščarice. Njej sorodne gašča- 
rice so znane iz školjkovitega apnika na Wurtemberškem. 
Ne prej ne slej ni nikdo več našel na severnih podankih 
Storžičevih kaj enakega. S srečno, zanimivo najdbo Stache- 
jevo se izkazuje istodobnost skladov zelo razdaljenih krajev 
na novo. 

Na južni in vzhodni strani Ojstričine skupine je školj- 
koviti apnik ali namestujoči ga dolomit precej razširjen. 
Večinoma dolomitovan tvori zapadno in južno pobočje 
Poljanskega Roba in sega od ondod v Gornjo Lučensko 
dolino. Precej se najiaja istega dolomita v Velikem Rogatcu 
(1557 m). V Boskovcu (1590 m) sta dolgi hrbet in vrh iz 
svetlega mlajšega trijadnega apnika, podlaga pa jima je 
dana v precejšnji širini iz temnejšega, pločastega in skri- 
lavega, školjkovitega apnenca. Njegove vrhnje sloje name- 
stujejo ondi sijudast peščenjak in laborasti skladi. Skornov 
Vrh (723 m) pri Šoštanju je ves iz pločastega apnika in 
skrilavca. 

Južnejše ležeča panoga školjkovitega apnika in dolomita 
pričenja na severnem vznožju Menine pri Gornjem gradu 
in se nadaljuje pri Kokarjih. 

Ne daleč odtod, ob severnem podnožju Dobravlja, se 
nahaja enaka panoga. Tu je Savinja, z mladostno Čilostjo 
hiteča in oi<repčana s pridruženo Dreto, uspešno zarezala 
svojo strugo v školjkoviti apnik in dolomit na dveh krajih. 
Tako je ustvarila "ožino pri Prihovi in pa znamenito »So- 
tesko c pod Mozirjem. Ondi je temni, očitno v plasti naloženi 
apnik razgaljen v velikem obsegu. 

Na južni strani Menine se prostira ozka panoga do- 
lomitovanega školjkovitega apnika od Črnega Vrha pri 
Gorenjem Tuhinju proti vzhodu mimo Špitaliča do Gore- 
njega Motnika. Dolomit tvori tu gozdat hrbet in se vidno 
loči od mehkih, s trato in polji pokritih kamenin, ki ga 
spremljajo na severni in na južni strani. 

V krajinski sliki je prisojena usedlinam srednje trijadne 
dobe kaj različna uloga. 

Starejši, spodnji oddelek te skupine tvorijo skladi čvr- 
stega, diplopomega apnika. Kjer so odkrhnjeni, se lomine 
uspešno ustavljajo preperevanju in nudijo mrkle strme in 
navpične skalne stene. V desnem in levem pobočju Logarske 
doline, Robanovega in Matkovega Kota, dalje v Savinjski 
dolini med Podbrežnikom in Solčavo in od tod doli do 
Igle vidimo nad mehkeje oblikovanimi pobočji, ki so iz 
werfenskih skladov, strme skalnate stene Vriovca (1537 m) 
in sosednjega Velikega Vrha (1587 m^ nadalje Rosnega 
hriba in sosednje Icmanikove Peči. Te strmine so v krajini 
zelo značilne in očitne posebno zato, ker zro iznad bujno 
s temnim gozdom obrasle okolice. Tvorijo jih odkrhnjeni 
skladi školjkovitega apnenca. Veleznamenite pa so obledele 
stene Strelčeve Peči *) in sosednje Oolarjeve Peči, ki se skoro 
navpično spuščajo od višine okroglih 1300 m proti Savinji, 
ki hiti mimo njih v višini 700 m proti Solčavi. Od redko 
poraslih strmin se krha obilen grušč, ki se je nabral ob 
njih vznožjih v velikanskih, daleč gori segajočih stožastih 
grobljah. Potnik, ki stopa mimo Strelčeve Peči proti Solčavi 
in pazno motri krajino, vidi, da sega ob levi strani Savinje 
mehkejše pobočje werfenskih skladov vedno višje, v visočini 

900 metrov pa je nanje položena 400 m debela ploča Hude 
Peči, ki je proti Solčavi strmo odkrhnjena in visi položno proti 
severu. Oolarjeva, Strelčeva in Huda Peč tvorijo jedno in 
isto znakovito panogo školjkovitega apnenca. Ker je v njem 
namešanih organskih in drugih snovij, daje preperevši do- 
volj zemlje, da uspeva bujen gozd na stranskih pobočjih 
teh in prej imenovanih gora (Rosni hrib itd.), kjerkoli so 
ugodno nagnjena. 

Drugemu ali srednjemu glavnemu oddelku trijadne 
dobe je sledil tretji ali gornji oddelek. Trajal je 
neizmerno število let, kajti skupna debelost kamenin tega 
oddelka, ki so se nabirale zrno za zrno, plast na plast, ob- 
sega ogromni znesek nad 2000 m ! Umljivo je, da so se 
izvršile tačas v živalstvu znatne izpremembe. V velikem 
delu Alp je določila ta orjaška množina kamenene snovi 
zgradbo in lice alpskega visokega gorovja. Apnenec in do- 
lomit trijadne dobe in zlasti nje gornjega, glavnega oddelka 
sta zgradila na vsem širnem ozemlju Vzhodnjih Alp po- 
glavitno gmoto gorovja ter najvišje vrhove in grebene. V 
Severnih Apniških Alpah so gospodujoči, vitki vrhovi, rog- 
Ijati grebeni in orjaške planote vseskozi iz tega gradiva, in 
enako v Južnih Apniških Alpah divje razčesane, nebotične 
višine Tirolskih Dolomitov in Julskih velikanov. Ves čas 
gornjetrijadne dobe je morje valovalo na tem prostoru. Na 
njegovem dnu so se polagoma sesedle ogromne množine 
apnenca in dolomita, ki so poglavitno gradivo sedanjega 
veličastnega gorovja. Seveda se je morsko dno počasi glo- 
bilo, da se je mogla nanj naložiti tako neizmerna skupina 
skladov. Toda gorotvorne sile sicer nevidno delujejo brez 
prestanka, pa ne vedno v istem smislu. V veličastveno po- 
časnem ritmu zemeljske zgodovine, kjer je tisočletje kratek 
trenotek, so zazibale morsko dno in ga ponovno poglobile 
in zopet vzdignile. Poglobljeno morje je porajalo apnik in 
dolomit, v splitvelem pa so se polegali lapor, skrilavec in 
peščenjak. Ta menjava kamenin je šele ustvarila ono razno- 
ličnost, ki je značilna poteza v visokogorskem svetu Ap- 
nikovih Alp. Kajti tam, kjer se v sedanjem površju gorovja 
usedline nekdanjega globokega morja dotikajo usedlin plitvega 

morja, tam je povzdignjena krasoia gorovja na najvišjo stopnjo. 
Iz apnika in dolomita so namreč zgrajeni goli, skalnati, 
jasnobarveni vrhovi in strmine, čudne oblike čerij in rogljev, 
nastavkov in pomolov. Trde lomljene Črte prevladujejo ondi v 
profilih, le v težki borbi si prisvoji rastlinstvo nekaj skromnih 
prostorov na življenju sovražnih, skalnih tleh. Visokogorska 
apnikova krajina kaže nemo veličastvo, brezobzirno osor- 
nost prirodnih sil, krepek realizem veje iz golih kamenenih 
oblik, bojno polje trdega boja življenja z mrtvo prirodo se 
prostira na njih. — Docela drugačna je krajina na mehki 
laporasti in skrilavi podlagi. Tu se širijo položna pobočja, 
voljno zaokroženi vrhovi, mehke črte in ploskve prehajajo 
druga v drugo, sočna zelena planinska trata bujno brsti na 
vseh. Prijazni vtisi se vzbujajo ob pogledu nanje. 

Najkrasnejše slike pa vidimo tam, kjer se dotikata 
obe nasprotni krajini ali segata druga v drugo. Ondi oživi 
vsaki vtisk ob navzočnoti nasprotnega, brezkončna menjava 
v oblikah in barvah pa izpričuje neizčrpno iznajdljivost 
obrazujoče umetnice prirode. Taki kraji vabijo prijatelje pri- 
rodnih krasot z nepremagljivo silo. 

Dvakrat je bilo v gornjetrijadni dobi prekinjeno se- 
sedanje ogromne množine apnenca, koj iz početka in kas- 
neje zopet. Zatorej moremo razlikovati v gornjetrijadnem 
oddelku štiri pododdelke, ki imajo obenem vsaki svoje zna- 
čilne oblike živalstva. To so : wengenski, kasijanski, rabeljski 
in dachsteinski pododdelek. Ako se potrudimo in proučimo 
njih izobrazbo in nameščenje, otvorimo si pogled v zgradbo 
najznamenitejšega in najkrasnejšega dela naših Alp. 

8. C. Wengenski skladi.*) Njih značilne okame- 
nice so: amonit Trachyceras Archelaus, školjke Daoneila 
Lomelli, Posidonomya V(^engensis in druge. Bližino suhe 
zemlje naznanjajo one plasti, ki hranijo v sebi zogljenele 
veje drevesa Voltzia Foetterlei, ki na čuden način združuje 
znake sedanje naše tise (Taxus baccata) in južnoameriške 
aravkarije (Araucaria). 



*) s prištetimi bachensteinskimi skladi. 

V Savinsjkih Alpah je skupina wengenskih skladov 
izobražena najpopolnejše na južni strani Ojstrice v žlebasti 
globini, ki sega od kotline pri planinski koči Korošici 
(1808 m) do Kocbekove koče (1744 m) na Molički planini. 
Med mogočno Ojstrico (2349 m) na severu in strmo od- 
krhano planoto Vršičev (Dedec 2023 m) na jugu je visočina 
že tolika, da prekinja belo apnikovo kamenje vedno pogo- 
stejše sivozelene skupine planinskih rastlin in temnozelene 
otoke pritlikavega rušja (Pinus Mughus). Kar iznenadi pot- 
nika, ki je prišel od Presedljaja ob južnih pobočjih kotline 
pri Korošici, zopet sočnozelena, gosta trata in celo studenec. 
Povod razliki je izprememba v geološki podlagi gorskih tal. 
Namestu belega apnika in dolomita, ki gradi ponosno, ši- 
rokoplečo Ojstrico in divjo planoto Vršičev, je nastanjena 
med Korošico in Kocbekovo kočo panoga wengenskih 
skladov. Njih gradivo so mehka, temnorujava opoka, temno- 
siv apnenec, naložen v drobnih pločah, ki imajo v sebi 
precej gomoljev trde dresve in pa — kar je geologu naj- 
važnejše — zgoraj imenovane živalske in rastlinske oka- 
menice. Pri Sedlu, kjer se odcepi pot v Luče, je skupina 
wengenskih skladov razgaljena v večjem obsegu. Ondi vi- 
dimo v njej tudi plasti živozelenega, vulkanskega groha, ki 
se nahaja sličen na Južnem Tirolskem. Tam ga zovejo za- 
radi barve >pietra verde«. Mehka opoka hitro prhni in daje 
dobro prst. Tudi temni pločasti apnenec zapušča razpadaje 
dovolj snovij, ki ugajajo rastlinstvu. V prijazni kotlini pri 
Korošici se varno zbira redilna prst, in tako je tu dana 
podlaga sočnati planinski trati, ki se javlja kakor oaza v 
puščavi. Od tod sega zareza, podobna orjaškemu žlebu, na 
vzhodno stran proti Kocbekovi koči, a ne nudi več toliko 
prijazne trate. Skupina wengenskih skladov, ki proizvajajo 
rodovitno zemljo, namreč ni posebno debela, (morebiti 
20 m). Zatorej voda sproti odplahne rodovitno zemljo, ko- 
likor je ustvari preperevanje ter jo odvede v razpoke lijastih 
kraških vrtač, ki so vdolbene v žlebasto dolino. Precejšnji 
kos turistovske steze ob tej dolini med Dedcem in Kocbekovo 
kočo je nadelan preko vvengenskih skladov ali blizu njih, in 
pozorni potnik zasleduje lahko gredč navedene razmere. 

8* 

Kako so došli wengenski skladi v sedanji položaj ob 
tej stezi in kakšno znamenito potezo tu razodevajo v načrtu 
geološke zgradbe Savinjskih Alp — to smo že imeli priliko 
spoznati na str. 55. 

Ondi smo omenili tudi drugo, nekoliko južnejše na- 
meščeno panogo wengenskih skladov, namreč ono, ki pri- 
haja na površje ob Sedlici (1610 m), ki loči vrh Konja 
(1803 m) in Luške Kope (1755 m) od Vršičev (1979 m). Tudi 
tu so wengenski skladi porinjeni proti severu ob znamenitem 
prelomu — kakor pri Korošici. Izobražene pa so le njih 
gorenje plasti brez zelenega groha. Od Sedlice (Presedljaja) 
segajo na vzhodno stran mimo Blagoslovljenega studenca 
ob Luški Beli do zelene ploščadi, kjer ima Planinšek svoje 
domovje*). Na zapadno stran pa se nadaljujejo v ozki panogi 
preko doline Bistriške Bele v Špeglarico (1377 m). Pri tu- 
ristovski hiši (Uršič) ob izvirku Bistrice stoječi jih lahko 
zapazimo, ko gredo preko grebena med Špeglarico in Moš- 
njikom (1096 m). Nadaljujejo se potem onstran Bistrice v 
jarku Čmjevke. 

V mali množini prihajajo wengenski skladi na površje 
na severni strani Ojstrice in sicer ob vznožju njenih strmin, 
ki zro v Logarsko dolino. Podlago tvori wengenskim used- 
linam školjkoviti apnenec, in ta leži nad werfenskimi plastmi, 
ki se prostirajo proti Klemenšeku. 

Precejšnji prostor pokrivajo wengenski skladi na južnem 
oddelku Poljanske planote, ki se prostira na prisojni strani 
Ojstrice med Lučensko Belo in Črno dolino. Strma pobočja 
nad Sv. Primožem gori do Poljanskega Roba (1569 m) so zgra- 
jena od dolomitovanega školjkovitega apnika. Nad njim 
pa ležijo nekoliko proti severu nagnjeni wengenski skladi 
in tvorijo prijazno, zeleno pregrnjeno planoto**). Njih opoka 
in temnosivi pločasti apnenec dajeta namreč preperevši ro- 
dovitno zemljo. Na njej je pognala po širnem valovitem 
površju planote bujna planinska trata. Ta je privabila iz 
nižave pastirje, da so ustanovili Veliko Planino (1547 m) 



*) Glej geoloSki prorez preko Velikega Rogatca. 

**) Glej geološki prorez od Črne doline preko Ojstrice. 

in Malo Planino (1506 m), in postavili ondi nad sto v 
čudnem slogu zgrajenih pastirskih koč. Od tod segajo 
wengenski skladi na vzhodni strani Dolgega griča (1491 m) 
proti severu, in se slednjič zedinijo z istodobnimi že ome- 
njenimi skladi Lučenske Bele. 

Po obsežnosti neznaten, po kraju pa iznenaden in 
znamenit je pojav peščice wengenskih plastij tik pod glav- 
nim, najvišjim vrhom Savinjskih Alp. Omenili smo že na 
strani 56. te osupljive, drobne apnikove ploče, ki niso 
temnosive barve, kakor v nahajališčih, doslej omenjenih, 
nego rudeče od primešanega železnega oksida. 

Enako izobražene nahajamo iste plasti na južnem po- 
bočju Malega Orintavca (2107 m) ob zaznamovani turi- 
stovski poti, ki vodi navzdol proti Kokrskemu sedlu. N ih 
preperelo površje goji gosto trato. 

Ako prinašajo v morski zaliv reke nekaj časa dosledno 
precejšnjo množino železnega oksida, dajo ž njim rudečo 
barvo vsej usedlini, ki se tačas obarja na dnu zaliva. Tako 
nekako si imamo raztolmačiti, da so wengenski skladi v 
obeh ravnokar omenjenih nahajališčih izobraženi v obliki 
rudečega pločastega apnenca. 

Nadaljnje tako nahajališče je v Možjanici (687 m) nad 
Tupaličami. Vas stoji na wengenskih skladih in polja okoli 
nje se prostirajo na rodovitni zemlji, ki je nastala na njih 
površju. Naselbine bi na tem kraju brez dvojbe ne bilo, 
ako bi priroda ondi ne bila nastanila sredi apnenčevega 
ozemlja vabljivo oazo teh rastlinstvu ugodnih kamenin. 
Čudimo se, kako jih je zasledilo preprosto ljudstvo. Na 
površje so prišli ti skladi tudi tu ob prelomu, ki je pre- 
trgal gorsko gmoto in jo premaknil tako, da so vvengenski 
skladi prišli na dan izpod apnenca, ki leži nad njimi. 

Z drugih krajev suhe zemlje in v drug oddelek morja 
je prihajala v wengenskem času kamenena snov, ki je se- 
daj podlaga Šenturški gori (673 m) in poljem okoli nje. 
Tam so naložene plasti opoke in skrilaste gline, ki razpada 
v oglate kosce, in pa temnozelen grohov peščenec. Ta je 
podoben onemu, ki se nahaja ob turistovski stezi med 
Korošico in Moličko planino. Vsa skupina tega kamenja 

preperevši potemni in daje rodovitno zemljo. Zatorej so te 
wengensice plasti tudi že izdavna privabile marijive roke 
kmetovalčeve in njegov phig. Kjer se prostirajo, nudijo 
prijazne ravnice in voljna pobočja. Na njih nahajamo vasi 
in vasice in raztresene kmetske domove. Najširša je panoga 
wengenskih usedlin ondi, kjer sta na njih nastanjeni vasi 
Šenturska gora in Sidraž. Odtod segajo na vzhodno stran 
proti Bistričici, proti zapadu pa se delijo v tri skoro vzpo- 
redne, ožje proge. Najnižje ležeča izmed njih sega proti 
ravnini pri Cerkljah in tvori vznožje gorovja od Poženika 
preko Pešate (417 m) in Orada tja do Črešnjevka. Na drugi 
nekoliko višje ležeči in ožji panogi stojita naselbini Ravne 
in Apno (682 m), na tretji pa so vasi Jagošče (Jagodišče), 
Vižnica, Dubrovica in Stiska vas (725 m). Celo še pri Šte- 
fanji vasi ležijo wengenski sloji. Med vsemi tremi pano- 
gami in nad imenovano najvišjo izmed njih ležijo skladi 
mlajšega trijadnega apnenca in dolomita, nagnjeni proti 
severu. Ta položaj očitno kaže, da so gorotvorne sile pre- 
lomile apnenec in dolomit ob vzporednih črtah in s pod- 
lago vred premestile tako, da so pod njim ležeče, wen- 
genske plasti prišle na površje. Vredno je pripomniti, da 
spremljajo te mehke, rodovitne sklade obilni, bodri studenci, 
ki so brez dvojbe pospešili naselitev. V premnogih razpokah 
apnenca in dolomita, ki leži nad wengenskimi sloji, izginja 
izpodnebna dežnica in snežnica in se odteka navzdol. Nad 
opoko in skrilavo glino pa, ki ne propuščata vode, se ustavi 
in nabira. Na meji med apnencem in njegovo nepropustno 
podlago priteče voda slednjič na ugodnih krajih studena 
in bistra zopet na dan. 

Od Šenturške gore se nadaljuje panoga wengenskih 
skladov proti vzhodu in spremlja južno podnožje Menine 
ob Nevljiški dolini. Na rodovitnih tleh vvengenskih usedlin 
nahajamo tu dolgo vrsto vasij. Na njih stojijo: Brišče nad 
Mekinami, nadalje Znojile, Senovik, Gradišče, Gorenji Tu- 
hinj, Črešnjica, Nova Reber in Sv. Nikolaj. Nižje doli, ob 
Motniščici, se panoga še enkrat ponavlja, med Motnikom 
in Vranskim pa je precej razširjena. 

Nadalje se prostirajo wengenski skrilavci in peščenci 
blizo Braslovč na južni strani Grmade (897 m) in Črela 
(990 m) ter na vzhodni strani Tešove gore (858 m). Na- 
gromadeni so od nižave pri Sv. Martinu (327 m) gori do 
višine 700 m. Njih gradivo je razgaljeno v precejšnjih go- 
licah in njih nepropustnost je povod lepemu številu po- 
tokov, ki izvirajo ob njih gornji meji (Trnovica, Tribolica 
in še dva manjša potoka). Nad vvengenskimi plastmi ležijo 
grude mlajšega, gornjetrijadnega apnenca. 

Za časa vvengenskih skladov je morje izločalo pač 
tudi drugod po ozemlju Kamniških Alp usedline in sicer v 
obliki apnika. Kjer pa leži tudi pod njimi in nad njimi 
apnenec, ondi wengenskih skladov ne moremo spoznati in 
ločiti od skladov starejšega in mlajšega apnenca, ako ne 
hranijo v sebi takih živalskih in rastlinskih svedokov, ki 
značijo vvengenski čas. 

Prodorine iz vvengenskega časa. Ako izvirajo 
gorotvorne sile od neprekinjenega ohlajevanja zemeljskega 
jedra (gl. stran 58.), tedaj delujejo neprestano. Vendar ne 
enakomerno. Na izredno delavnost so bile vzkipele v sred- 
njem oddelku karbonske dobe (gl. stran 89.). Menjava ka- 
menin permske in trijadne dobe kaže, da so se ponovno 
usedale na istem kraju kamenine sedaj plitvega, sedaj glo- 
bokejšega morja. Torej se je dno morja sedaj splitvilo, 
sedaj poglobilo, ker so se nadaljevala premikanja v kame- 
neni zemeljski skorji. Brez dvojbe se je premikanje vršilo 
tudi na kopnem. Učinek notranjih sil je vsekdar bil zavisen 
od kakovosti kamenin: mehkejše, prožnejše izmed njih so 
se vsied pritiska bolj nagubavale kakor lomile, v trših, krh- 
kejših je moralo pogostejše priti do prelomov. Ob prelo- 
minah pa so dobile staljene vulkanske lave priliko, da so 
prodrle na površje. 

V wengenskem oddelku trijadne dobe so se pod- 
zemeljske sile ojačile in pojavile na širnem prostoru Južnih 
Alp na poseben način. Niso nastopile očitno gorotvorno, 
ampak odprle so poti staljeni lavi, ki je prodrla v velikanski 
množini. Nekateri vulkani so se vzpeli nad morsko gladino 
ter obrasli še v tedanji dobi z rastlinami, ki so se zoglje- 

severni strani Dobrče (1636 m) se prostira ozka porfirjeva 
panoga od sedla pod Srnjim Vrhom doli do Begunjšice za 
razvalinami Lambergarjevega grada. 

V gorskem slemenu, ki se vleče od Orintavca (2558 m) 
na Skubrov Vrh (1349 m), tvori porfir zaokrožen«, najvišjo 
kopo. Turistovska pot, ki vodi od Kazine do ponosne 
Češke koče, je nadelana med Makekom in Štularjevo planino 
večinoma preko porfirja in njegovega groha. Zdaj pa zdaj 
zazre ondi izpod mahovja odkrhnjen kos porfirja, ali pa 
leži na potu. Nekoliko preperel je, zatorej je temnovijoli- 
časte barve, in poln je belih, premočrtno in oglato orisanih 
živčevih kristalov. Pogostoma vidimo ondi te kristale precej 
vzporedno razvrščene. To kaže, da so že bili gotovi, ko je 
še bila raztaljena vulkanska snov okoli njih. Med tem, ko 
je porfirjeva lava tekla kakor žareča reka, vzporedili so se 
kristali in so v tem redu ostali, ko je vsa snov skrepenela. 

Orjaške sile, ki so dvignile raztaljeno porfirjevo snov 
iz neznanih globočin zemeljske notrine v davno minoli 
dobi, se odtlej niso več pojavile po teh krajih; zaspale so 
nevzdramno. Nema in okorela tiči porfirjeva gm.ota, za- 
gozdena med usedlinskimi kameninami. V njenem položaju 
in njenem zlogu pa je zapisana z brezdvomnimi znamenji 
zgodovina njenega rojstva in njenega kratkega, burnega 
življenja. 

8. d. Kasijanski skladi. Nad vvengensko skupino 
ležijo v Južnih Alpah v obče kasijanski skladi. Na Kranj- 
skem se nahajajo tudi izven mej alpskega sveta. Njih gra- 
divo so pogostoma mogočni nasadi ali pa neskladovite 
gmote apnika in dolomita. Zlog in pa koralje, ki se naha- 
jajo v jasnobarveni kamenini, izpričujejo, da so te oblastne 
zgradbe ali koraljniki sami, ali pa usedline iz obližja ko- 
raljnikov. V Južnih Tirolah sta wengenski in kasijanski do- 
lomit naložena v debelosti do 1000 m. Kar vrsta zname- 
nitih gorskih velikanov: Schiern (2561 m) Langkofel, Platt- 
kofel (3179 m) in drugih je zgrajena večinoma iz dolomita 
tega oddelka trijadne dobe. 

Na ozemlju Savinjskih Alp spoznamo kasijanski do- 
lomit najtočnejše v Menini.*) 

Ob njenem vznožju pri Gornjem gradu ležijo werfenski 
skladi v jarku pod cerkvijo Sv. Florijana. Od tod sega njih 
panoga na vzhodno stran proti Spodnjemu trgu, na jugo- 
zapadno pa proti Strmčniku. Nad njimi sledi nekaj plastij 
temnobarvenega pločastega apnika in nad temi precej debel 
skupek dolomita. Oboje zastopa dobo školjkovitega apnika. 
Cerkev sv. Florijana (743 m) stoji na njem in vrh Kuhinjek 
(698 m) je zgrajen iz te skupine. Nad njo leži precej ob- 
sežna vrsta skladov sivega apnika in jasnobarvenega dolo- 
mita pričenši za imenovano cerkvijo (743 m) še pred Šem- 
primožnikom in sega do gorenje meje gozda, ki ob enem 
naznanja začetek planinskegu pasu pri Ovčjem stanu v 
visočini 1400 m. Ti oblastni skladi so apnik in dolomit 
wengenskega in kasijanskega časa. 

Koče Ovčjega stana stojijo na rudečerujavi gomoli 
(skrilavi glini) in vanjo vloženih plasteh apnika, ki ima pri- 
mešanega nekoliko železa ali pa kremenca. To so rabeljski 
skladi, usedlina iz petega oddelka trijadne dobe. 

Nad nje so naloženi skozi do vrha Menine (Vivodnik 
1508 m) sloji jasnega apnenca. V njem moremo spoznati 
grmiče koralj, velikih kamenotvornih alg iz rodu Diplopora, 
hišice raznih polžev in pa srčaste proreze debelih lupin 
velike školjke iz rodu Megalodus. Te okamenice so soglasni 
znaki dachsteinskega apnenca, ki je usedlina šestega od- 
delka trijadne dobe in je najznamenitejša v zgradbi strmih 
visočin Julskih Alp. 

Položaj skladov v širokem gorskem čoku Menine je 
tak, da so usločeni liki kadunja (ali sinklinala): na severni 
strani nad Gornjim gradom visijo proti jugu, na južni strani 
nad Gorenjim Tuhinjem pa proti severu. Na Tuhinjski strani 
se vrstijo torej trijadni oddelki v enakem položaju. Pod 
dachsteinskim apnikom, ki tvori vrh, je nameščena ozka 
panoga gomolastih rabeljskih skladov v visočini 1200 m. 



*) Glej geološki prorez od Gornjegagrada preko Menine v NevljiŠko 
dolino. 

Vse pobočje pod temi pa je zgrajeno doli do vznožja iz 
kasijanskega dolomita in apnika. Njegova podlaga so wen- 
genski sljudavi skrilavci, ki jih pogrešamo v severnem po- 
bočju Menine Na jugu pa so uvrščeni v gričevju pri Lazah 
in segajo do Nevljice. Pod njimi leži na levem bregu potoka 
školjkoviti apnik, ki ima werfenske sklade za podlago. Ako 
vzamemo na tem kraju Nevljico za mejo Savinjskim Alpam, 
potem ležita zadnja dva oddelka seveda že izven alpskega 
sveta. Omenjamo ju pa zato, ker popolnjujeta celoto in ker 
se nam ne predočuje v Savinjskih Alpah nikjer več vrsta 
vseh oddelkov znamenite trijadne dobe v enaki zgledni 
popolnosti. 

Razlika v obeh straneh Menine je ta, da so wengenski 
skladi izobraženi v severnem pobočju v obliki apnika in 
sorodnega mu dolomita, na južni strani pa v obliki sljudavih 
in glinastih skrilavcev in peščencev. 

Tudi v današnjih morjih se usedajo na raznih kra \ 
in v raznih globočinah različne kamenine. V kristalnočistem 
oddelku toplih morij izločajo koralje apnik. Istočasno pa, 
nastajajo glinave in skrilave plasti iz motne vode ob obrežju, 
kamor reke prinašajo drobni mel od strtih kamenin. V 
morjih nekdanjih dob zemeljske zgodovine se je godilo ob 
enakih razmerah isto. Tako si tolmačimo razliko v kame- 
nenem gradivu vvengenske dobe na obeh straneh Menine. 

Podoben položaj kakor Menina ima nasproti glavnemu 
jedru Savinjskih Alp skupina Velikega Rogatca (1557 m). 
Trijadne usedline so v njenem najoblastnejšem oddelku 
poglavitno gradivo. Zatorej je najprimernejše, da izprego- 
vorimo na tem kraju podrobnejše o tej skupini, ki je pre- 
zanimiva po svojem zemljepisnem položaju, po svojih 
vnanjih oblikah in svoji geološki zgradbi. 

Nameščena je med Dreto in Lučensko Belo, torej med 
glavnima pritokoma gorenje Savinje, in tvori med njima 
košat gorski hrbet. Najvišja točka mu je skalnati vrh Ve- 
likega Rogatca, ki je daleč naokoli vidni naznanjalec srebr- 
nosivih višin Savinjskih Alp in orjaški prednji stražar na 
njih vzhodnem krilu. 

Južna polovica RogatČeve skupine se izrazito razlikuje 
od severne po svoji vnanjosti kakor po notranji zgradbi. 
Najvišji vrh je ondi Kranjska Reber (1435 m). Mehko za- 
okroženi obrisi in pa neskalovito, prvotno vseskozi z 
gozdom obraslo površje značijo južno polovico. Mnogovrstni 
črni, zeleni in sivi, sljudasti in svileno blesteči kristalasti 
skrilavci silurske dobe so ji poglavitno gradivo. Omenili 
smo jih zatorej že na strani 82 in 83. Le med Tirosekom 
in Belajem je prislonjena na vzhodno pobočje Kranjske 
Rebri ozka panoga sivega, krhljivega dolomita. Cesta, ki se 
vzdiguje od Gornjegagrada proti Črnilcu, se dotika skraj- 
nega južnega konca te panoge. Dolomit je ondi razgaljen, 
ker v njem krhajo gramoz za nasipavanje ceste. Dobro 
vidna, skoro navpična razpoka v njem je odprla prav v 
kamenolomu odtok mogočnemu studencu, ki vrvi v krep- 
kem curku iz skalne stene in odhiti pod cesto v dolino. 
Dolomit je iz dobe školjkovitega apnika. 

Severna polovica Rogatčeve skupine ima tri vrhove: 
Lepenatko (1422 m), Mali Rogatec (1226 m) in pa razgledno, 
najvišjo točko: Veliki Rogatec (1557 m). Geološka zgradba 
tega gorskega oddelka je zanimiva že zaradi tega, ker so 
v njej udeležene tvorbe treh geoloških vekov: starega, 
srednjega in novega. Njih kameneno gradivo je pa tudi 
zloženo na prav poseben način, in trditi smemo naravnost, 
da nobena gora v Savinjskih Alpah ne naznanja tako obilnih, 
znamenitih geoloških dogodkov kakor Veliki Rogatec. Bi- 
stven del izmed njih moremo pravzaprav šele kasneje za- 
sledovati, namreč one, ki so se vršili v novem veku ze- 
meljske zgodovine. Dejanske razmere geološke zgradbe pa 
si moremo predočititi že sedaj. 

Najziožnejše si pridobimo vpogled v notranjo zgradbo 
Velikega Rogatca s pomočjo proreza, ki ga je narisal in v 
bistvu obrazložil prvi veščak v geologiji Savinjskih Alp, 
državni geolog F. Teller*). 

Prorez je risan tako, da se začenja nad kmetom Rog- 
Ijem ob Kanoljščici v Št. Lenartski dolini nad Gornjim 



) Glej geološki prorez preko Velikega Rogatca. 

gradom. Nadaljuje se mimo kmetij Knebovšeka iz gorenjega 
Špeha in tako doseže vrh Velikega Rogatca. Odtod se 
spusti na nasprotnem pobočju preko Pogačnikovega jarka 
do kmeta Riharja. Tu prekorači Lučensko Belo in se dvigne 
slednjič na ploščad Planinšekove kmetije ter konča na južnem 
pobočju Dleskovške planote ob začetku pota v Vodole. 

Med Podmiršekom nad Gornjim gradom in Rogljem 
je dolina Kanoljščice zarezana v prijazno, vseskozi obraslo 
gričevje, ki je zgrajeno iz usedlin tercijarne dobe. Nad Ro- 
gljem pa priteče Kanoljščica iz skalnate soteske, ker ondi 
prereže panogo pravega in dolomitovanega školjkovitega 
apnika (Ugovske Peči). Njegove plasti visijo proti dolini 
Drete in na nje so naslonjene usedline iz tercijarnega časa. 
Pod njimi pa leži v pravilnem redu panoga werfenskih 
skladov, ki torej tudi visijo proti jugovzhodu. Panoga je 
na tem kraju ozka, proti severovzhodu pa je mahoma raz- 
širjena na pas, ki je poldrugi kilometer širok in tvori še 
Erničev vrh (1113 m) nad Kovšakom. V tem pasu tvorijo 
werfenski skladi očitno širok svod (antiklinalo), ker visijo 
na gornjegrajski strani proti jugovzhodu, na nasprotni strani 
proti severozapadu. Pri Knebovšeku pa je teme svoda po- 
rušeno vsied zagonetnega, orjaškega delovanja gorotvornih 
sil in namesto werfenskih skladov se prostira ondi 500 
metrov širok pas kristalastih skrilavcev. Vešč motrilec je 
zelo iznenadjen, ko zagleda tu sredi trijadnega ozemlja 
zelenkast, beložilnat gnajs in sijudast, svilnato blesteč filit. 
Onstran panoge silurskih skrilavcev zadenemo zopet na 
ozko progo werfenskih skladov, ki sega do cerkvice sv. Le- 
narta. V tej progi visijo skladi proti severozapadu. To 
pomenja, da so ostanek severnega krila antiklinaie, ki je 
tako čudno porušena. Še en dogodek nas preseneti v okolici 
Knebovšeka. Krili werfenske antiklinaie sta prišli v svoj 
sedanji položaj na ta način, da sta zdrknili ob robeh dosti 
starejše, silurske grude od prvotnega mesta nad njo navzdol 
in sicer za toliko, da se prostirata sedaj poleg nje. Tam 
pa, kjer meji silurska gruda (ki je seveda le mal odlomek 
silurske gmote Kranjske Rebri) ob werfenske sklade, je 
prikipela skozi zevi ob prelomih raztaljena andezitova lava 

(glej stran 29) ter v njih skrepenela, in sicer ob jugovzhod- 
nem robu pri Knebovšeku, ob severozapadnem pa ob go- 
renji Kanoljščici pri cerkvi sv. Lenarta (926 m). Tam, kjer 
se stekata dva glavna izvirka Kanoljščice, tvori andezit široko 
skalnato kopo. 

Nad werfenskimi skladi, ki so nameščeni pri cerkvi, 
viseči v kotu 40—50® proti severozapadu, leži v pravilnem 
redu usedlin precej široka panoga školjkovitega apnika, ki 
je poln diplopor in je izvečine dolomitovan. Iz tega bitumi- 
noznega dolomita je zgrajen nekoliko proti jugozapadu od 
našega proreza bližnji vrh Lepenatke (1422 m), na severo- 
vzhodu pa je postavil nanj svoje domovje kmet spodnji 
Špeh (1082 m) V tem dolomitu se zbira vodovje sedmerih 
izvirkov Kanoljščice; jeden tvori za cerkvijo sv. Lenarta 
mrežast slap. 

Na zgornjem robu strme rebri mahoma nehajo dolo- 
mitovi skladovi. Odlomljeni so, ob prelomini pa je tudi tu 
prikipela raztaljena lava andezitova in skrepenela. Za nizko 
zaokroženo andezitovo kopo se prostira ploščad. Na njej 
ima svoje domovje in posestvo gospodar gorenji Špeh 
(1163 m). 

Povod, da je nastala še v tej visočini naselbina, so 
bržkone werfenski skladi, ki tvorijo tla ploščadi. Od gore- 
njega Speha se prostira njih panoga proti severovzhodu in 
ondi sta naseljena na njih gorenji in spodnji Klinar. Na 
nasprotno stran pa segajo werfenski skladi do sedla Kala 
(1286 m) med Velikim Rogatcem in Lepenatko. Odtod se 
obrne njih panoga na severozapadno pobočje in sega ondi 
do Ločališča pri Dražniku. 

V obeh pobočjih torej tvorijo werfenski skladi podlago 
ponosni skalnati zgradbi vrha Velikega Rogatca. Nad njimi 
namreč leži v pravilni vrsti najprej temnosiv pločast školj- 
koviti apnik, in nad tem svetli koraljni apnik gornjega od- 
delka trijadne dobe, najbrže iz wengenskega pododdelka. Iz 
tega koraljnega kamena je izklesana oblastna, strma, vrhnja 
piramida Velikega Rogatca (1557 m), prednjega stražarja 
Savinjskih Alp. 

ščajo in jo zaustavijo. Nad njimi se nabere in na primernih 
krajih prihaja čista in studena zopet na dan. Z vodo in ro- 
dovitno zemljo so privabili rabeljski skladi tudi človeka. 
Na njih stoji vrsta domov in stanov na pobočjih Menine 
(Ovčji stan, Vrtačnik, Poglednik). 

8./. Dachsteinski apnik in dachsteinski 
ali glavni dolomit. Skladi rabeljske dobe so podlaga 
neizmerni množini belega apnenca in dolomita, ki je naložen 
nad njimi v tisoč plasteh. Zgrajen je iz drevesastih raz- 
rastkov koralj in iz kamenotvornih alg iz rodu Diplopora 
in hrani v sebi značilne hišice polža Turbo solitarius. Naj- 
bolje pa znači ta oddelek trijadne tvorbe . velika školjka 
Megalodus. Cela se da le malokedaj izluščiti^ pogostoma 
pa se vidi v dachsteinskem kamenu srčasti prerez njenih 
debelih lupin. Nahaja se enaka v visokem Dachsteinu 
(3000 m) v Severnih in mnogokje drugod v Južnih Alpah. 
Povsodi svedoči, da so skladi, ki jo hranijo, nastali sodobno 
na dnu istega morja. 

V Severnih in Južnih Alpah so zgrajene iz dachstein- 
skega apnenca in dolomita nekatere orjaške gorske skupine 
od vznožja do nebotičnih vrhov. Drugim je le vrh izklesan 
iz teh skladov, dočim tvorijo starejši školjkoviti, wengenski 
in kasijanski apnenec in dolomit podstavo in orjaški čok. 

V Južnih Tirolah so izrezljani iz jasnobarvenega dach- 
steinskega kamena znameniti Monte Cristallo (3231 m), 
Drei Zinnen (3003 m), Tofana (3263 m), Antelao (3253 m) 
in njih slavnoznano sosestvo. Od ondod sega ta tvorba 
proti vzhodu in je orjaška skupina našega veličastnega Tri- 
glava (2863 m) in njegovih sosedov (Mangart 2678 m, 
Sivec-Kanin 2592 m i. dr.) oblikovana iz tega krasnega 
gorskega gradiva, ki je nakopičeno v tisoč skladih — kazoč 
neizmerno tvorno moč in neskončno obilnost prirode — in 
se završuje v nebotični višini tu v ponosnih, tam v fan- 
tastnih vrhovih, rogljih in grebenih. 

V južnih stenah Krme na Gorenjskem ležijo plasti 
skoro še v prvotni legi, le malo (15—20^) so nagnjene 
proti jugu. Od dna doline, ki je zasuto z robatim gruščem 

gori do Lipanskega vrha (1960 m) in Bele peči (2007 m) 
meri ogromna množina dachsteinskega apnenca v skupni 
debelosti najmanj 1300 m. Komaj slutiti moremo, kako ne- 
izmerno dolgo vrsto let so gradile drobne koraljne živalice 
in kamenotvorne alge to orjaško zgradbo. In vendar se nam 
tu predočuje le jeden oddelek trijadne tvorbe! 

Od Triglavske skupine segajo dachsteinski skladi na 
vzhod v Savinjske Alpe. Tudi tu tvorijo vse najuglednejše 
in najsmelejše oblikovane vrhove. Na podstavku iz starejših 
oddelkov trijadne formacije ležijo tu dachsteinski nasadi ter 
gradijo vrhove in pa bolj ali manj širok pas pod vrhom 
ravno tako v osrednjih skupinah Grintavca (2558 m) in 
Ojstrice (2349 m) kakor v stranskih krilih Kranjskega Stor- 
žiča (2132 m) in štajerske Raduhe (2062 m). V Menini leži 
svetlobarveni dachsteinski apnik nad glinovitimi rabeljskimi 
skladi in tvori raztegnjeni vrh. V razsežnem Dobrovlju leži 
nad skrilavimi usedlinami apnenec, ki hrani v svojih zgor- 
njih plasteh okamenele lupine školjke Megalodus. Obilno 
srčastih prorezov iste in neke sorodne školjke vidimo v 
živobojnem apnencu, ki se prosti ra ob levi strani Črne do- 
line do Stahovice. Nad wengenskimi skladi Šenturske gore 
leži svetel apnik in gradi vrhove pri Sv. Lenartu in Sv. Am- 
brožu. Njegove gornje plasti kažejo proreze megalodontov, 
spadajo torej v dachsteinski oddelek. 

V jedru Savinjskih Alp (v skupini Grintavca in Ojstrice) 
ter v stranskih krilih (Kranjski Storžič in Raduha) leži nad 
temnim, školjkovitim apnencem in dolomitom oblastna sku- 
pina jasnobarvanega (belega ali od primešanega železovega 
oksida rumenkasto ali rudečkasto belega), apnenca in do- 
lomita in je nagromadena zdržema gori do najvišjih vrhov.*) 
Gradivo te orjaške vrste nasadov so zlasti ogrodja koralj, 
ki so ali rasle na mestu, ali pa jih je odkrhal od koraljnikov 
glasni in težki zagon penečih oceanskih valov in potem raz- 
trosil daleč na okoli po dnu morja. (Gl. str. 47.) Prispevala 
pa so h gradivu bistveno tiidi ogrodja kamenotvornih alg iz 
družine diplopor. Brezštevilne generacije koralj in diplopor 

SO nevede in nehote sodelovale in kopičile svoja ogrodja 
tisočletja in tisočletja, dokler je bila navrhovačena iz ne- 
prekinjenega dela teh neznatnih graditeljev nepregledna 
množina skladov iznad ozadja dolin pri Oorenjem Jezerskem, 
to je od sedanje nadmorske višine 1100 m gori do ponos- 
nega vrha Grintavca, vladarja Savinjskih Alp, v viSini 2558 m. 
Prav tako tudi iznad ozadja Logarske doline od enakih 
skladov v isti višini 1000 do 1100 m tja do veličastnega 
temena Planjave (2399 m)! 

Najvišji in najlepši oddelki Savinjskih Alp so izklesani 
iz te orjaške skupine nasadov skoro čisto belega apnika in 
dolomita, ki je najodličnejše izmed vseh vrst gradiva, ko- 
likor jih ima priroda na razpolaganje za grajenje alpskih 
višav. 

Vso dolgo dobo gornjetrijadne formacije je gromadila 
priroda vztrajno sklad na sklad to čudnolepo gradivo, da 
je izvršila orjaško delo. V nepregledni vrsti slojev namreč 
niso le zastopani wengenski skladi, ampak tudi kasijanski 
in vrhu teh še rabeljski in dachsteinski. Wengenske plasti 
prehajajo tu brez očitne meje v kasijanske in te v rabeljske, 
ki so izobražene v označenem jedru Savinjskih Alp iz ap- 
nika, med tem ko so se izločale istodobno v Menini iz 
plitvejšega morja skrilave plasti gomole in laporja. Nad 
apnikovimi rabeljskimi skladi sledijo dachsteinski skladi, — 
zopet ne da bi bilo kameneno gradivo različno. Izpričujejo 
jih pa nedvojbeno okamenele lupine školjk, ki značijo 
dachsteinske sklade povsodi, kjer se nahajajo. Iz njih so 
zgrajeni najvišji vrhovi in vrhovni deli visokega gorovja, 
torej tisti, ki je v njih priroda izobrazila svojstva veličast- 
nega alpskega sveta do najvišje stopnje. Čisto beli, ali pa 
rumenkasto, ali rudečkasto osenjeni apnenec in dolomit ter 
sprimek istega gradiva sta tu nagromadena v debelih oblast- 
nih plasteh, ki se vidijo iz doline celo v precejšnji daljavi 
kakor ozke proge v strmem ozidju in v čudnih nadzidkih 
orjaških skalnih gradov. Značilna školjka Megaibdon se 
nahaja zlasti pogostoma na Dolgi Njivi (2039 m) in sosednji 
Košutini (1972 m), ki slovi zaradi lepega razgleda, dalje na 
Hlevu (Skretu) (2090 m) in na Podeh. 

Ako vešč opazovalec motri okoli sebe na teh ohlipnih 
višavah od blestečih solnčnih žarkov obsijano neizmerno 
skalovje in v njem vidi koralje, diplopore in srčaste proreze 
Megalodontov, pridejo mu na misel koraljniki današnjega 
Tihega oceana. Ondi se izprehaja med pestrobojnimi raz- 
rastki koraljnikov orjaška školjka Tridacna, ki je v marsičem 
podobna gornjetrijadnim, davno izumrlim Megalodontom. 
Ondi utriplje in vrvi življenje v istih oblikah, ki so tu pred 
motrilcem razložene v ogromni m.nožini — vse mrtve, neme in 
okamenele. Nekdaj pa so živele — takrat, ko so tod šumeli 
širni valovi toplega morja, ki se je prostiralo od tu še daleč 
preko današnje Indije. Iznad dna tega davnega morja so se 
dvigale sosednje Osrednje Alpe in so bile skupina otokov. 
Gorko podnebje je gojilo na otokih gozdove čudnih dreves, 
okoli otokov pa so uspevali bujni koraljniki in na njih je 
vrvelo življenje v neštetih oblikah. V wengenski dobi je 
grozila dolga vrsta orjaških vulkanov na prostoru od Juž- 
nega Tirolskega proti vzhodu in debeli stebri dima so se 
dvigali iz njihovih žrel. Ako si v duhu predočujemo te 
razmere, ki so neizmerno različne od sedanjih, vprašamo 
strmeči, kako je pač priroda izvršila prehod od njih v se- 
danjost. Odgovor je zapisan na kamenenih skladih samih, 
in zvemo ga, ako se nadalje potrudimo citati iz njih. 

Posebna lastnost dachsteinskega apnenca je ta, da se 
rade nastanijo na njegovem površju oblike, ki so svojstvo 
kraškega sveta : žlebaste glodine in lijasti dolci ali vrtače. 
Nahajamo jih na Menini, na Podeh, na planoti, ki se pro- 
stira ob jugovzhodni strani Ojstrice itd. Te posebnosti 
pomnožujejo odljudnost s kamenjem preplavljenih, visokih 
planot v Savinjskih Alpah prav tako, kakor v Triglavski 
skupini in enako tudi v Severnih Alpah na Dachsteinu 
^amem, ki je zgrajen iz enake in geološko istodobne ka- 
menine. 

Na Hlevu pod Skuto so gomolji rogoličnika ali dresve 
natrošeni v debele plasti dachsteinskega apnenca v velikem 
številu. V njih je zbrana kremenčeva snov, ki je tvorila 
nekdaj ogrodja nekaterim morskim živalim. Enako še dan- 
dane srabijo nekatere isto snov za ogrodje namestu apnenca. 



- 134 — 

Enotne skupine apnika in dolomita, ki leži v pogla- 
vitni panogi Savinjskih Alp od Žirovnice do Raduhe in do 
Brasiovč nad školjkovitim apnencem in zastopa vse oddelke 
gomje-trijadne tvorbe od wengenskega do vštetega dach- 
steinskega, ne moremo imenovati ne po tem ne po onem 
izmed teh oddelkov. Priporoča se torej označiti jo s po- 
sebnim priimkom. Ker so večinoma koraije poleg diplopor 
zgradile to lepo kamenino v obsežnih klečeh, imenuje jo 
geolog Teller gornjetrijadni kiečni apnik in 
dolomit. 

Ako se sedaj lotimo naloge, da orišemo ulogo, ki jo 
vrši gornjetrijadni apnenec in njegov sodrug v visokogorski 
krajini, spomnimo se že izrečene sodbe (glej str. 132), ki se 
glasi: med vsemi kameninami, ki jih ima priroda na raz- 
polago, da iz njih gradi čuda gorskega sveta, je apnenec 
sam ali pa združen z dolomitom, najodličnejša. Z njim zna 
priroda izobraziti lepoto v oblikah in barvah v toliki po- 
polnosti kakor z nobenim drugim gradivom. Kar se tiče 
krajinske krasote, pristoja njemu prvenstvo. 

Gornjetrijadno apneniško gorovje se dviga kakor or- 
jaška celotna gmota iznad okolice. Na vse strani jo ome- 
jujejo grozeče strme stene in skončuje se v nebotični višini 
v drzno izklesane vrhove in grebene. Pred in med njimi 
se prostirajo visoki doli in planote, posute z zvenečim, ro- 
batim kamenjem in okrašene s slikovitimi skalnatimi nastavki. 
Globoko in strmo zarezane doline in debri na vse strani 
odvajajo šumeče vodovje in ob enem odpirajo pristop do 
jedra orjaškega čoka. 

Značilno za apnikovo visoko gorovje je, da vladajo 
v profilih ravne in lomljene poteze. Poševne in navpične 
črte, ki v stranskem pogledu ločijo viseča pobočja in str- 
mine od kontrastujočega ozadja, budijo krepke vtiske. 
Rogljati, ostrorobi, v lomljenih črtah profilovani grebeni so 
nam slikoviti. Ko zremo na visokogorski svet in nam pogled 
sega kvišku, radi sledimo čvrstim ravnim in rogljatim črtam 
in vrlo nam ugaja, ko se v nebotični višini drzno strnejo 
v ostrem ali le nekoliko zaokroženem kotu, ki obroblja 
vitki alpski vrh. Zato slovi sloki, daleč na okoli vidni vrh 

Ojstrice in ima pridevek »vogelni stolp« Savinjskih Alp, 
zato govorimo o ponosni piramidi knežjega Grintavca in 
Kolčine (Kočne), njegove sosede, in domišljija preprostega 
ljudstva je pogodila znakovito svojstvo, ko je nekatere vitke, 
smelo kvišku moleče apniške vrhove primerjala smrekovim 
storžem ter jih nazvala Storžiče. 

Seveda zna bogata priroda alpskega sveta ustvariti iz 
istega gradiva tudi gorske oblike, ki se uveljavljajo z oblastno 
tršatostjo (Brana, Planjava). 

V brezštevilnih premenah se vrstijo sloki in široki 
vrhovi, izklesani vsi iz enakega gradiva, in se vtisnejo v 
celotni sliki v spomin kakor mogočen akord velikanskih 
orgel. 

Tu lahkotno, tam oblastno se dvigajo vrhovi iznad 
orjaškega podstavka, ki je zgrajen zopet iz istega belega 
apnenca in dolomita, pa v neizmerni obsežnosti, široko in 
visoko. V osrednji skupini Savinjskih Alp je podstavek na 
vse strani strmo odkrhan, kar ji daje krepko samostojnost 
in nam odpre pogled na vso v orjaškem merilu zasnovano 
zgradbo od vznožja do temena. 

Strmč moramo pripoznati, kako čudovito se prilegajo 
velikanski množini trdega, svetlega, kamenenega gradiva 
krepke, kvišku stremeče črte njegovih oblik. Orjaška zgradba 
je izvršena v jednotnem slogu. 

Do podrobnostij je apnikovo visoko gorovje izdelano 
slogu primerno. Iz profilov mole konci skladov lično od- 
krhnjeni; stiki nad skladovi (lezike*) in pa preko skladov 
čvrsto potegnjene razpoke storijo, da skalne stene niso 
enakomerne in puste; v prosto ozračje kipeče skale ome- 
jujejo krepko, toda lično prikrojeni robovi, njih stranske 
ploskve pa so na drobno narezljane in porazdeljene na 
manjše z robovi in brazgotinami ločene ploskvice, ki mično 
porazdeljujejo svetlobo in senco. Čvrsto vdolbene in vpričo 
vsej brezpravilnosti vendar enakomerno razvrščene razpoke 



*) „Lezika" v pomena ..stik med dvema skladoma** sem slišal v 
SoSki dolini pri Kanalu. — Pisatelj. 

in brazgotine dičijo zlasti preperevajoče površje dolomito- 
vega skalovja. 

Skladovitost budi že iz daljave slutnjo, da ni hipni 
izdelek, nego da je nevidna prirodna sila vrhovatila sklad 
na sklad z zopet in zopet ponovljenim delom, razpolagajoča 
z neizmerno množino gradiva in z neumorno delavnostjo. 

Podrobna izdelava površja in njeno blagodejno soglasje 
s poglavitnimi potezami in oblikami v velikem slogu za- 
snovane gorske stavbe budi v domišljiji pozornega motrilca 
misel, da so prirodne sile gradile orjaško alpsko zgradbo 
z nekakim arhitektonskim, umetniškim umevanjem. Kako 
čudovito so opremljene nekatere apnikove gore slogu do- 
sledno z neštevilnimi bodisi okoničenimi, bodisi otopljenimi 
stolpiči in stebri — prav kakor v pravilni arhitektoniki zvr- 
šena stavba! Tisoč in tisočkrat se črte ponavljajo, a nikakor 
ne v pusti enakomernosti ; niti dve nista povsem enaki. 
Kako soglasno kipijo na taki gorski zgradbi vse črte navzgor 
v višavo, dokler konča vsa konstrukcija v smelem, vitkem 
vrhu! Taka veličastna, arhitektonska zgradba je Kokrska 
Kolčina (Kočna), kakor se nam predočuje v pogledu od 
Kazine ali od župne cerkve Sv. Ožbalta na Zgornjem 
Jezerskem, ali od višin Virnikovega Grintavca. 

Pozneje bomo spoznali kako je nastala ta zagonetna, 
umetniška, slogu dosledna izdelava. 

Dočim oblike gorskega sveta napeljavajo k premišlje- 
vanju, delujejo barve na čustvovanje. 

Apnik Savinjskih Alp je jasne barve, skoro bel kakor 
čisti mramor. Vsled tega je usposobljen, da sprejme vse 
barvene razlike, ki mu jih pošilja žareče soince. Vrhovi in 
stene se blestijo sedaj v srebrno belem sijaju, sedaj zopet 
je rožasta zarja razlita preko njih, pa se v nekolikih trenotkih 
prelije v razne modre in vijoličaste izmene. Celo senca na 
belih stenah ni črna in mrtva, nego modra in živa je ter 
tako povzdiguje slikovitost pogleda. Jasna barva poglavitne 
kamenine stori, da so apnikove Alpe torišče barvenih kon- 
trastov. Svetle stene in grebeni, čeri in stolpiči, jarki in 
kotline, ravnice in griže se ločijo v pročelnem kakor v 
stranskem pogledu prav kipovito od zelenega podnožja, ali 

od ozadja, vtopljenega v čvrste sence, posebno lepo pa 
od modrine neba, ki veličastno zaključuje ostro orisano, 
visokogorsko sliko. 

Ob navpičnih stenah rastlinstvo ne dobi potrebne 
podlage. Najmanjši pomol pa kmalu zasede zelena ruša in 
ugodno prekinja enakomernost skalnate stene. Na večjih, 
primerno nagnjenih ploskvah se rastlinstvo ukorenini tem 
laglje. Apnikovo in dolomitovo gorovje zatorej pogostoma 
nudi pogledu nasprotje med rastlinjem in skalovjem — bolj 
pogostoma nego marsikatera druga kamenina. To pa oživi 
krajino in jo dela mično. Namestu okorele enakomernosti 
skalnih sten vidimo prijetno menjavo barve in oblik, in 
dobro nam de, da se iz mrtve pustinje vzdiguje zmago- 
slavno življenje. Celo množine grušča, ki so ž njim zasuti 
podanki apnenčevega in še bolj dolomitovega gorovja, tvo- 
rijo le v gorenjih, strmejših delih mrtvo puščavo; spodnji, 
položnejši oddelki se kmalu odenejo z zelenjem in potem 
je njih ravno, mirno površje blagodejno nasprotje drznim, 
skalnatim strminam sosednjih višin. 

Čeprav vladata v krajinah Apnikovih Alp dolomit in 
apnik po svoji množini, po svojih oblikah in barvah, ter 
določujeta titanski zlog visokega gorovja, vendar nista 
jedina nositelja krasote in veličave alpskega sveta. Ves 
blesk in sijaj, ki ž njim razpolaga alpska priroda, nudi se 
gizdavo na ogled še le ondi, kjer se drzna in divja zgradba 
iz belega apnenca in dolomita slikovito stika s svojim na- 
sprotjem: z mehkimi, voljno oblikovanimi, zeleno obraslimi 
kameninami, ki tvorijo visokogorskemu ozemlju podlago v 
prijaznih, bujnih dolinah. Ondi pristopi še jeden činitelj, 
namreč človek, da vpliva na značaj krajine. Tu jo še po- 
sebej približajo zanimanju motrilca posamezni domovi in 
skupne naselbine, cerkve in kapelice, trate in polja. 

Raznovrstnost kamenin in podnebja je v Alpah, zlasti 
v apnikovih tolika, da moremo naravnost reči: Apneniške 
Alpe so torišče kontrastov. In ker vsaki vtisk oživi ob 
navzočnosti nasprotnega vtiska, tedaj je tu dan jeden izmed 
temeljnih pogojev krajinske lepote. Ugodna razvrstitev na- 
sprotujočih si oblik in barv je drugi pogoj. Priroda ga 

je znala izborno izvršiti. V nižini mehke, voljne oblike, 
tu s temnim, tam s sočnim zelenjem odete, in človek, s 
svojim kulturnim delom bolj ali manj vidno posegajoč v 
prirodo, — v višavi pa strma, drzna zgradba iz golega, 
bledega skalovja, sovražna pojavom vsakoršnega življenja: 
to so nasprotja, da si ostrejših ne moremo misliti, pa tudi 
ne povoljnejše razvrščenih. 

Priroda, ki povsem svobodno preža svojo lepoto in 
veličavo, seveda ni opremila vseh krajin v Alpah enako- 
merno s svojim bogastvom. Na nekaterih pa je ponosito 
razložila svoj sijaj v njej pristojnem velikem zlogu in z ne- 
kakim čudovitim, umetniškim umevanjem. 

Temeljno pravilo krajinske estetike zahteva, da je 
ospredje temnejše barve, ozadje pa svetlo, zlasti v višini. 
Potem namreč vidi oko v pokrajini predmete in oblike pra- 
vilno razvrščene v lepi perspektivi, zlasti v daljavi in viso- 
čini. Kajti ravno oddaljeni predmeti bistveno določujejo 
lepoto in veličavo krajine. Svetloba zlasti izobražuje vtisk 
o visočini gorovja. 

To pravilo je izvedla priroda v Savinjskih Alpah s 
čudovito dovršenostjo, in zatorej je pogled nanje z nižav 
njih bližnje okolice tako krasen. 

Nekatere točke pa je priroda tudi tu posebno odlično 
opremila. Pred vsemi slavnoznano Logarsko dolino. 

Njena krasota je izobražena večinoma iz kamenin tri- 
jadne tvorbe. Orisali smo krajinski značaj vsakega izmed 
oddelkov te znamenite tvorbe posebej. Tu se nam nudi 
prilika, da vidimo, kako je priroda mojstrsko združila kra- 
jinska svojstva pojedinih oddelkov v celotno sliko. 

Od vasi Solčave vodi tesna, v usedline spodnje in 
srednje trijadne tvorbe zarezana, slikovita dolina (gl. str. 104) 
ob glasno žuboreči Savinji navzgor. Werfenski skladi jo 
zaljšajo z mnogoterimi, manjšimi, mičnimi prizori ; kjer pa 
zavlada apnenec, poda krajini takoj druge, krepke realistne 
poteze (Strelčeva Peč itd.). 

Po eni uri hoda se dolina iznenadno razširi in potnik 
stoji ob vhodu v znamenito Logarsko dolino. Naval južne 

svetlobe mu ga naznanja, in obrne njegovo pozornost na 
krajino, ki se mahoma razprostre pted njim. Viiod je širok 
kakor orjaška vrata, dolina za njim prostorna in globoka 
tako, da odkrije v ozadju obsežen, krasen visokogorski 
prizor. Krajinska podoba, ki stoji pred strmečim potnikom, 
je v tri člene deljena jednota. Stranski krili ospredja ji tvo- 
rita srednjegorski slemeni na desni in na levi, med njima 
se prostira široko, ravno dolinsko dno; vso sliko pa vlada 
tretji člen: mogočno visokogorsko ozadje, ki se vzpenja 
za ospredjem v bajno višavo daleč doli na obzorju, in se 
nam kaže, kakor da je povsem drug svet, veličastnejši, 
svetlejši. 

Vse poteze v iznenadni sliki so velike ter v soglasju 
med seboj in žarno svetlobo, ki jih je naznanila. 

Široko ravno dno goji bujno, rastlinsko odejo in se 
komaj znatno dviga proti skalnatim strminam, ki dolino za- 
ključujejo daleč na jugu. V ospredju zbujajo prijazen vtisk 
polja in travniki s slikovitimi drevesnimi skupinami in pa 
širni kmetski domovi. Na desno in levo se vzdigajo iz dna 
doline — ne polagoma, nego neposredno — široko raz- 
maknjena strma pobočja v prikupni simetriji. Zarezana so 
v werfenske sklade, ki na obeh straneh enako vise proti 
jugu. Nad njimi leži školjkoviti apnik, ki tvori koj ob vhodu 
v dolino v višini znamenit skalnati nastavek nad temnimi 
gozdi werfenskih pobočij, namreč na vzhodni strani sliko- 
vito, strmo Icmanikovo Peč (1582 m), na nasprotni pa Vr- 
lovec (1266 m). Ker visijo temnosivi skladi školjkovitega 
apnenca proti jugu, spuščajo se ob pobočjih doline in do- 
sežejo pod turistovsko hišo (Piskernik) dno doline. Njih 
površje nosi temen smerekov in bukov gozd, obkrajki pa 
mole strmo odkrhani iz obronkov. Krepek realizem govori 
iz krajinske slike, kjer moli skupina sivih, rjasto progastih 
plastij pravokotno odrezana gola iz pobočja in se da v njem 
daleč zasledovati, ko se spušča enakomerno viseča iz višave 
proti dnu doline. Ta prizor opozarja oko na orjaške roke, 
ki so dvignile in nagnile skladove, ko so ustvarjale mo- 
gočno gorovje. 

Med tem ko nam pobočja nudijo razne izpremembe, 
in nas celo iznenadjajo s šumnimi slapovi (pri Piskemiku 
in za Plesnikom), prostira se kontrastujoče ravno podolje 
dosledno v svojih potezah pred nami. 

Dolina je v dolžini 7 km skoro premočrtno zarezana. 
Zatorej se že ob vhodu pri Logarju odpre pogled, ki ob- 
sega vso dolgost doline in njen veličastni sklep. Vsled tega 
ima pokrajinska slika globoko segajočo perspektivo. 

Dolina se razteza proti jugu in soince obseva obe 
njeni pobočji enakomerno. To stori, da se tem lepše uve- 
ljavlja njih simetrija. Vajeni smo smatrati simetrijo za nekaj, 
kar more proizvesti le zavedna volja umetnikova, da ugodi 
našemu okusu, ki hrepeni po pravilnosti. Tu pa vidimo, da 
jo je ustvarila priroda in sicer v velikem merilu. Kako je 
prišlo do položaja, ki je dal Logarski dolini sedanjo pri- 
kupno simetrijo, to nam pojasni geološka minolosL Kame- 
neno gradivo namreč ni le v obeh obronkih enako, nego 
skladovi teko v obeh v smeri od vzhoda proti zapadu in 
vise proti jugu. To kaže, da sta obe pobočji bili nekdaj 
neposredno zvezani, in da so skladovi zdržema segali preko 
sedanje doline. Kasneje se je zarezala dolina skoro v pra- 
vem kotu preko njih teku in je zatorej oblikovana v obeh 
pobočjih v bistvu somerno, v podrobnostih pa vendar 
različno. 

Nad školjkovitim apnencem leži gornjetrijadni klečni 
apnik in dolomit. Njegovi jasnosivi skladi se začno tik 
pod vrhom Strelovca (1796 m) — to vidimo že s podolja 
in od tu jih more oko zasledovati nadalje. Proti jugu vi- 
seči se spuščajo nižje in nižje in pridejo v veličastnem 
sklepu Logarske doline doli do njenega dna in sicer tam, 
kjer mlada Savinja teče skrita v produ, oprezno zbiraje 
svoje moči. Tu razvije gornjetrijadna tvorba na mah vso 
svojo neizmerno moč in občudovano krasoto. 

Iz nadmorske visočine 1000 m se neposredno dvigne 
sklada Ojstričine skupine s tisoč metrov visoko, divje raz- 
orano, skalnato steno, in ta kipi naprej višje in višje, strmo 
in grozeče ter skončuje v širokem grebenu Planjave 
(2399 m), ki je eden najvišjih vrhov Savinjskih Alp. V so- 

sestvu Planjave se vrstijo na vzhodni strani Ojstrica (2349 m), 
Krofičica (2086 m) in Strelovec (1796 m), na zapadni pa 
najprej Brana (2253 m), ki jo loči široko Kamniško sedlo 
(1884 m) s svojo iznenadno mimo, rahlo usločeno črto od 
Planjave, nadalje Rinka (2256 m), Križ (2429 m) In Mrzla 
gora (2202 m). Vsi ti gorski velikani objemajo sklep Lo- 
garske doline na desno, ha levo in v ozadju ter stoje v 
veličastnem polkrogu, ki budi v gledalcu nepopisno mo- 
gočen vtisk. 

Snov za to ogromno zgradbo pa je podal prirodi 
svetli gornjetrijadni apnik, bolj ali manj dolomitovan, ki je 
naložen v tisoč in tisoč debelih skladih od vznožja visoko- 
gorske stavbe gori do smelo oblikovanih vrhov in gre- 
benov. To je ona čudovita kamenena snov, ki je bolj nego 
katerakoli druga sposobna, da izobrazi visoki alpski svet v 
največji lepoti. 

Spomnimo se, da je v Logarski dolini vzgrajeno desno 
in levo pobočje iz srednjevisokega predgorja, ki ga pokri- 
vajo košati gozdovi. Tako je po zahtevah krajinske estetike 
dano temno ospredje. V ozadju pa, ki ima po istih pra- 
vilih biti svetlo, se v istini iznad konca doline amfiteatralno 
dviga jasnobarvena skupina skalnatih velikanov v bajno vi- 
sočino, ter vrsti v prostoru v čudolepl perspektivi. Živahni 
kontrast v barvah in oblikah med ospredjem in ozadjem, 
je temeljni činitelj, ki ustvarja krajinsko lepoto mnogo slav- 
Ijene Logarske doline. Podpira ga še nasprotje med mirno 
ploskvijo dolinskega dna, ki izpričuje s svojimi tratami, 
polji in kmetskimi domovi, da je prijazno človeškim ko- 
ristim, — in med smelo v višino kipečimi črtam.i divjega, 
vsemu življenju protivnega visokega gorovja. 

Vsa ta raznovrstna nasprotja pa izvirajo iz razlike v 
kakovostih in v položaju kamenenega gradiva, izkratka iz 
geoloških svojstev krajine in so umijiva le s tega stališča. 

Logarska dolina ni edini biser Savinjskih Alp. Bistveno 
sorodne, v podrobnostih pa mnogotero različne in značilne 
slike nam nudijo Robanov Kot in pa velelepa Jezerska kot- 
lina s svojima Kotinama (Kočnama) in z veličastnim visoko- 

gorskim okvirjem. Težko je odločiti, kateri izmed teh krajin 
pristoja prvenstvo. Tukaj in tam je razlika v geološki pod- 
lagi ustvarila kontrast, ki določuje osnovni ton krajinske slike. 

Manj veličastna od Logarske doline, pa vendar ena 
najlepših na Slovenskem, je Kokrska dolina. Prikupi se nam 
že, ker je vijugasta in nudi raznovrstne prizore. Tudi ondi 
so ustvarile kamenine trijadne tvorbe podlago lepoti kra- 
jinske slike. Izmed starejših usedlin prispeva permski do- 
lomit vplivno k mičnim slikam ob šumeči Kokri. (Glej 
stran 96.). V večini pa tvorijo kamenine spodnje in srednje 
trijade zeleno vznožje in gozdato predgorje visokim, jasnim 
strminam in vrhovom, ki so zgrajeni od gornjetrijadnega 
apnenca in dolomita. To so knežji Grintavec (2558 m), 
drzna in divja Kokrska Kolčina (Kočna) (2539 m), razorano 
skalnato čelo Kalskega Grebena (2223 m), samotni visoki 
prestol Dolge njive (2039 m) — vsi na vzhodni strani 
Kokre, in pa imenitni, razgledni vrh Kranjskega Storžiča 
(2132 m) s svojim pogorjem na drugi strani. Tisti kos Ko- 
krske doline, ki nam odpira poglede na oblastni venec teh 
gorskih velikanov, je najlepši, je veličasten. To je pri Polš- 
narju, kjer ob enem ospredje nudi nekaj nenavadnega po 
svoji snovi, a krajinsko sliko popolnjuje v lepem soglasju. 
Košati temni gozdovi sicer skrivnostno zakrivajo polna 
pobočja tamošnjega vulkanskega porfirja, a v veščem gledalcu 
se vendar zbudijo slike iz davne minolosti in mu predočujejo 
silni pojav izpodzemeljskih močij, ki so potisnile to pro- 
dorino raztaljeno na sedanje mesto.. Okrepenela miruje tu 
že milijone let ter pripušča, da glojejo ob njej gorske vode 
in pa korenine in koreninice dreves, praprotij in mahov, 
ki znajo premagati trdo kameneno snov in iz nje priprav- 
ljajo podlago tihemu rastlinskemu življenju. 

Visokogorski, beli okvir nad zelenim vznožjem, bučeča 
Kokra, ki je prodria orjaško glavno sleme Savinjskih Alp, 
(glej stran 21.) in porfir ob njej, to so znamenite prednosti 
Kokrske doline, ki jih radi posetimo zopet in zopet. 

Med tem ko naše čustvovanje sanjaje uživa krasoto 
čudovite planinske prirode, pobudijo neme kamenine razum 
in neskončno se mu razširi obzorje. Oko ne visi le na 

raznolikem in raznobarvenem površju, uho ne sliši le šu- 
menja gorskega potoka v tesni strugi — daleč nazaj po- 
seže domišljija pod vodstvom razuma in zazre dolgo, iz- 
nenadno zvezo dogodkov, ki so v davni minolosti priprav- 
ljali in ustvarjali bogato sliko, prostirajočo se nam pred 
očmi. Sicer zveni čudno in neverjetno trditev, da se je 
ondi neizmerno dolgo časa prosti ralo morje, kjer se sedaj 
dvigajo veličastne Alpe, in da so nebrzdane vulkanske sile 
jmele svobodno torišče tam, kjer sedaj vlada nekaljen pla- 
ninski mir. Vendar izpričujejo gorske kamenine same ono 
trditev, ko pripovedujejo svojo zgodovino. Trijadna doba, 
ki se sedaj poslavljamo od nje, je najodličnejše poglavje iz 
geološke zgodovine gradiva, ki je nakopičeno v naših Alpah 
v ogromni množini ne brezpravilno, nego po načrtu, ki ga 
je določil geološki razvoj. 



9. Jurska tvorba. 

Na ozemlju Savinjskih Alp jurska tvorba ni zapustila 
očitih sledov. 

V sosednjih Karavankah pa je izobražena in celo v 
tolikem obsegu, da je bistven člen v vrsti trijadnih kamenin, 
ki so gradile to gorovje. Najbližji svedok tega dejstva je 
Begunjščica (2063 m). Njeno južno pobočje je obraslo z 
gostim, temnim gozdom še nad planino na Prevali (1309 m) 
in nad Poljiško planino (1190 m). Nad mejo drevesne rasti 
je pobočje dokaj strmo. In vendar je gladko, brez skalovja 
in zdržema pregrnjeno z zeleno gorsko trato gori do višine 
okroglih 1750 m. V tej širni preprogi je vpletenih toliko 
raznovrstnih pestrih cvetek, da Begunjščica slovi zaradi bo- 
gate flore. Na tem mičnem, prisojnem pasu stoji nova tu- 
ristovska koča (1418 m) in ne daleč od nje iznenadi prišleca 
Begunjski rudnik (1316 m). Še le nad zeleno panogo strmih 
trat je pobočje Begunjščice skalovito in konča v dolgem, 
rogljatem slemenu, ki tvori vrsto visokih vrhov (1785 m, 
1997 m, 2063 m). Sleme in strmo, divje razorano, severno 
pobočje Begunjščice je zgrajeno iz belega gornjetrijadnega 

apnika in dolomita, ki tvori po oblikah in barvi dostojen 
sklep oblastni gorski zgradbi. Njegovi skladov! visijo strmo 
proti jugu, na njih pa ležijo, pokrivaje južno pobočje, used- 
line jurske tvorbe, ki niso iz čistega apnika, nego takega, 
ki preperevši dafe toliko prsti, da se je na njem naselila 
gosta trata in bogata flora. Kamenena snov jurskih slojev 
je temnosiv, v drobne plasti naložen apnik, poln gomoljev 
dresve in pa laporast, rudeč in svetlosiv apnik, ki izpričuje 
s svojimi okamenicami jursko dobo. Med te plasti je vlo- 
ženo ležišče manganove rude, ki jo kopljejo v rudniku in 
ki so jo zasledili še na nekolikih točkah visoko v zelenem 
pobočju. 

Od Begunjščice segajo sloji jurske tvorbe proti vzhodu 
na južne obronke Košute (2088 m) preko Sije planine 
(1335 m). Pri Sv. Ani pa so spuščeni, močno nagubani, 
celo v dolino do pod Lajbo in ondi hranijo v sebi žilo 
živega srebra, ki so ga kopali še nedavno. 

Vsied jurskih skladov je dobilo južno pobočje Be- 
gunjščice in Košute posebno, zelo značilno lice. V jedru 
Savinjskih Alp ne najdemo nič enakega. Na ta način je 
izobražena v licu obeh pogorij znamenita razlika, ki temelji 
v različnosti geološke zgradbe. 

Tudi sosed Begunjščice, oblastni Stol (Veliki Stol 
2236 m. Mali Stol 2198 m) kaže na Kranjski, proti Bledu 
zroči strani v posebnem slogu oblikovano površje. Udeleženi 
so v njegovi zgradbi poleg trijadnih permski in karbonski 
skladi in sicer na poseben način. Zatorej je tudi visoki Stol 
po svojem vnanjem licu člen Karavank in se izrazito raz- 
likuje od Savinjskih Alp, ki segajo s skrajnim zapadnim 
koncem svojega poglavitnega slemena tik do znožja Sto- 
lovega. Le prekrasna dolina šumnega gorskega potoka, 
vodovite Završnice loči ondi obe pogorji. Ali dočim so na 
tem kraju Karavanke na višku svoje mogočnosti, je neha- 
vajoče sleme Savinjskih Alp skrčeno in znižano, ker tvori 
le nizki, pa močno razorani in z gruščem posuti greben 
Rodinjskih in Brežniških Pečij. 



PRILOGE: 



(5E0L0ŠKI MRCRTI Ih PROREZI, 
GEOLOŠKI ZEMLJEVID 
KRTOIhSKE PODOBE. 



KRR3IMSKE PODOBE ŠT. 1—16 ]E TISKAL DRflOOTIN HRIBRR V UUBURNl. 
KlRČRT irQ PROREZE ŠT. 17—24 3E TISKflL fl. GflBRŠČEK V QORICI. 



2. Dolžanova soteska nad Tržičem. Na tem kraju je 
zastavila Bistrici pot mogočna skupina skoro navpično po- 
stavljenih skladov temnosivega apnika iz karbonske dobe 
(glej stran 87). Vanje je zarezal čvrsti gorski potok ozko, 
globoko dolino. Zareza je tako tesna, da ni prostora za cesto 
poleg šumečega potoka. Iznad struge se dvigajo na obeh 
straneh navpične skalne stene. Še vodovje si mora naporno 
utirati pot, ker je struga na gosto založena z obsežnimi kosi 
apnenca, ki so se utrgali od sten in pa z zaokroženimi kosi 
kremenčeve labore, ki jih je privalila Bistrica od bližnjega 
skakalca. (Glej sliko skakalca št. 4). 

V stene na levi (vzhodni) brežini je izvrtan precej dolg 
predor, in skozenj je nadelana cesta, ki vodi od Tržiča ob 
Bistrici navzgor. V prodorovo stransko steno so izklesana 
večja in manjša okna, ki spuščajo svetlobo v prodor. 

Cesta se nadaljuje, ko zapusti prodor, na nasipu, ki 
je zavarovan z opornim zidom (ob levem robu slike). 

Strme skalne stene se skončujejo v višavi v slikovite 
stebre, čudne roglje in vitke piramide (glej sliko dveh izmed 
njih, št. 3), ki najbolj budijo pozornost v tem nenavadnem 
krajinskem prizorišču. 

Čeprav stremijo črte v strmi skalnati zgradbi ubrano 
navzgor, vendar je našlo pogumno prodirajoče rastlinstvo 
dovolj pomolov, globelic in razpoklin, da pojavi v stoterih 
oblikah svojo vedro življensko moč: skromne travnate rušice, 
skupine grmovja in celo drevesa oživljajo in dičijo mrtvo ska- 
lovje. Še na najbolj izpostavljenjh točkah vztrajajo žilave 
smereke, dasi svedoči njih pohabljeni vrh in zakrivljeno 
deblo, kako težka je ondi njih borba za življenje. 




2. Dolžanova soteska nad Tržičem. {Po fot. F. Pavlina.) 
(Pogled s severne strani). 




3. Skalnate piramide nad DoIŽanovo soteslio. 
Glej stran 87. (Po fot. F. Pavlina.l 



4. Skakalec (kaskada) Tržiške Bistrice nad Dol- 
žanovo sotesko« Pri žagi nad znamenito Dolžanovo sotesko 
doseže Tržiška Bistrica, prihajajoča od severne strani, mogočne 
plasti kremenčeve labore iz karbonske dobe (glej stran 87). 
Teh trdih skladov ni mogel premagati čili gorski potok tako, 
kakor je zmagal druge, mehkeje kamenine, ko je zarezal 
vanje dolino in svojo strugo. Trdi skladovi zastavljajo po- 
toku pot liki mogočen jez. Bistrica je primorana preskočiti 
oviro v šumni kaskadi, da nadaljuje potem svojo pot v 
nižjem oddelku doline, ki je zgrajen iz manje upornih ka- 
menin (glej str. 87, 93, 103 in 108). 

Na jezovi strmini ležijo v divjem neredu oblastni kosi 
trde labore, ki jih je perenje pokrhalo od izprva celotnega 
kamenenega jeza. V sliki zavzemajo ospredje in sredino. 
Bistrica jim ne odoleva izlahka ne s svojimi kemijskimi, ne 
s svojimi mehanskimi sredstvi. Enolike kosove mehkejih ka- 
menin bi bila deroča voda že pospravila. Na teh trdih, or- 
jaških skalah pa gloje le z malim uspehom in jim zaokrožuje 
robove in vogle ter jih tako manjša, ko preskakuje razpe- 
njena in bobneča od kosa do kosa noč in dan, leto za letom. 

Rastlinstvo je s svojo skromno, pa zmagovito močjo 
preraslo trdo laboro v desnem in v levem obrežju in nemo 
zre bujni smrekov in mecesnov gozd na šumno delo vo- 
dovja, ki neumorno skuša premagati mogočno oviro. — 
Izza smerek na levi strani slike se svetlika poslopje žage. 




. Skakalec (kaskada) TržiSke Bistrice nad Dolžanovo 

sotesko. (Po fof. F Pavlina.) 



5. Dolina Lomščice pri Lomu s Kranjskim Storžičem 
v ozadji/. V tej dolini je ležal v diluvijalni ledniški dobi 
Storžičev lednik. Ta ji je izstružil široko dno in strmo po- 
bočje na obeh straneh, pa tudi široki polukrožni sklep z 
močno razoranimi severnimi stenami Kranjskega Štoržiča. 
Dno .doline je na debelo nasuto z ledniškim gruščem in ima 
neravno površje. Nanje so naloženi počrezni zasipi in široki 
holmi iz enakega grušča. To so ledniške gomile ali ledniške 
groblje. Lomščica je zarezala svojo strugo globoko v ledniški 
grušč, najgloblje pred izlivom v Bistrico. Vas Lom in pa 
cerkev sv. Katarine, ki jo vidimo v sliki v ospredju, stoji na 
ledniškem grušču, ki je sedaj že ves zeleno obrasel in nudi 
podlago poljem in košenicam. Na istem stoji tudi župnišče 
poleg cerkve. Na levo od župnišča vidimo v sliki dva gozd- 
nata holma, ta sta ledniški gomili. Med njima teče Lomščica. 
• Južno pobočje doline (na desnem robu slike) tvori goz- 
dovita Križka gora. Njeno vznožje spremlja skalnat greben 
tistega dolomita, ki vrhuje v Kamnjeku (871 m) za Tržičem. 
Popolnoma drug značaj ima severno pobočje doline ob 
Lomščici. Visi proti jugu in je zgrajeno iz permskega peščenca. 
Širni, prijazni kmetski domovi so nastanjeni na njem. Visoko 
nad njimi pa se širi temen gozd na raztegnjenem hrbtu 
Konjščice. — Potemtakem nudi dolina ob Lomščici polno 
krajinskih mnogoličnostij in prijetnih kontrastov v oblikah 
in barvah površja, v rastlinski odeji in v pojavih človeškega 
dela in čustvovanja. Zatorej se ta samotna, gorska dolinica 
vsakemu, ki jo poseti, neizmerno omili. 




6. Celarjev vrh (886 m) ob Kokri pri PoISnarju. Krajina 
iz porfirja. (Po fot. F. Pavlina.) Glej stran 120. 

8. Dolenja Jezerska Kotina (Kočna) in Kokrska Kol- 
čina (Kočna 2539 m). Iznad temnozelenega ospredja [se 
vzdiguje ogromna, jasna zgradba ponosne Kolčine (Kočne), 
ki je za prvakom Grintovcem najvišji vrh v Kamniških 
Alpah. Široki podstavek in daleč navzven segajoča oporna 
stebra (Skubrov vrh in Mali vrh) vekšajo ugled neizmerni, 
visokogorski stavbi. Od vseh stranij kipijo črte navzgor v 
višavo, dokler konča konstrukcija v smelem piramidastem 
vrhu (2539 m)* Tako je stavba zvršena čudovito v arhitek- 
tonsko doslednem slogu. (Glej stran 136). Strmo ostenje je 
divje razorano, z ostrimi klečmi zastavljeno, z zasneženimi 
in z melino zasutimi žlebovi premreženo. Tako si zabra- 
njuje ponosna Kolčina pristop. — Kako ji plamenijo jasne 
stene in plosko čelo, ako žarno soince obliva mogočno 
stavbo z belo, ali rožasto, ali temno bagreno svetlobo! Po- 
vsem izpremenjen je značaj slike, ko sive megle prhutajo 
okoli . mrklih skal, ali ko črni nevihtni oblaki zagrinjajo 
ogromno zgradbo. Zopet drugače nam jo predočuje bela 
mesečina, ki obseva blede stene z grozotno svetlobo pod 
temno modrino zvezdatega neba! — Dolina v ospredju 
slike ima široko- dno, strma pobočja in strm, polukrožen 
sklep. Zatorej nam pogled vanjo odkrije nenavadno obsežen 
visokogorski prizor. Njeno dno je nasuto z gruščem in iz- 
nad njega molijo večinoma z gozdom obrasli griči, ki jih 
vidimo v sliki spredaj in ob desni strani. To so ledniške 
gomile, — to so kupi iverov, ki so odletavali, ko je priroda 
izklesavala v diluvijalni dobi z ledenim dletom strme stene 
in oblikovala orjaški vrh v ozadju doline in ga izdelala 
tako čudovito, da dehti iz njega veličastvo in poezija. 

* Najvišji vrh Kolčine je v podobi nekoliko prenizek. Med 
fotografiranjem je ležala lahka megla nad njim. Retušdr je odstranil 
meglo iz podobe, ni pa spopolnil vrha. 



9. Pogled od Skubra v kotlino nekdanjega jezera 
pri sv. Andreju (906 m) na Gorenjem Jezerskem. Dno 

nekdanjega jezera goji sedaj bujno trato, da je ni enake na 
vsem širnem prostoru Savinjskih Alp. Prostrano ravnoto pre- 
kinjajo tu pa tam ledniške gomile, ki nas spominjajo na 
osornost minole ledene dobe. V sliki vidimo za poštnim 
poslopjem širok stožast holm. Pokriva ga zelena, s cvetkami 
pretkana ruša. Iz te odeje zro tuintam skalnate klade belega 
kamena, ki se nahaja enak v stenah Dolgega Hrbta nad 
Češko kočo. Edino lednik jih je mogel na svojem hrbtu 
prinesti na njih sedanje mesto. Stožasti grič je toraj led- 
niška gomila. — Iz povsem drugačnega gradiva je Pristov- 
nikov Storžič, ki tvori v sliki imenitno ozadje. Pobočje mu 
je zgrajeno iz starodavnih silurskih skrilavcev, ki se ble- 
stijo od kristalnih lusk biserne sljude (glej str. 80). Senčnat 
gozd pokriva pobočje, le na Jezerskem vrhu in poleg njega 
se prostira gorska trata. Iznad nje moli poleg sedla skal- 
nata skupina obrasla z grmovjem in drevjem. To je krasno 
razgledišče „Prižnica" (glej str. 80). Oblastni vrh Pristov- 
nikovega Storžiča ni iz mehkega skrilavca. Zgrajen je iz 
koraljnega apnika devonske dobe (glej str. 48). Smelo je 
izklesan in oblikovan kakor skalnata krona. Skoro tik pod 
vrhom se pojavlja koraljni devonski apnik še enkrat, po- 
doben mogočnemu skalnatemu grebenu. Pojav gorotvornih 
sil v davno minoli dobi je ustvaril ta čudni položaj (glei 
stran 91 in pa prorez št. 20.) 



10. in 11. Češka koča (1543 m) ter njeno ozadje na 
vzhodni in na zapadni strani. V orjaškem polukrožnem 
sklepu Gorenje Jezerske Kotine (Kočne) stoji pod vrhom 
Grintavca na Spodnjih Ravnih ponosna Češka koča, naj- 
lepše izmed turistovskih zavetišč daleč na okoli. Ravnoto je 
izskobljal v ledniški dobi lednik, ki je visel z višjih skalnih 
sten in je tiščal z vso svojo težo navzdol. Češka koča stoji 
prav ob robu ravnote na ledniški groblji, ki je zaostala, ko 
je gorkejše solnce stajalo ledeni oklep. V groblji vidimo na 
sliki večje skalne balvane in drobnejši grušč, vrzeli pa za- 
polnjuje rujava glina, ki je zaostanek po preperelem apniku. 
Koča stoji tik trajnega snežišča na meji drevesne rasti, ki 
je začrtana na tem odsojnem kraju posebno nizko. Samotna 
smereka poleg koče je ena izmed zadnjih straž drevesja. V 
težki borbi zoper osornosti podnebja junaško vstraja, če- 
prav so ji snežni viharji nemilo raztrgali vitki vrh. Namestu 
drevja uspeva po melovitih pobočjih na zapadni strani koče 
in po ravnici okoli nje pritlikavo borovje ali ruševje, ki 
ume vrlo izmikati se pritisku snega in plazov s svojim niz- 
kim, prožnim vejevjem. Temno zelenilo in gosta rast pritli- 
kovine je rezko nasprotje belemu, življenju sovražnemu ka- 
menju. Strmo skalovje na vzhodu je golo in očitno naloženo 
v debelih, za 50® proti jugu nagnjenih skladih krasnega, 
belega, koraljnega in diplopornega apnika, ki se je nago- 
milil v gornjem oddelku trijadne dobe gori do veličastnega 
vrha Grintavčevega. 



12. Sklep doline Kamniške Bistrice. Od Predaslja 
naprej prostira temen gozd hladno senco nad potjo. Ma- 
homa neha gozd, pogled se odpre, šumno vrvenje vodovja 
iznenadi potnika. Pred njim je mogočni izvirek Bistrice, ki 
prikipi z živahnim valovjem izmed mahovitih skal, napolni 
mično jezerce v kotlini, ki si jo je izgreblo vodovje samo 
in odhiti pod mostičem (v sliki na levem robu) v potokovo 
strugo proti jugu. Za jezercem (v naši sliki ga je, žal, izde- 
lovalec klišeja preveč odstrigel) zeleni na položnih tleh 
bujna trata na mestu iztrebljenega gozda, izza ostalih posa- 
meznih dreves pa prijazna vabi priljubljeno turistovsko za- 
vetišče. Izza drevesne skupine na desni strani slike se 
svetlika lična kapelica. — V nedavni geološki minolosti je 
nudila sedaj tolikanj mična dolina docela drug prizor. Mo- 
gočen leden oklep je zabranjeval vsakršno življenje, ali pri- 
pravljal je sedanjo lepoto. Lednik je izstružil strma pobočja, 
ki jih vidimo v sliki na desni in na levi, in izskobljal pod 
seboj široko dno ter ga nasul z gruščem, ki sedaj goji 
trato in gozd. Na svojem hrbtu pa je prinesel večje skalne 
klade, ki so obležale na mestu, ko je toplejše solnce raz- 
talilo ledeni oklep. Gorski velikani, ki jih vidimo v ozadju 
nad polukrožnim sklepom doline so vztrajno proizvajali 
obilico ledu in ga odrivali v dolino. Te enakomerne, nepri- 
jazne razmere so minite in milejše podnebje je izobrazilo 
sedanje blagodejno nasprotje med zeleno, prostorno dolino 
in pa bledimi strminami ter visokimi alpskimi vrhovi. 

13. Slap .Orglice" v dolini BistriSke Bele. ll'ii liit. I'. 1'iivIIii^l.i 




14. Zapadna stena Konja (1803 m) pri Sedlici (1610 m) 

z nagubanimi skladi gornjetrijadnega apnika. 

(Po fot. F. Pavlina.) Glej str. 55. 



15. Pogled na Ojstrico od Kneza. V ospredju je 
Knezovo posestvo na školjkovitem apnencu, ki na površju 
preper^va in daje rodovitno prst. Na desno od poslopij 
vidimo v strmejšem pobočju izmed drevja gole konce skla- 
dov tega apnenca, viseče proti jugu. Nad školjkovitim 
apnencem leži (enako na južno stran viseč) koraljni apnenec 
gornjega oddelka trijadne dobe. Iz tega apnenca so zgra- 
jene alpske višine Ojstrice, Krofičke itd. 

19. Jezersko in njegova gorska okolica. Načrt geološkega 
zemljevida. Merilo 1 : 75.000. Poglavilno na podlagi Tellerjevega 
in Lacernovega zemljevida narisal F. Seidl. — a je aluvijalna 
naplavina. — Ig so ledniške groblje in ledniSki grušč iz diluvijalne 
dobe. — gt je gornjetrijadni lioraljni in diploporni apnilc in do- 
lomit. — u-g- so wengenski skladi. — JI je porfir. — š, je školjkoviti 
apnik. — š, je isti, dolomitovan. — f so werfenski skladi. — Pi 
je skrilavec in peščenec, p, je dolomit, oboje iz perniske dobe. 

— A, je skrilavec in peščenec, *» apnik, oboje iz karbonske dobe. 

— rf je apnik iz devonske dobe. — s, je skrilavec in peščenec, 
s, je apnik iz silurske dobe. 



19. Jezersko in njegova gorska okolica. Ta načrt 
geološkega zemljevida kaže: prvič geološke tvorbe (forma- 
cije), ki so izobražene na upodobljenem ozemlju, in njih 
poglavitne oddelke, drugič pa prostor, ki ga pokriva vsaka 
izmed njih, in sicer tako, kakor da ni rastlinske in prstene 
odeje; to se pravi, naznanja dotične kamenine tudi ondod, 
kjer so pokrite s trato in gozdom. Geološke tvorbe in njih 
oddelki, oziroma prostor, ki ga pokrivajo, so označeni v 
našem načrtu z različnimi črtkami, mrežkami in pikami. 
Tretjič in slednjič naznanja načrt še položaj skladov. Zna- 
menja |— , J_, — I namreč kažejo, da skladi visijo v prvem 
slučaju proti vzhodu, v drugem proti severu, v tretjem proti 
zapadu itd. 

Najstarejša tvorba na očrtanem ozemlju je silurska. 
Prostira se na precej široki panogi, ki začenja ob gorenji 
Kokri in sega odtod proti severovzhodu do potoka Bele 
ter ga še prekorači. Poglavitne kamenine v njej so skrilavec 
in peščenec s^ in pa apnik s^ (glej stran 78). Devonska 
tvorba d je izobražena iz koraljnega apnika, ki se prostira 
v treh razkosanih panogah (glej stran 83). Premogova tvorba 
pokriva v severozapadnem voglu zemljevida okolico vasi 
Korte (glej stran 86). Manjše grude karbonske tvorbe so 
raztresene v okolici Jezerskega. Permske usedline spremljajo 
karbonske (glej str. 96). Nad permskimi ležijo usedline trijadne 
tvorbe in sicer po vrsti vverfenski skladi w, školjkoviti apnik 
5, vvengenski skladi wg in gornjetrijadni klečni apnik in 
dolomit gt (glej proreza 20 in 21). V Skubrovem vrhu tiči 
precejšnja gmota porfirja iz vvengenske dobe. Neznatna žila 
ga je tudi nad Fuchsom v pobočju Kolčine. V dolinah 
ležijo ledniške groblje in ledniški grušec iz diluvijalne dobe 
Ig in slednjič najmlajša naplavina in grušec a iz aluvijalne 
sedanjosti. 

